بزوتنەوەی شورایی ئەڵتەرناتیڤێکی باشترە – بۆپێشەوە\nبزوتنەوەی شورایی ئەڵتەرناتیڤێکی باشترە\nLast updated ئیلول 19, 2020\nکرانەوەی ڕازەکان بۆ ژیانێکی باشتر\nلەهەموو کۆمەڵگەیەکدا بەردەوام ململانێ بۆهێنانەدی کۆمەڵگەیەکی باشتر دێتەکایەوە لەنێوان پارێزەرانی سیستەم و دەسەڵات لەگەڵ چین وتوێژە جیاوازەکانی کۆمەڵگەدا. لەکۆمەڵگە پێشکەوتووەکان و خاوەن دەسەڵات وسیستەمە سیکۆلارو شارستانییەکاندا جۆری ململلانێکان بەهۆی گەشەی وشیاری تاکەوە جیاوازترە لەکۆمەڵگە دواکەوتووەکان و کۆمەڵگە نیمچەکراوەکان، ئەگەرچی لەسەرجەم کۆمەڵگەکانی جیهان ناوەڕۆکی کێشە و قەیرانەکان یەک جۆرە، ئەویش کێشه و قەیرانەکان بەهۆی خراپی و نابەرابەری و چەوسانەوە و گەشەی زۆری جیاوازی چینایەتییەوە لەڕوویی ئابووری کە دەرئەنجامی ئیدارەدانێکی خراپ و نایەکسانی لەماف و ئەرکدا لەناو سیستەم ودەسەڵاتەوە سەرچاوە دەگرێت. ئەمەش بەهۆی هەبوونی سیستەم ویاساکانی سەرمایەدارییە کە بەناوی بازاڕی ئازاد و لیبڕالیزم و نیۆ لیبڕالیزم و دیموکراسی پەرلەمانی (دیموکراسی سەرمایەداری بۆ پاراستنی بەرژەوەندی سەرمایەداران وبازرگانان وسیاسییەکانی دەسەڵاتدارانی چەوسێنەر) لەکۆمەڵگە پێشکەوتووەکان و خاوەن سیستەمە سەرمایەدارەکان ئەم جۆرە ئیدارەدانانە بۆچارەسەری کێشەو قەیرانەکان لەلایەن ئابووری ناسانی سەرمایەدارانەوە خراوەتە ڕوو و کاری لەسەرکراوە، بەڵام دەرئەنجام لەبەڕێوەبردنی هەر نەخشە ڕێگایەکی نوێی کە ئابووری ناسانی سەرمایەداری بۆ چارەسەری کێشە و قەیرانەکانی ئابووری، دەسەڵاتدارانی سەرمایەداراندا لەگەڵ چارەسەرکردنی کێشەو قەیرانی هەنوکەییدا کێشەو قەیرانی تر لەدایک دەبێت. کە کێشەو قەیرانەکان گەورەتر دەبێت بۆ دەسەڵاتداران و بەڕێوەبەرانی کۆمەڵگە هەموو ئەمانە زیاتر هۆکاری جۆری ئیدارەدانی ناتەندروست و نایەکسان و نابەرابەرە کە زیاتر ڕەچاوی پاراستنی بەرژەوەندی خاوەن کارو سەرمایەدارو دەسەڵاتداران دەکات، بەرژەوەندی و مافی کرێکاران و کارمەندو بەشەکان وچینی هێزی بەرهەمهێنان و کرێکار فەرامۆش دەکات بەمانایەکی ڕوونتر زیاتر لەبەشی خەڵکی کارگەرو کارمەند کەم دەکرێتەوە بەڕێگای دزی وفێڵکردن و فرێودان بۆبەشی خاوەن کارو سەرمایەداران زیاتر دەکرێت ئەمەش تەوژمی چەوسانەوە گەشە دەکات و جیاوازی چینایەتی زیاتر دەبێت و بێکاری و هەژاری و ئاوارەیی زیاد دەکات، دیسان کێشە و قەیرانەکان سەرهەڵدەداتەوە بەقەبارەی گەورەترەوە. لەئێستادا لەوڵاتانی سەرمایەداریدا بەردەوام ململانێکانی چینەکانی بەرهەمهێنان کە پێکهاتووە لەکارگەران و وەرزێڕان وجوتیارو زەحمەتکێشان و کارمەندان بەهۆی بێمافی وبێکاربوونیانەوە لەگەڵ بەرپرسانی خاوەن کارگەکان و بەرپرسانی دەوڵەت و حکومەتە سەرمایەدارەکان بەگەرمی گوڕی لەئارادایە، ماوەی چەندین ساڵە لەوڵاتەکانی ئەوروپا و بەریتانیا و ئەمریکا بەردەوام شەقام و خیابانەکان بەتێکۆشانی بزوتنەوەی جۆراوجۆرەکانی کۆمەڵایەتییەکانی وەک کرێکاران و خانەنشینکراوان وبێکاران گەنجان ولاوان وخوێندکاران و ژنان ئاوەدان و پڕجۆش وخرۆشە، ئەگەرچی لەئێستادا بەهۆی هەبوونی کۆرۆنا ڤایرۆسەوە بیانوێکی بەهێزی داوەتە دەست لایەنی دەسەڵاتداران بۆ سەرکوت وپاشەکشەکردن بەناڕەزایەتییە جەماوەری یەکان و دیاریکردنی سنوورێک بۆیان، بەڵام ئەمەش تاماوەیەکە خەڵکی ناڕازی ئەو سنوورەش دەشکێنن بەجۆرێکی بەهێزتر و پڕکاریگەرتر دێنەوە شەقام وخیابانەکان، هەروەک لەسەرەتایی مانگی ٩ی ٢٠٢٠ خەڵکی ناڕازی ئیتاڵیا هاتەوە شەقامەکان بەهۆی خراپی بارودۆخی ژیانیان و جۆری بەڕێوەبردنی دەسەڵاتداران لەڕوبەروبوونەوەی کۆرۆنا ڤایرۆسەوە، لەساڵی ٢٠١٩ و٢٠٢٠ بەردەوام شەقامەکانی پاریسی فەرەنسا لەلایەن خەڵکی ناڕازییەوە پڕ لەتێکۆشان وچالاکی بوو، بەردەوامیش لەئەگەری هاتنەوەی هێزی ناڕازی خەڵکی کرێکارو گەنجان و لاوانی بێکاری وەک بزوتنەوەیەکی بەهێزی شۆڕشی کۆمەڵایەتی لەتارماییدا دێت و دەچێت لەشاری پاریسی فەرەنسا. لەهەر خرۆشان و ناڕەزایەتییەکی گەورەی خەڵکی وشیاری فەرەنسا ڕاستەوخۆ کاریگەری ئەرێنی دەبێت بۆسەر وڵاتەکانی وەک بەلجیکا و هۆڵندا و ئەڵمانیا وڵاتانی تر. لەئەمریکا ناڕەزایەتی لەدژی ڕەگەزپەرستی بزوتنەوەیەکی بەهێزی کۆمەڵایەتی بوو لەساڵی٢٠٢٠ کە ڕاستەوخۆ هەبوونی تارمایی شۆڕشی کۆمەڵایەتی نیشان دەدات لەهەر ئان وساتێکدا ئەگەری شکڵگرتنی هەیە. لەبەریتانیا ناڕەزایەتییەکانی خەڵک لەهەڵکشاندایە بەرەو بزوتنەوەییەکی کۆمەڵایەتی هەنگاودەنێت. لەوڵاتانی ڕۆژهەڵاتی ناوەڕاست لەوانە لەئێران بزوتنەوەی ناڕزایەتی لەشێوازو جۆری بزوتنەوەی کۆمەڵایەتی کە لەهەناوی ئەم بزوتنەوەی جەماوەریەدا شۆڕشی گۆڕانکاری لەڕیشەوەی سیستەم ودەسەڵات و جۆری ئیدارەدانی لەخۆگرتووە، لەئان و ساتی ئەگەری ڕاپەرینی گشتیدا خۆی نمایش دەکات، بەڕابەرایەتی بزوتنەوەی کرێکاری کە هەنگاو بەهەنگاو کۆی بزوتنەوە کۆمەڵایەتییەکانی تری وەک ژنان و جەوانان و لاوان و مامۆستایان و خانەنشینکراوان و ژینگە پارێزەرانی کۆمەڵگە لەگەڵ خۆیدا ئاراستە بکات. یەکێک لەهەنگاوە جوان و ئەرێنیەکانی بزوتنەوەی کرێکاری ئەوەیە کە لەگەڵ چالاکی وتێکۆشانەکانیانی ناڕەزایەتییەکانیاندا نەخشەڕێگای بدیلی ئینسانی بۆ بەڕێوەبردن وئیدارەدانی کۆمەڵگە کاری لەسەر دەکەن ئەوەش وای لەدەسەڵات و سیستەمی کۆنەخوازو چەوسێنەری ئاخوندی ئیسلامی کردووە کە زۆر بەئاگایانەوە بوەستێتەوە لەهەرجوڵەو تێکۆشانێکی بزوتنەوەی کرێکاریدا ترسی زۆری هەیە. لەگەڵ هەر هاتنه سەر خیابانێکدا و بەرزکردنەوەی خواست و داواکارییەکانیاندا باسی گرینگی هەبوونی ئیدارەدانی شورایی دەکەن، کە داوا دەکەن بەڕێوەبردنی کارگە و سەرجەم بەشەکانی کۆمەڵگە لەڕێگای شوراکانی خەڵکەوە بەڕێوەبچێت، لەداهاتوویی ئێراندا شوراکان حکومی کۆمەڵگە بکەن واتە سیستەم وحکومەت لەجۆری شورایی بێت. ئەم جۆرە بانگەشانە کە خەڵکی ناڕازی کرێکارو زەحمەتکێش و هەژار دروشمەکانی نان، کار، ئازادی، ئیدارەدانی شورایی بەرزدەکاتەوە ئەمەش لەواقیعدا بەمانایی هەبوونی بزوتنەوەیەکی جەماوەری شورایی لەهەناوی بزوتنەوی کرێکاری ئێراندا شکڵ دەگرێت و هەنگاو بەهەنگاو بەرەو پێشەوە دەچێت و بەجێگیرکردنی ئاسۆیەکی نوێی ئینسانی بۆ ڕزگارکردنی تەواوی کۆمەڵگە لەدەست چەوسانەوەو بێمافییەکان و سەرکوت و ئەشکەنجەدانەکاندا. له لوبنان خەڵکی ناڕازی بەسوود وەرگرتن لەناڕەزایەتییەکانی ڕابردوویان بەجۆرێکی باشتر دەستیان بەچالاکی و ناڕازی سەرشەقام وخیابانەکان کردۆتەوە لەساڵی ٢٠٢٠ هەرچەندە بەهۆی ململانێی سیاسی و حیزبی و دینی و عەشیرەتییەکانەوە گرفت وکێشەی بۆ ئاراستەی ئەوبزوتنەوە ناڕازییە جەماوەرییە دروستکردووە، لەگەڵ هەموو ئەمانەدا ئومێدی و هیوای باشتر لەناڕەزایەتییەکانی ڕابردوو بۆ سەرکەوتنی ناڕەزایەتییەکانی خەڵکی لوبنان لێ دەکرێت، خاڵێکی زۆر سودبەخش لەو ناڕەزایەتییانە ئەوەیە داوایی دەرکردنی هێزو دەسەڵاتی ئێران و هێزەکانی سەر بەدەوڵەتانی دەرەکی دەکەن ئەمەش وا دەکات قۆناغەکانی داهاتوو باشتر خەڵکی ناڕازی خۆیان ڕێکخراو بکەن لەبزوتنەوەیەکی جەماوەری خەڵکی ناڕازی دا بەئاراستەی گۆڕانکاری لەسیستەم و دەسەڵاتدا ئەم هەنگاوەش بەبێ گرفت و ڕێگری نابێت، بەڵام هەنگاو بەهەنگاو بەسوود وەرگرتن لەهۆکاری شکست و کەمتەرخەمییەکان ئەم بزوتنەوە دەچێتە سەر ڕێگای ئینسانی خۆی. لەعێراق هاوشێوەی لوبنان دەوڵەت و حکومەتداری لەلایەن سەرۆکی خێڵ وهەڵسوڕاوانی دین وحیزبەکان لەژێر کاریگەری نەخشەڕێگای دەوڵەتانی کۆنەپەرستی ناوچەکە بەتایبەتی کۆماری ئیسلامی ئاخوندی ئێران ئاراستە دەکرێت بەتەداخولکردنی دەوڵەتانی سەرمایەداری تری جیهانی بەگشتی لەپێناو دەستکەوت و بەدەستهێنانی سەرمایەو قازانجی زیاتر هەریەکەیان بۆخۆیان ململانێکانیان گەشەپێدەدەن. لەناو باڵ و بەشەکانی حزب و لایەنەکانی خێڵ و دینی و نەتەوەیییەکان لەناوپێگەی ئێدارەدانی دەسەڵات وحکومەتدا، کە بارودۆخی ئیدارەدانی ئاڵۆز کردووە دەرئەنجام بەردەوام کێشەو قەیرانەکانی لەگەڵ خۆیدا گەورەتر کردووە. ئەمەش کاریگەری لەسەر ئاستی بزوتنەوەی ناڕەزایەتییەکانی خەڵکی عێراق داناوە، بەوەی خەڵک هیچ ئومێدێکی بە چاکسازی وبەڵێنی ڕیفۆرم کاری دەسەڵاتدارو بەرپرسانی عێراقی نەبێت، بەردەوام لەخەمی گەشەی ناڕەزایەتییە جەماوەرییەکاندا بن. کەسانی وشیاری هەڵسوڕاوە جەماوەرییەکانی شارەکانی عێراق. هەر بۆیەش باڵە جیاوازەکانی دەسەڵات بەتایبەت لەلایەنە کۆنەخوازو کۆنەپەرستەکان ئەم پشو درێژیی و پەرەپێدان و کاریگەری بزوتنەوەی جەماوەری ناڕەزایەتییەکانی خەڵکی عێراقیان پێ قبوڵ ناکرێت کە سرووشتی خۆی ئاراستەی داهاتوویی کۆمەڵگە دیاری بکات، هەربۆیە پەنا بۆ تیرۆرکردن و ڕفاندن وکوشتنی هەڵسوڕاوانی وشیاری ڕابەران و هەڵسوڕاوانی ناو ناڕەزایەتییەکان دەبن، چەندین کەسیان لێ تیرۆردەکەن ئەمەش بۆئەوەیە پاشەکەشە بەم بزووتنەوە جەماوەرییە کۆمەڵایەتییە بکەن لەشارەکانی عێراقدا. ئەم بزوتنەوە کۆمەڵایەتییە چۆته قۆناغێکی وا ناگەڕێتە دواوە، بەڵکو هەنگاو بەهەنگاو دەچێتە پێشەوە. پێویستە بەرەو شۆڕش و ڕاپەرینی گشتی مل بنێ بۆ ڕاماڵینی سیستەم ودەسەڵاتی کۆنەخوازو چەوسێنەری سەرمایە. لەکوردستان بەهۆی ئەوەی هیچ سیمایەکی… دەوڵەتداری نییە و حیزبەکانی دەسەڵاتداریش ململانێی و پێشبڕکێ دەکەن لەسەر دڵسۆزی و وەفادارییان بۆ دەوڵەتانی کۆنەپەرستی ناوچەکە لەوانە دەوڵەتی ئاخوندی ئیسلامی ئێران و دەوڵەتی ئیسلامی تورکیا، بەردەوامیش هێزە ئەمنی وسەربازییەکانیان سنووری کوردستانیان بەزاندووە و هەڵسوڕاوانی ئۆپۆزیسیۆنی خۆیان لەکوردستان بەهاوکاری و ڕێ نیشاندەری کادرو هەڵسوڕاوانی حیزبەکانی دەسەڵاتداری کوردستان تیرۆرکردووە یان تەسلیم کراوەنەتەوە پێیان. لەکوردستان هیچ سیمایەکی ئیدارەدانی حکومەت کەلەسەراسەری کوردستان ڕۆڵی هەبێت نابیندرێت زیاتر ڕۆڵی نمایشی هێزی چەکداری دەبیندرێت، ئەویش بۆ زاڵبوونی دەسەڵاتی کۆنەخوازی وچەوسێنەری حیزبی و خێڵایەتی لەکوردستان لەهەرشارو ناوچەیەکیش جۆرێک لەحیزب و سیستەمی خێڵ ئیدارەی چەکداری ناوچەکە دەکات، هەربۆیە تاکە ئەرک لەمەیدانی کرداریدا ئەم هێزە چەکدارانەی حیزبەکان ئەنجامدانی سەرکوت و فشارهێنان بۆ پاشەکەشەو کۆتاییهێنانە بەناڕەزایەتی و خۆپیشاندانە جەماوەرییەکانی خەڵکە، هەربۆیە لەکاتی هەبوونی ناڕەزایەتی وخۆپیشاندانەکاندا بەشێکی زۆر لەهەڵسوڕاوان و گەنجان و لاوانی خۆپیشاندەرو چالاکوانی ناڕەزایەتییەکان زیندانی دەکرێن و بێ سەروشوێن دەکرێن. ئەمە نیشانەی هەبوونی بزوتنەوەیەکی جەماوەری سەراسەری لەتەواوی کوردستان دەردەخات کە ئەم بزوتنەوەیە لەقۆناغی ئێستادا هەر لەزاخۆ و دهۆک و ئاکرێ و سۆران وهەولێرو پشدەر و ڕانیە و سلێمانی و کەلار و گەرمیان و هەڵەبجەو کەرکوک زۆر بەباشی وجودی هەیە، خەڵکی ناڕازی و وشیار باش دەزانێت کە چەتەو مافیاکانی دەسەڵاتی سەرمایە ناتوانن گۆڕانکاری باشتر بکەن لەئیدارەدانی کۆمەڵگەدا. هەروەک\nکاڕڵ مارکس دەڵێت (ئەگەرسیاسییەکان ڕێک بکەون پارەمان ئەدزن ئەگەر شەڕیان بێت ژیانمان ئەدزن.) واتە دەبێت ئەم جۆرە سیاسییە ملهوڕانە لەدەسەڵات بڕۆن خەڵکی کوردستان خۆی دەسەڵات لەڕێگایی شوراکانییەوە بەڕێوەبەرێت. مەولانای ڕۆمی دەڵێت (نرخی هەموو کاڵایەک بزانی گەرچی نرخی خۆت نەزانی شێتییە.))کەوایە دەبێت خەڵکی ناڕازی نرخی بوونی خۆیان وەک مرۆڤ بزانن ئەوەش بە وەرگرتنی دەسەڵات بۆخۆیان مەیسەر دەبێت.\nئێمەی ناڕازی لەچەوسانەوە و دزی و گەندەڵی هەرکە دەڵێین ئەم دەسەڵات و سیستەمە بەشۆڕش و ڕاپەرینی جەماوەری دەگۆڕدرێت، یەکسەر دۆستان و پارێزەران و لایەنگرانی دەسەڵات و سیستەمی کۆنەخوازو چەوسێنەر پێمان دەڵێن بەدیلتان چییە؟ چۆن ئیدارەی کۆمەڵگە دەکەن کە باشتر بێت لەم دەسەڵات وسیستەمە. وەک ئەوەی نەزانن بەدیلی دەسەڵاتی کەمینە دەسەڵاتی زۆرینەیە، بەدیلی خۆشگوزەرانی کەمینە خۆشگوزەرانی گشتی، بەدیلی هەڵاواردن یەکسانییە، و بەدیلی سەرکوت ئازادیییە و بەدیلی پەڕلەمانیش و هەڵبژاردنی هەر چوار ساڵ جارێک کە چەندەها ئەندام پەرلەمان و وەزیر دەبنە بازرگان و خاوەن کۆمپانیای گەورەی بازرگانی، کۆبونەوەی گشتی و پێکهێنانی شوراکانی خەڵکە لەشوینی کارو ژیانە\nبەدیلی خاوەندارێتی تایبەتی لەسەدا یەکەکانی کۆمەڵگە بەسەر هۆیەکانی بەرهەمهێناندا خاوەندارێتی گشتی هەموو کۆمەڵگەیە و کارکردنی هەروەزکارییە و گەشەدانە بەکەرتی گشتی تەندروستی و پەروەردەو فێربوون وخوێندن و ژینگەپارێزییە. باشترین بەدیلمان هەیەو ئەویش ئەڵتەرناتیڤی شوراکان و دەسەڵاتی ڕاستەوخۆی جەماوەری خەڵکی کوردستانە لە ئیدارەو بەڕیوەبردنی کۆمەڵگەدا وچاودێریکردنی ڕاستەوخۆ لەلایەن خودی خەڵکەوەیە. بۆیە بەباشی ئەم بزوتنەوە کۆمەڵایەتی جەماوەرییە پێویسته گەشەی پێ بدرێت ئەگەرچی وەک هەر بزوتنەوەی کۆمەڵایەتی تر بەدەر نییە لەگرفت و لەمپەر، بەڵام هەنگاوێکی زۆر گرینگ و دڵخۆشکەرە کەئاراستەی کۆمەڵگە دیاری بکات، بۆسەرکەوتن و هێنانەدی گۆڕانکاری کرداری پێویستە گەشە بە ئەڵتەرناتیڤی بزوتنەوەی شورایی بدرێت لەناو ناڕەزایەتییەکانی خەڵکی کوردستاندا… لەبەشی داهاتوو باسی گرینگی و پێویستی بزوتنەوەی شورایی دەکەین. ئەم بزوتنەوەی بەهەبوونی ئیرادەی شۆڕشگێڕانە دەتوانێت گوڕانکاری لەسیستەم و دەسەڵاتی کۆنەخوازو چەوسێنەری سەرمایە بکات بەشۆڕش و ڕاپەرینی جەماوەری دەسەڵاتی مافیاو دز و چەتەگەر ڕابماڵێت، لەجێگەیدا حکومەتی شورایی دابمەزرێنێت.


كورده‌كان داعش ده‌به‌زێنن.. مه‌زڵوم كۆبانیش به‌ڵێنى ڕووبه‌ڕووبوونه‌وه‌ى توركیا ده‌دات\n1763 جار خوێندراوه‌ته‌وه\nهێزه‌كانى سوریاى دیموكرات ڕووبه‌ڕووى ئاڵێنگارییه‌كى تازه ده‌بنه‌وه له ده‌رئه‌نجامى هه‌ڕه‌شه‌كانى توركیا به هێرشكردنه سه‌ر باكورى سوریا، ڕوانگه‌ى سورى بۆ مافه‌كانى مرۆڤ ڕایگه‌یاندووه، ئه‌و جه‌نگاوه‌ره سورییانه‌ى ئه‌مریكا پشتیوانیان لێده‌كات، توانیویانه داعش له شارۆچكه‌ى هه‌جین له ڕۆژهه‌ڵاتى ووڵات ده‌رپه‌ڕێنن، ئه‌مه‌ش ده‌ستكه‌وتێكى تازه‌یه كه هێزه‌كانى سوریاى دیموكرات پایه سه‌ره‌كییه‌كانى یه‌كیینه‌كانى پاراستنى گه‌لن ده‌یخه‌نه‌سه‌ر خه‌ر‌مانى ده‌ستكه‌وته‌كانیان.\nهه‌جین دوا شارۆچكه‌ى ژێرده‌سه‌ڵاتى داعش بوو له سوریا له نزیك سنوروى عێراق.\nهێزه‌كانى سوریاى دیموكرات كه یه‌كییه‌نه‌كانى پاراستنى گه‌ل ڕابه‌رایه‌تى ده‌كه‌ن و ئه‌مریكا پشتیوانیان لێده‌كات، ماوه‌یه‌كى دوور و درێژى دژه به چه‌كدارانى داعش ده‌جه‌نگن له ناوچه‌كه‌دا.\nروانگه‌ی سوری بۆ مافه‌كانی مرۆڤ بڵاویكرده‌وه، به‌رپرسانى هێزه‌كانى سوریاى دیموكرات به‌رده‌ست نه‌بوون تا به‌دواداچوونى ئه‌و هه‌واڵه بكه‌ین، هێزه‌كانى سوریاى دیموكرات له لایه‌نى كوردى و عه‌ره‌بى پێكدێن كه هاوپه‌یمانى نێوده‌وڵه‌تى به سه‌ركردایه‌تى ئه‌مریكا پشتیوانیان لێده‌كات، ڕۆڵێكى گه‌وره‌شیان هه‌بوو له كۆتاییهێنان به داعش له سوریا.\nمه‌زڵوم دۆ‌غانى كه سوپاسالارى هێزه‌كانى سوریاى دیموكرات ڕۆژى پێنشه‌ممه به رۆیته‌رزى ڕاگه‌یاندبوو، هێشتا 5000 هه‌زار چه‌كدارى توندڕه‌وو له ناوچه‌ى هه‌جین ماون و بڕیاریشیان داوه تا مردن بجه‌نگن.\nئه‌و چه‌كدارانه 2000 یان بیانین، زۆرینه‌شیان عه‌ره‌ب و ئه‌وروپیین و خاوخێزانیشیان له‌گه‌ڵه. ووتیشى شیمانه‌ى ئه‌وه هه‌یه ئه‌بوبه‌كر به‌غدادى سه‌رۆكى ڕێكخراوى ده‌وڵه‌تى ئیسلامى له ڕۆژهه‌ڵاتى سوریا بێت، به‌ڵام هێزه‌كانى سوریاى دیموكرات ناتوانن له‌وه دڵنیابن، چونكه ئه‌و به زۆرى له حه‌شارگه‌كاندایه.\nهێزه‌كانى سوریاى دیموكرات"ڕێڕه‌ووى سه‌لامه‌تییان" بۆ سه‌ده‌ها خه‌ڵكى مه‌ده‌نى له ناوچه‌ى هه‌جین كردۆته‌وه. جێى باسه له 10 ى دیسه‌مبه‌رى ئه‌مساڵه‌وه زیاتر له 900 جیهادى و 500 له هێزه‌كانى سوریاى دیموكرات كوژراون، به گوێره‌ى قسه‌ى ڕوانگه‌كه‌ش زیاتر له 320 مه‌ده‌نى بوونه قوربانى كه زۆرینه‌ى به هۆى هێرشه ئاسمانییه‌كانى هاوپه‌یمانانه‌وه بووه.\nهێزه‌كانى سوریاى دیموكرات تووشى ئاسته‌نگى زۆربوون له ده‌ستبه‌سه‌راگرتنى دوا په‌ناگه‌ى داعش. له مانگه‌كانى ئۆكتۆبه‌ر و نۆڤه‌مبه‌ر داعش سوودى له خراپى كه‌شوهه‌وا وه‌رگرت و به سوود وه‌رگرتن له شانه نووستووه‌كانى چه‌ند هێڕشێكى پێچه‌وانه‌ى كرده‌سه‌ر هێزه‌كانى سوریاى دیموكرات و ناچار به پاشه‌كشه‌ى كردن. به‌ڵام هێزه‌كانى سوریاى دیموكرات له‌م چه‌ند هه‌فته‌ى دوایدا پشتیوانى زۆریان ڕه‌وانه‌ى ئه‌و ناوچه‌یه كرد كه نزیكه‌ى "17 هه‌زار" جه‌نگاوه‌ر بوون بۆ وه‌ده‌رنانى داعش له دوا په‌ناگه ئارامه‌كه‌ى خۆى.\nهه‌ر به گوێره‌ى وته‌كانى سه‌رچاوه‌كه داعش له‌م دوو ساڵه‌ى دوایدا تووشى شكستى زۆرهاتووه، جگه له‌م ناوچه‌یه‌ش هیشتا داعش به‌شێوه‌یه‌كى كه‌م له ناوچه‌ى بادیه‌ى سوریا ماون كه ناوچه‌ى ژێر ده‌سه‌ڵاتى هێزه‌كانى سوریایه.\nله‌لایه‌كى دیكه‌وه ڕه‌جه‌ب ته‌ریب ئه‌ردۆغان، سه‌رۆكى توركیا ڕۆژى هه‌ینى رایگه‌یاندبوو، هێزه‌كانى توركیا ده‌چنه ناو شارى منبجى سوریاوه، ئه‌گه‌ر ئه‌مریكا یه‌كینه‌كانى پاراستنى گه‌ل له‌و ناوچه‌یه وه‌ده‌ر نه‌نێت، ئه‌م قسانه‌ى ئه‌ردۆگان دوا ئه‌وه هات كه ئه‌نقه‌ره له‌م هه‌فته‌یه‌دا ڕایگه‌یاند كه هێرشێكى تازه ده‌ستپێده‌كه‌ن و چه‌كداره كورده‌كانیش به ئامانج ده‌گرن.\nئه‌ردۆغان له ووته‌یه‌كیدا له ئه‌سته‌مبوڵ وتبووی، توركیا شێلگیره له‌سه‌ر ئاشتى له ناوچه‌ى ڕۆژهه‌ڵاتى ڕووبارى فوڕات.\nسوپاسالارى هێزه‌كانى سوریاى دیموكراتیش ڕۆژى پێنجشه‌ممه رایگه‌یاند، به زۆر به توندى ووڵامى هه‌ر هێرشێكى توركیا ده‌ده‌نه‌وه، به‌ڵام له كۆششه دبلوماسییه‌كانى خۆشیان به‌رده‌وام ده‌بن بۆ به‌رگرتن له هه‌ر هێرشێك بۆسه‌ر ناوچه‌كه.\nله چاوپێكه‌وتنێكى ده‌گمه‌نیشدا بۆ ئاژانسى ڕۆیته‌رز، مه‌زڵوم كۆبانى ووتى كه واشنتۆن كۆششى جدى كردووه بۆ به‌رگرتن له‌و هێرشه‌ى سوپاى توركیا بۆ سه‌ر جه‌نگاوه‌ره كورده‌كان كه ناوچه‌یه‌كى به‌رفراونى باكورى سوریایان له سه‌ر سنورى توركیا به‌ده‌سته‌وه‌یه، جه‌ختیشیكردووه كه ده‌بێت ئه‌مریكا كۆششى زیاتر بكات.\nهێزه‌كانى سوریاى دیموكرات به سه‌ركردایه‌تى یه‌كیینه‌كانى پاراستنى گه‌ل كه به بڕبڕه‌ى پشتى ئه‌و هێزانه هه‌ژمار ده‌كرێت، ڕۆڵێكى دیار و به‌رچاویان هه‌بوو له‌و جه‌نگه‌ى ئه‌مریكا دژ به داعش به‌رێوه‌ى ده‌بات، هه‌ر به هاوكار و پشتیوانى ئاسمانى واشنتۆنیش ڕووبه‌ریكى فراوانیشیان له‌ژێر چنگى توندڕه‌ووه‌كان ده‌رهێناوه.\nمه‌زڵوم كۆبانى هه‌موو لایه‌كیشى له‌وه ووریا كرده‌ووه كه "هێرشه چاوه‌ڕوانكراوه‌كه‌ى توركیا كۆشى جه‌نگاوه‌رانى یه‌كیینه‌كانى پاراستنى گه‌ل دواده‌خات كه دژ به داعش ده‌جه‌نگن، ئه‌مه‌ش بوارى ئه‌وه‌یان پێ ده‌دات دووباره به ناوچه‌كه‌دا بڵاوببنه‌وه و خۆیان ڕێكبخه‌نه‌وه".\nوتیشى، "ئێمه ئاماده‌ین بۆ به‌رپه‌رچدانه‌وه‌ى هه‌ر هێرشێك و زۆر به توندیش ووڵامده‌ده‌ینه‌وه... ووڵامدانه‌وه‌شمان به‌رگرییه له ناوچه‌كانى ژێر ده‌سه‌ڵاتى خۆمان ، تا ئه‌م ساته‌وه‌خته‌ى ئێستاش كۆششه دبلۆماسییه‌كان به‌رده‌وامن بۆ ده‌مكوتكردنى ئه‌و هێرشه بۆسه‌ر ناوچه‌كه".\nئه‌وه‌شی خسته‌ڕوو، "ئه‌گه‌ر ئه‌و هێرشه‌ى سوپاى توركیا ئه‌نجام بدرێت ، ئه‌وا یه‌كیینه‌كانى پاراستنى گه‌ل ناچاره به‌رگرى له سنوورى قه‌ڵه‌مڕه‌ووى خۆى بكات. ئه‌وان به‌رگرى له خێزان و ماڵ و منداڵیان ده‌كه‌ن ، ئه‌گه‌ر ئه‌وانیش له دێرزور نه‌بن، ئه‌وا له توانادا نابێت جه‌نگ له دژى داعش به‌ڕێوه‌ببرێت".


زایینی: ٠٧-٠٣-٢٠١٨ - هەتاوی: ١٣٩٦/١٢/١٦ - ١٣:٢٦ تاران\nمەهین جلدیانی (هێرۆ)\nباس لە هەشتی مارسێک دەکەین کە کۆماری ئیسلامی هەر لە سەرەتای دامەزرانییەوە باوەڕی بەو ڕۆژە نەبووە، لە کاتێکدا کە لە سەرانسەری جیهاندا یادی ئەو رۆژە دەکرێتەوە. خەڵکی بە گشتی بە شێوەی جۆراوجۆر دێنە سەر شەقام بۆ ئەوەیکە ویست و داخوازییەکانی ژنان دووپات بکەنەوە لە پێناو بە دیهێنانیان دا، هەرچەند لە وڵاتانی ئورووپایی بەرانبەریی ژن و پیاو دانی پێداندراوە بەڵام هێشتاش جیاوازی دەبینرێ لە نێوان ژن و پیاودا.\nئەگەر بێین لەسەر حکومەتی ئێران بدوێین، نەبوونی ئازادی و دادپەروەری لە وڵاتەکەماندا لە لایەک و سیاسەتی نادروستی دەسەڵاتداران بەرامبەر بە یاسا و ڕێسای نێونەتەوەیی وڵاتانی پێشکەوتوودا لە لایەکی دیکەوە، ڕێژیمی کۆماری ئیسلامی ئێرانی تەریک هێشتۆتەوە. گەمارۆی ئابووری و تەوژمە سیاسییە نێودەوڵەتییەکان، کاریگەری زۆر نالەبار و خەسارهێنەری لە لایەک بۆ سەر رێژیم و لە لایەکی دیکەوە بۆ سەر گەلانی ئێران هەبووە، کە دیاردەی بێکاری و هەژاری و گیروگرفتی کۆمەڵایەتی بە دواوە بووە، هەروەک ژنان بۆ بژێوی رۆژانەیان بە شێوەیەکی بەرچاو دەستفرۆشی لە میترۆکاندا دەکەن و ڕێژەکەی بەردەوام لە زیادبووندایە، هەروەها دیاردەی بێ ماڵ و حاڵی ژنان پەیدابووە کە وایان لێدەکا بە شەو و ڕۆژ لەسەر شەقامەکان بمێننەوە و بەرەوڕووی سەدان گیرو گرفت ببنەوە.\nسەڕەرای ئەوانەش دیاردەی کۆڵبەری ژنان لە کوردستاندا ڕۆژ بە رۆژ بەرچاوتر دەبێ. ئەوانە سەرەڕای نەبوونی (ئازادی و دەرەتانی دەربڕینی ناڕەزایەتی) بوونەتە هۆی تەوژمی دووقات لەسەر ڕێگای گەلانی ئێران و گوشاری چەند قات بۆ سەر ژنان، کە بە بوونی ئەو هەموو نابەرابەری و گوشارانەوە، ژنان بە هەر شێوەیەک کە بۆیان گونجاوە و دەگونجێت دەنگی خۆیان بەرز دەکەنەوە و لە بەرامبەر بێکاری و ناعەداڵەتییەکانی رێژیم هەڵوێست دەگرن و خەبات دەکەن.\nبەپێی دوایین ڕاگەیاندراوی رێکخراوە نێونەتەوەییەکان گیر و گرفتی ژنان و دۆخی ژنان لە ئێران لە ماوەی چەند مانگی ڕابردوودا بەرەو خراپتربوون چووە، بەڵام بە پێچەوانەوە دەسەڵاتدارانی کۆماری ئیسلامی ئەو چاویلکە ڕەشە کە چوار دەیە لەوەو پێش لە چاویان کردبوو، دەرنەهێناوە و بە بێ گرنگیدان بەو هەموو ناڕەزایەتییە و دژایەتی خەڵکی ئێران، درێژەیان بە سیاسەتە کۆنەپەرستانەکەیان داوە.\nلەگەڵ ئەو هەموو فشار و توندوتیژییەی رێژیمی دەسەڵاتدار، خەڵک خۆیان لەگەڵ ئاڵوگۆڕ و ڕەوتەکان رێکخستووە و چوونەتە پێش، بزووتنەوەکانی خوێندکاری، ژنان و مامۆستایانی قوتابخانە، ڕووناکبیران و زانایانی ئایینی لەو چەند ساڵەی دواییدا سەریان هەڵداوە. ئەم ڕەوتە دوای تێپەڕکردنی چەند قۆناخ دروشمەکانی ڕادیکاڵتر بووە و ئێستا دروشم دژی دیکتاتۆر و ویلایەتی فەقیهی و لابردنی یاسا و ڕێسا کۆنەکانە، هەروەک ئەوساڵ خەڵک لە سەرانسەری ئێران هاتنە سەر شەقام و داوای حەقی ڕەوای خۆیان کرد.\nیەکێک لە بزوتنەوە هەرە گرینگەکان کە بە دژی رێژیم لە ئارادایە، بزووتنەوەی جەماوەری ژنانە کە لە ماوەی ئەو چوار دەیەدا پشتی رێژیمی بە لەرزە خستووە و هەر لەبەر ئەوە لەو دوو مانگەدا39 ژن بە تاوانی ئەوەیکە هاتوونە سەر شەقام و داوای لابردنی حیجابی ئیجبارییان کردووە بەندکراون و لە چاڵە ڕەشەکانی کۆماری ئیسلامی کەوتوون. هەر لەو ماوەیەشدا بڕیارێک درا کە هەر کەسێک حیجاب ڕعایەت نەکات حوکمی یەک ساڵ تا دە ساڵی بەسەردا دەسەپێ، بەڵام ئەو حوکمانە گۆڕانکاری تێدا دەکرێ بە ویست و داخوازی حکومەتەوە نەک خەڵکی.\nسەرەڕای هەموو بەند و ئاستەنگەکانی رێژیم کە بۆ ژنانی پێکهێناوە، خۆڕاگری و کۆڵنەدانی ژنان بە دژی رێژیم رادیکاڵتر بووە و بە هەر بیانوویەک لە هەر جێگا و ڕێگایەک کە دەرەتانیان بۆ بڕەخسێت، دەنگی مافویستی و ئازادیخوازی خۆیان بەرز دەکەنەوە.\nلە ماوەی ئەو چوار دەیەدا، هەموو ساڵێک کۆماری ئیسلامی ئێران لە لایەن کۆمسیۆنی دیفاع لە مافی مرۆڤی ڕێکخراوی نەتەوە یەکگرتووەکانەوە، بە پێشێلکاری مافی مرۆڤ تاوانبار کراوە، تا ئێستا ٨٧ نموونە سەنگسارکردنی ژنان تۆمار کراوە، لە حاڵێکدا تا ئێستا نزیک بە ١٥٠ کەس لە ژێر سەنگەساردا گیانیان لە دەست داوە.\nلێرەدا ئەو پرسیارە دێتە پێش کە ئایا ئیدی کاتی هەڵوێست گرتن لە بەرابەر ئەو هەموو ناعەداڵەتییە نەهاتووە لە کاتێکدا کە دەبینین تەنها مەحکووم کردن هیچ ئاڵوگۆڕێکی وەهای لە حاڵی گەلانی ئێران نەکردووە؟\nهەروەها سەدان کچ بە تاوانی سیاسی، لە سێدارە دراون. ئێستاش لە نێو چاڵەڕەشەکانی کۆماری ئیسلامیدا ژنان و کچانێک هەن کە زیندانی درێژماوە یان حوکمی بە ناحەقی لە سێدارەیان بەسەردا سەپاوە.\nئایا رێژیم بەو هەموو زوڵم و ستەم و توندوتیژییەوە دەتوانێ درێژە بە دەسەڵاتی خۆی بدات؟\nمێژوو سەلماندوویەتی کە رێژیمە توتالیتێر و دیکتاتۆرەکان، نەیانتوانیوە لە بەرانبەر هێزی یەکگرتووی کۆمەڵانی خەڵکدا خۆڕاگر بن، بەڵکوو ئەو جۆرە حکومەتانە بەرەو ڕووخان چوون، لەبەرئەوەش هەمان چارەنووس چاوەڕێی کۆماری ئیسلامی ئێرانیش دەکات.


ماڵپەڕی سەرەکی کتێبخانەی گشتی سلێمانی\nدەربارەی کتێبخانە | پێشانگای وێنە | پەیوەندی | Facebook | بەستەرەکان\nktêbxanekey pîremêrd سەرەکیserekîهۆڵەکانholekanکتێبی کوردیholî bêkesزانیاری گشتیzanyarî gştîکۆنkonتازەtazeفەلسەفە و سایکۆلۆژیاfelsefe û saykolojyaکۆنkonتازەTazeئايينeayînکۆنKonتازەTazeزانیاریى کۆمەڵایەتىzanyarîî komelayetîکۆنKonتازەTazeزمانzmanکۆنKonتازەTazeزانستی تیۆریzanstî tyorîکۆنKonتازەTazeزانستی پراکتیکیzanstî praktîkîکۆنKonتازەTazeهونەرhunerکۆنKonتازەTazeوێژهwêjeکۆنKonتازەTazeمیژوو، جوگرافیا، ژیانى کەسىmîjû، cugrafya، jyanî kesîکۆنKonتازەTazeکتێبی عەرەبی و ئینگلیزیşêx mhmedî xalکتێبە ئینگلیزیەکانktêbe înglîzyekanبەشی یەکەمبەشی دووەمبەشی سێهەمبەشی چوارەمالمعارف العامة 000-099فلسفة و علم النفس 100-199ديانات 200-299علوم الاجتماعية 300-399اللغات 400-499علوم 500-599العلوم التكنولوجيا 600-699الفنون 700-799الاداب 800-899التأريخ، جغرافية، تراجم900-999کتێبی خوێندنەوە و چالاکی منداڵانabrahîm baldarچیرۆکçîrokشانۆşanoدەروون زانیderûn zanîزمانzmanمێژووmêjûلێکۆڵینەوەlêkolîneweدیوانdîwanوەرزشwerzşشیعرşî'rزانستzanstسایکۆلۆجیsaykolocîگاڵتە و گەپgaltew gepکۆمەڵایەتیkomelayetîکتێبی عەرەبیktêbî erebîئایینeayînکتێبی کەسیەکانgoranکتێبە کەسیەکان - کوردیktêbe kesyekan - kurdîکتێبە کەسیەکان - عەرەبیktêbe kesyekan - erebîگۆڤار و ڕۆژنامەPîremêrdگۆڤارەکانGovarekanکوردی - بەشی یەکەمkurdî - beşî yekemكوردی - به‌شی دووەمkurdî - beşî duwemعەرەبی - مجلةerebî - mclڕۆژنامەکانRojnamekanکوردیkurdîعەرەبیerebîئاسۆی کتێبخانەasoy ktêbxaneبابەتی ئەمڕۆbabetî emroچالاکیçalakîپەیوەندیpeywendîگفتووگۆکردنgftûgokrdnکتێبخانەی ئەلیکترۆنیktêbxaney elîktronî\nپیر محەمەو فڕین بەرەو ماڵی خۆڵەپەتێ كتێبی ئەمڕۆ : پیر محەمەو فڕین بەرەو ماڵی خۆڵەپەتێ ناوی نوسەر : ئازاد تۆفیق بابەت : هۆنراوەتیر\tمەرگی مەیموون\nكتێبی ئەمڕۆ : مەرگی مەیموونناوی نوسەر : ماردین ئیبراهیمبابەت : رۆمانتیراژ : 2000 دانە چاپی (یەكەم\tگەشتەكات بە زمانی سادە\nكتێبی ئەمڕۆ : گەشتەكات بە زمانی سادەئاشنا بوون بە چەمكە بنەرەتیەكانی فیزیای نوێ و تێگەیشتن �\tخۆرخێ مێندێس ، ڕاوچیی ئەستێرەكانی تۆپی پێ\nكتێبی ئەمڕۆ : ناوی نوسەر : میگێل كۆستا و جۆناسان سانچێزوەرگێرانی لە عەرەبیەوە : ئەحمەد سەنگاوی\tتیۆرییەک بۆ هەموو شت تیۆرییەک بۆ هەموو شت نوسینی :ستیفن هۆوکینگ بابەت:زانست ژمارەی لاپەرە:152لاساڵی چاپ:\tئاسۆی کتێبخانە\nئاسۆی کتێبخانە ژمارە ٢٤ ئاسۆی کتێبخانە ژمارە ٢٤ لێرە دابگرە بە شێوەی pdf.. ئاسۆی کتێبخانە بڵاوکراوەی کتێبخانەی گشتی سل�\tئاسۆی کتێبخانەی ژمارە ٢٣\nئاسۆی کتێبخانە ژمارە ٢٣ لێرە دابگرە بە شێوەی pdf.. ئاسۆی کتێبخانە بڵاوکراوەی کتێبخانەی گشتی سل�\tئاسۆی کتێبخانەی ژمارە ٢٢\nئاسۆی کتێبخانە ژمارە ٢٢ لێرە دابگرە بە شێوەی pdf.. ئاسۆی کتێبخانە بڵاوکراوەی کتێبخانەی گشتی سل�\tئاسۆی کتێبخانەی ژمارە ٢٠\nئاسۆی کتێبخانە ژمارە ٢٠ لێرە دابگرە بە شێوەی pdf.. ئاسۆی کتێبخانە بڵاوکراوەی کتێبخانەی گشتی سل�\tئاسۆی کتێبخانەی ژمارە ١٩\nئاسۆی کتێبخانە ژمارە ١٩ لێرە دابگرە بە شێوەی pdf.. ئاسۆی کتێبخانە بڵاوکراوەی کتێبخانەی گشتی سل�\tبابەتی ئەمڕۆ\n١٣ نیشانەی ئالوودەبوون بە کتێبەوە\n١٣ نیشانەی ئالوودەبوون بە کتێبەوەتا ئێستا بیرت لە خۆت کردووەتەوە، کە لەوانەیە ئالوودەی کتێب خوێندنه‌وه چی به‌سه‌ر مێشك و ده‌روون ده‌هێنێت؟\nخوێندنه‌وه چی به‌سه‌ر مێشك و ده‌روون ده‌هێنێت؟له‌و كاته‌وه‌ی مرۆڤ هێما و شێوه‌كانی دی\tکتێبخانە نهێنیەکەی ڤاتیکان = نهێنیەکانی گەردوون و مێژوو....پێویستە شەش کۆد بزانی تا شەش دەرگا ببڕی!!!!\nڤاتیکان شارێکە ڕوبەرەکەی ٤٤ کم۲ و دەکەوێتە باکوری خۆرهەڵاتی ڕۆما و ۱۰۰ مەتر لە ڕوباری تەیبەر�\tگه‌نجێك ئه‌وه ده‌سه‌لمێنێت بۆ خه‌ڵکی که ده‌کرێ بخوێنینه‌وه له هه‌رکات و سات و شوێنێك بێت گه‌نجێك ئه‌وه ده‌سه‌لمێنێت بۆ خه‌ڵکی که ده‌کرێ بخوێنینه‌وه له هه‌رکات و سات و شوێ�\tنهێنی ئەو کتێبە ترسناکەی هەر کەسێک بیخوێنێتەوە دەمرێ\nنهێنی ئەو کتێبە ترسناکەی هەر کەسێک بیخوێنێتەوە دەمرێکتێبی(Shadows from the Walls of Death)واتە سێبەرەکانی نیكۆلاس ئۆگەست ئۆتۆ\nنیكۆلاس ئۆگەست ئۆتۆ1832ز -1891زنیكۆلاس ئۆگەست ئۆتۆی مەزن ئەو داهێنەرە ئەڵمانیە بوو كە بۆ یەكەمین\tهۆڵەکان\nهۆڵی کتێبی کوردی\nئەم هۆڵە پێک هاتووە لە کتێبەکوردیەکان لە بوارەکانی ( زانیاری گشتی ، فەلسەفە و سایکۆلۆژیا ، هۆڵی کتێبی عەرەبی و ئینگلیزی\nئەم هۆڵە پێکهاتووە لە کتێبەکانی زمانی عەرەبی و ئینگلیزی لە بوارەکانی (المعارف العامة ،فلسفة �\tهۆڵی خوێندنەوە و چالاکی منداڵان\nلەم هۆڵەدا دەتوانیت بگەڕێیت بۆ کتێبەکانی تایبەت بە خوێندنەوە و چالاکی منداڵان لە بوارەکانی چ\tکتێبخانە لە فەیسبووک دەربارەی کتێبخانە كتێبخانەی گشتیی سلێمانی لە رۆژی 13 / 10 / 1944 دامەزراوە. سەرەتا لە گەڕەكی سابونكەران بووە و پیرەمێردی نەمر لە رۆژنامەی ( ژین ) دا بانگەوازی\nكردنەوەی كتێبخانەكەی كردووە ...زیاتر...\nئەرشیفی کتێبی ئەمڕۆ میوانانی سەرهێڵ 6 میوان لە سەرهێڵە\nرێبەری کتێبخانە - دابگرە دەربارەی کتێبخانەپێشانگای وێنەپەیوەندیFacebookبەستەرەکان\nCSS Valid | XHTML Valid | سەرەوەCopyright © SlemanyLibraryInfo 2016 All rights reserved. Design By Yad Taha Slemany Library official website


كۆشكی سپی رێنمایی نوێ بۆ رۆژنامه‌نووسان ده‌رده‌كات\nگوته‌بێژی كۆشكی سپی، سارا ساندەرز ئاماژه‌ی به‌وه دا كه كارتی به‌شداریكردن له كۆنگره رۆژنامه‌وانییەکانی كۆشكی سپی ده‌ده‌نه‌وه په‌یامنێری سی ئێن ئێن، جیم ئاكۆستا و رایگه‌یاند، رێسای نوێ په‌یڕه‌و ده‌كه‌ن بۆ چۆنێتی پرسیاركردنی په‌یامنێران له كۆنگره رۆژنامه‌وانییه‌كاندا.\nله وه‌ڵامی پرسیارێك سه‌باره‌ت به‌و بڕیاره‌ی له‌باره‌ی په‌یامنێری سی ئێن ئێن، جیم ئاكۆستا دراوه، سارا ساندەرز لە رێگەی نووسراوێک رایگه‌یاند كه دوای نیوه‌ڕۆی ئه‌مڕۆ دیسانه‌وه‌ی كارتی به‌شداریكردن له كۆنگره رۆژنامه‌وانییه‌كانی كۆشكی سپی ده‌درێته‌وه ناوبراو.\nگوته‌بێژی كۆشكی سپی، سارا ساندەرز له‌باره‌ی په‌یڕه‌وكردنی رێسای نوێ بۆ چۆنێتی پرسیاركردنی په‌یامنێران له كۆنگره‌ی رۆژنامه‌وانیدا تیشكی خسته سه‌ر ئه‌وه‌ی كه رێگه به په‌یامنێران ده‌درێت ته‌نها یه‌ك پرسیار ئاراسته بكه‌ن، بۆ پرسیاری په‌یوه‌ندار به وه‌ڵامه‌كه‌شه‌وه ته‌نها له‌و كاته‌دا ده‌تواندرێت بكرێت كه رێگه‌ی پێ بدرێت.\nهه‌روه‌ها له دوای پرسیاركردن پێویسته مایكه‌كه راده‌ستی ئه‌و كه‌سه بكرێته‌وه كه ئه‌ركی ئه‌مه‌ی پێسپێردراوه و هه‌ر په‌یامنێرێك پابه‌ند نه‌بێت به‌و رێسا نوێیانه ئه‌وا كارتی به‌شداریكردن له كۆنگره رۆژنامه‌وانییه‌كانیدا لێ هه‌ڵده‌وه‌شێندرێته‌وه.


پارتی سەبارەت بە پۆستی سەرۆککۆمار لە کاتی خۆیدا بڕیار دەدات\nکۆدی هەواڵ: 3548\nڕێکەوتی بڵاوکردنەوە: 10:12 - 2021/10/02\nبەرپرسی هەڵبژاردنەکانی پارتی لە پارێزگای سلێمانی تایبەت بۆ کوردپرێس:\nبەشی عێراق و هەرێمی کوردستان- بەرپرسی هەڵبژاردنەکانی پارتی لە پارێزگای سلێمانی ژمارەی کاندیدەکان و وەزعی ئەو حیزبە لە هەڵبژاردنەکان ڕوون دەکاتەوە و لە بارەی پۆستی سەرۆککۆمارییشەوە دەڵێت تا ئێستا لە هیچ ئۆرگانێکی پارتی باسی ئەو پۆستە نەکراوە و لەکاتی خۆیدا بڕیاری لە سەر دەدرێت.\nڕزگار ئەژی گۆران بەرپرسی پارتی بۆ هەڵبژاردن لە پارێزگای سلێمانی کە لە هەڵبژاردنی خولی پێشووی پەرلەمانی عێراقدا سەرۆکایەتیی لیستی پارتیی لە پارێزگای سلێمانی دەکرد لەبارەی ڕەوشی هەڵبژاردن لەو پارێزگایە و کاندیدەکانی پارتی لە بازنەکانی سلێمانی بە کوردپرێسی گوت: پارتی دیموکراتی کوردستان لە تەواوی بازنەکانی سلێمانی کە دابەش بووە بە سەر پێنج بازنەدا، کاندیدی هەیە. واتا لە هەر بازنەیێک یەک کاندیدی هەیە.\nبەرپرسی هەڵبژاردنەکانی پارتی لە پارێزگای سلێمانی لەبارەی هاوپەیمانیی کوردستان (هاوپەیمانێتیی نێوان یەکێتی و گۆڕان) و بەرنامەی پارتی بۆ ڕکابەریی کاندیدەکانیان لەگەڵ کاندیدی هێزە کوردستانییەکانی تر بە کوردپرێسی گوت: سەبارەت بە هاوپەیمانیی کوردستان یان هەر هاوپەیمانێتییێکی تر لە لایەن لایەنە سیاسییەکانەوە، مافی هەموو ئەو لایەنە سیاسییانەیە بەپێی یاسای هەڵبژاردن و ڕێنمایییەکانی کۆمسیۆن هاوپەیمانی پێکبهێنن و زۆر ئاساییە بە لای ئێمەوە کێ هاوپەیمانی کێیە. ئومێدەوارین کاندیدەکانمان لە هەر پێنج بازنەکەی سلێمانی دەنگ بهێنن و ئێمە وا تەسمیمان گرتووە هەر پێنج کاندیدەکەمان سەرکەوتوو بن.\nپۆستی سەرۆکایەتیی کۆمار بە پێی ڕێککەوتنێکی نەریتی پشکی کوردە و لە نێو کوردیش گەرچی خولی ڕابردوو، پارتی کاندیدی خۆی بۆ ئەو پۆستە ناساند بەڵام لە ئەنجامدا بە ڕێککەوتنی فراکسیۆنەکانی پەرلەمانی عێراق هەر کاندیدی یەکێتی پۆستەکەی وەرگرتەوە. لە ئێستادا لە نێو بەرەی عەرەبی سوننەش جموجووڵ هەیە بۆ دەستخستنی ئەو پۆستە. بەرپرسی هەڵبژاردنی پارتی لە پارێزگای سلێمانی لەبارەی پۆستی سەرۆککۆماریی عێراقەوە بە کوردپرێسی گوت: سەبارەت بە پۆستی سەرۆککۆمار کێشە نیە بەلای ئێمەوە. تا ئێستە باس نەکراوە و چاوەڕوان دەکەین تا کاتی خۆی دێت. چوونکە عەرەب دەڵێت "لکلّ مقام مقال و لکل حادث حدیث" واتا هەر کاتێک ئەو مەسەلەیە هاتە پێشەوە پارتی دیموکراتی کوردستان ڕەئی خۆی دەدات و قسە لەسەر ئەو مەسەلەیە دەکات. تا ئێستە نازانین حکوومەتی داهاتووی عێراق چۆن پێکدێت و دەبێت چاوەڕێ بکەین بزانین دەرەنجامی هەڵبژاردنەکان چۆن دەبێت. وەکوو عەرزم کردی پۆستی سەرۆککۆمار تا ئێستا لە هیچ ئۆرگانێکی پارتی باس نەکراوە. ئێمە چاوەڕێی ئەوەین لە ئایندەدا ئەو پرەنسیپە دەستوورییانەی لە دەستووردا ناویان هاتووە وەکوو مەسەلەی تەوازون و تەوافوق و موشارەکە لە حکوومەتی عێراقیدا ڕەنگ بداتەوە. ئەوە زۆر بەلای ئێمەوە گرینگە.\nڕزگار ئەژی گۆران لەبارەی پلانی پارتی بۆ چارەسەری کێشەکانی کورد لە پەرلەمانی عێراقەوە و چۆنیەتیی مامەڵەکردنی پارتی لەگەڵ لایەنە عێراقی و کوردستانییەکان بۆ چارەسەری کێشەکان بە کوردپرێسی گوت: ئێمە بێگومان بە پلان و بە بەرنامەیێکەوە دەچینە بەغدا. کاندیدەکانمان هەموو بەرنامەی پارتی دیموکراتی کوردستان جێبەجێ دەکەن و بەلای ئێمەوە دەستوور زامنی چارەسەری کێشەکانە ئەگەر بێتوو وەکوو خۆی جێبەجێ بکرێت و مادە دەستوورییەکان و فایلە هەڵواسراوەکان کە تا ئێستا وەکوو خۆی ماوەتەوە بخرێتەوە کار و ئیشی لە سەر بکرێت بەڕای ئێمە مافەکانی کوردستانیان وەکوو هەرێمی کوردستان و وەکوو کوردیش لە جێبەجێ کردنی دەستووردایە.


بارانی بەلێزمە و هەورە بروسکەی شەوی ڕابردوو بەبێ زیان نەبوو – کوردی – RojNews.News\nبارانی بەلێزمە و هەورە بروسکەی شەوی ڕابردوو بەبێ زیان نەبوو\n07/11/2020 - 12:59:17 pm\nلە شەوی ڕابردوەوە شەپۆلی باران بارین و هەورە بروسکە لە هەرێمی کوردستان دەستیپێکرد، ئەوەش بەبێ زیان کۆتایی نەهات و جگە لە پەکخستنی چەند وێستگەیەکی کارەبا و غاز، لە سنووری گەرمیانیش گەنجێک گیانی لەدەستدا و یەکێکی دیکە بە سەختی برینداربوو.\nدرەنگانێکی شەوی ڕابردوو شەپۆلی باران بارینی وەرزی پایز لە هەرێمی کوردستان دەستیپێکرد، ئەوەی کە چاوەڕوان نەکراو بوو، توندی شەپۆلەکە و هەورەبروسکەی یەک لەدوای یەک بوو، ئەمەش هەروا بەبێ زیان کۆتایی نەهات و کاریگەریی توندی لەسەر هێڵی کارەبای سلێمانی دروستکرد.\nئه‌ندازیار عه‌لى حمه ساڵح به‌ڕێوبه‌رى گواستنه‌وه‌ى وزه‌ى كاره‌باى سلێمانى ڕایگه‌یاند، کاتژمێر یەکی نیوەشەوی ڕابردوو، به‌هۆى هه‌وره‌بروسكه‌وه یه‌كێك له محاویله گه‌وره‌كانى وێستگه‌ى باشورى سلێمانى گڕی گرتووە و دواى هه‌وڵێكى زۆرى تیمه‌كانى ئاگر كوژاندنه‌وه، توانراوه كۆنتڕڵ بكرێت.\nئاسەواری گڕگرتنی محەویلەی وێستگەی کارەبای سلێمانی\nوتیشى: له ئێستاشدا تیمه‌كانى هۆبه‌ى چاكسازیی وێستگه‌كان و هێڵه‌كانى به‌چڕى سه‌رقاڵى چاره‌سه‌ركردنى كێشه‌كه‌ن، هاوکات هەر بە‌هۆى باران و هه‌وره‌برسكه‌وە، زیان به چه‌ند هێڵێكى دیکەی گواستنه‌وه‌ى وزه‌ى كاره‌بای سلێمانی گه‌یشت.\nهەروەها، ئه‌ندازیار نه‌جات حه‌سن، لێپرسراوى هۆبه‌ى ئیشپێكردن له به‌ڕێوه‌به‌رایه‌تى كۆنترۆڵى كاره‌باى سلێمانى ڕایگه‌یاند، به‌هۆى زیانى باران و هه‌وره بروسكه‌ى درەنگانی شەوی ڕابردوەوە، وێستگه‌ی هێڵی چوارباخ، قڕگه، چوارچرا، لاینى وێستگه‌ى ٣٣ كه‌ى ڤى تانجه‌رۆ هێڵی وێستگه‌ى مه‌ڵكه‌ندى و چه‌ند كارگه‌یه‌ك وه‌ستاون، كاره‌بایان تێدانیه، كه بریتین له فیده‌ره‌كانى ١١١ تا ١٢٥.\nوێستگەی دابەشکردنی کارەبای سلێمانی\nراشیكه‌یاند: هه‌ر به‌هۆى هه‌وره بروسکەکەوە، هه‌ردوو هێڵى گواستنه‌وه‌ى غازى كه هاتووه بۆ وێستگه‌ى ١٣٢/٣٣/١١ی تانجەرۆ، شۆرتى تێدایه و وه‌ستاوه، كه سه‌رجه‌م فیده‌رى كارگه‌كانى تانجه‌رۆ و ویستگه‌ى عه‌ربه‌ت و سه‌رجه‌م فیده‌رى كارگه‌كان وه‌ستاون له‌گه‌ڵ وێستگه‌ى باریكه ، قه‌ره‌داغ، وێستگه‌ى شاره‌زوور، هه‌ردوو وێستگه‌ى هه‌ڵه‌بجه، هه‌ردوو وێستگه‌ى پێنجوێن، خورماڵ، هه‌ر به‌هۆى هه‌وره‌بروسكه‌وە هه‌ردوو وێستگه‌ى كه‌مپى زانكۆ و هه‌ڵگوردیش وه‌ستاون.\nبەیانی ئەمڕۆش بەهۆی هەورە بروسکەوە، گەنجێکی شوانکارەی تەمەن ٢٦ ساڵ کە دوو مانگە هاوسەرگیری کردووە، لە گوندی سۆفی ڕەحیم لە سنوری شارەدێی باوەنووری گەرمیان گیانیلەدەستدا و هاوڕێیەکی شوانکارەشی بە سەختی برینداربووە.\nوێنەی ئەو شوانکارەی باوەنوور بە هەورە بروسکە گیانی لەدەستدا\nعەلی جەمال قدووری، بەڕێوەبەری ڕاگەیاندنی پۆلیسی گەرمیان ڕایگەیاند، کاریگەری هەورە بروسکەکە بەر سەری شوانکارەکان کەوتووە و دواجار یەکێکیان دوای دوو کاتژمیر مانەوەی لە نەخۆشخانە، گیانی لەدەستداوە.\nهەروەها لە شارەدێی شێخ تەویل-ی سەر بە ئیدارەی گەرمیان، بەهۆی هەورە بروسکەوە، چوار سەر مەڕ لەناوچوون.\nهەر بەیانی ئەمڕۆ بۆماوەی چەند کاتژمیرێک کێشەی هاتووچۆ لەسەر ڕێگای سەرەکی دەربەندیخان_سلێمانی دروستبوو.\nڕێگای دەربەندیجان – سلێمانی\nبەپێی ڕاپۆرتێکی کەشناسی هەرێم، لەماوەی ٢٤ کاتژمێری ڕابردوودا زۆرترین ڕێژەی باران بارین لە هەرێمی کوردستان لە شاری سلێمانیدا بووە و گەیشتووەتە ٣٤.٥ ملم.\nفڕۆکەکانی ڕوسیا ئیدلبیان بۆردوومانکرد


شەپۆلێكی دیكەی خۆڵبارین بەڕێوەیە - تۆڕی میدیایی خەڵک\nسبەینێ شەممە شەپۆلێكی نوێی خۆڵبارین ڕوو لە عێراق دەكات.\nدەستەی كەشناسی عێراق بڵاویكردەوە، سبەینێ شەممە خۆڵبارین ڕوو لە عێراق دەكات و ئاستی بینین بۆ كەمتر لە هەزار مەتر دادەبەزێنێت.\nئاماژەی بەوەشكردووە، خۆڵبارینەكە لە ناوچەكانی ناوەڕاست، باكوور و باشووری عێراق دەبێت، پلەی گەرماش بەرزدەبێتەوە.\nهاوكات سادق عەتیە، شارەزای كەشناسی داوای لە هاووڵاتیانی باشوور و نێوەڕاستی وڵات كرد بەهۆی شەپۆلی چڕی خۆڵبارینەوە نەچنە دەرەوە لە شارەكان.\nنه‌ورۆز له هه‌ولێرى برده‌وه


پۆڵا سیروان تاڵه‌بانی: یه‌كێتی له‌گه‌ڵ فره‌بازنه‌یی دایه PUKmedia یەکێتیی نیشتمانیی کوردستان\nپۆڵا سیروان تاڵه‌بانی: یه‌كێتی له‌گه‌ڵ فره‌بازنه‌یی دایه\nتاراوگە 01:28 PM - 2022-05-01\nئێواره‌ی شه‌ممه ٣٠ نیسان ٢٠٢٢، پۆڵا سیروان تاڵه‌بانی ئه‌ندامی مه‌كته‌بی سیاسی و لێپرسراوی (مه‌كته‌بی ناوه‌نده‌كانی ده‌ره‌وه) له‌میانه‌ی كۆبوونه‌وه‌ی له‌گه‌ڵ لێپرسراو و كارگێرانی ناوه‌ندیی فه‌ره‌نسا و لێپرسراوی نووسینگه‌كانی (ی ن ك) له وڵاتانی به‌لجیكا، لۆكسۆمبۆرگ، ئیسپانیا و پورتوگال كۆمه‌ڵێك پرسی گرنگی هه‌نووكه‌یی ناوچه‌كه و عێراق و كوردستان و یه‌كێتیی نیشتیمانیی كوردستانی بۆ ئاماده‌بوان ڕوونكرده‌وه، له‌م ڕووه ئاماژه‌ی به دانووسانه‌كانی وه‌ك پرسی پێكهێنانی حكوومه‌تی عێراق، ڕۆڵ و كاریگه‌ری یه‌كێتیی نیشتیمانیی كوردستان وه‌ك هێزێكی كاریگه‌ری ناوچه‌كه له‌به‌رامبه‌ر كۆی ئه‌و پرساندا بۆ ئاماده‌بوان ڕوونكرده‌وه.\nپۆلا سیروان تاڵه‌بانی تیشكی خسته سه‌ر دوایین گۆڕانكارییه‌كانی ناوخۆی (ی. ن. ك) و هه‌رێم و ناوچه‌كه، گه‌شبینی خۆشی به بوژانه‌وه و گه‌شانه‌وه‌ی (ی.ن. ك) له‌م قۆناغه چاره‌نووسساز و هه‌ستیاره‌دا ده‌ربڕی، به جۆرێك، كه گونجاو بێت له‌گه‌ڵ خزمه‌تكردنی كۆمه‌ڵانی خه‌ڵكی كوردستان و پرسی ڕه‌وای كورد له‌ده‌ره‌وه.\nلێپرسراوی مه‌كته‌بی ناوه‌نده‌كانی ده‌ره‌وه سه‌باره‌ت به پرسی ھه‌ڵبژاردن، ئاشكرایكرد؛ زۆرینه‌ی ھێز و لایه‌نه سیاسییه‌كانی ھه‌رێم له‌گه‌ڵ گۆڕینی شێوازی هه‌ڵبژاردن و داڕشتنه‌وه‌ی یاسایه‌كی نوێدان، به شێوه‌یه‌ك، كه بوار بۆ ساخته‌كاری نه‌مێنێته‌وه و له‌م ڕووه‌وه ئاماژه‌ی به‌وه‌كرد (ی. ن. ك) له‌گه‌ڵ هه‌ڵبژاردنی فره‌بازنه‌یی دایه و ته‌واوی حزبه‌كانی تر له‌گه‌ڵ (ی. ن.ك) كۆكن، كه ده‌بێت یاسای هه‌ڵبژاردن بگۆدرێت هه‌روه‌ك چۆن له وڵاتانی جیهان هه‌ڵبژاردن به شێوه‌ی فره بازنه‌یی به‌ڕێوه ده‌چێت.\nوتیشی: كاتی ئه‌وه هاتووه، ناوچه‌كانی هه‌رێمی كوردستان و نوێنه‌ری خۆیان بۆ په‌رله‌مان دیاری بكه‌ن.\nله به‌شێكی تری كۆبونه‌وه‌كه‌دا باس له به‌ستنی دیداری (ی. ن. ك) كرا و پۆڵا سیروان تاڵه‌بانی گرینگی ئه‌و دیداره‌ی بۆ ئاماده‌بوان ڕوونكرده‌وه و داواشیكرد هه‌ر هه‌ڤاڵه و به‌پێی پسپۆری خۆی به‌شدار بێت له دیداری (ی. ن. ك) دا، چ به پرۆژه بێت یان به پێشنیار بۆئه‌وه‌ی باشترین به‌رنامه بۆ ئاینده‌ی یه‌كێتی دابنێین.\nدواتر تیشكی خسته سه‌ر پێویستی ئۆرگانه‌كان له ده‌ره‌وه‌ی وڵات و ئاماژه‌ی به‌وه‌كرد، كه به‌ستراتیژ و شێوازێكی نوێ، كه له‌گه‌ڵ ته‌كنه‌لۆژیا و پێشكه‌وتنی ئه‌م سه‌رده‌مه‌دا بگونجێت و ده‌بێت كاربكه‌ین و به‌رنامه‌ی كاری داهاتوومان دابڕێژین.\nدواتر د. داره‌وان حاجی حامید، لێپرسراوی ناوه‌ندی فه‌ره‌نسا و سه‌رپه‌رشتیاری نووسینگه‌كانی (ی. ن ك) له وڵاتانی: (به‌لجیكا، لۆكسۆمبۆرگ، ئیسپانیا و پورتوگال) ڕاپۆرتێكی تایبه‌ت به كاروچالاكییه‌كانی ناوه‌ند و نووسینگه‌كانی ئه‌و وڵاتانه خسته‌ڕوو، كێشه و گیروگرفته‌كانیانی بۆ ئاماده‌بوان ڕوونكرده‌وه، دواتر داوای له پۆڵا سیروان تاڵه‌بانی كرد، بایه‌خ و گرنگی تایبه‌ت به هه‌ڤاڵانی ناوه‌ند و نووسینگه‌كانی ئه‌و وڵاتانه بدات و جه‌ختی كرده‌وه یارمه‌تیدان و پشتوانی پۆلا سیروان تاڵه‌بانی ده‌بێته هۆی ئه‌وه‌ی هه‌ڤاڵان به گڕوتینی زیاتر خزمه‌تی (ی. ن. ك) و هه‌ڤاڵان بكه‌ن.\nبه‌رپرسی نووسینگه‌كانی (ی. ن. ك) له وڵاتانی، به‌لجیكا، لۆكسۆمبۆرگ، ئیسپانیا، پورتوگال، كارگێرانی ناوه‌ندی فه‌ره‌نسا به خستنه‌ڕووی سه‌رنج و تێڕوانینه‌كانییان شێوازی كاروچالاكی و ئاسته‌نگه‌كانی به‌رده‌م كاركردنیان بۆ به‌ڕێزیان ڕوونكرده‌وه.\nله كۆتایی كۆبونه‌وه‌كه‌دا پۆلا سیروان تاڵه‌بانی سه‌رسامی خۆی ده‌ربڕی به‌و ته‌باییه‌ی، كه له ناوه‌ندی فه‌ره‌نسا و نووسینگه‌كانی (ی. ن. ك) له وڵاتانیبه‌لجیكا، لۆكسۆمبۆرگ، ئیسپانیا و پورتوگال هه‌یه و پشتگیری و پشتوانی خۆشی بۆ داواكارییه ڕه‌واكانی هه‌ڤاڵان دووپات كرده‌وه و داواشیكرد كه دواین گۆڕانكارییه‌كان له ڕێگه‌ی لێپرسراوی ناوه‌ند و به‌رپرسی نووسینگه‌كانی (ی. ن. ك) بگاته هه‌ڤالان و به‌ڵینی ئه‌وه‌شدا له ئایینده‌یه‌كی نزیكدا له نزیكه‌وه سه‌ردانی وڵاته‌كان ده‌كات و كۆبونه‌وه‌ی فراوان له‌گه‌ڵ هه‌ڤاڵان ڕێكده‌خات.


12 | January | 2019 | Ranyacity.org\nJanuary 12, 2019 Regay Rast\tLeave a comment\nپێشبینی كەش و هەوای سبەی یەكشەممە ٢٠١٩/١/١٣\nهەروەكو پێشتر ئاماژەمان پێدا بەپێی دوایین گۆڕانكاریەكان چاوەڕوان ئەكرێت سبەی یەكشەممە سەرەتای دەستپێكی شەپۆلێكی باران بارین بێت لە ناوچەكەمان و سبەی باران بارین سەرجەم ناوچەكانی ڕاپەڕین ئەگرێتەوە بە بڕی جیاواز و بەگشتی ناوچە شاخاویەكانی باكووری خۆرهەڵاتی ڕاپەڕین ئەگەری زۆرترین بڕی باران بارینیان ئەبێت كە ناوچەكانی بناری قەندیل و ڕەزگە و شێنێ و مارەدوو دەورووبەریان ئەگرێتەوە، هەروەها سبەی ئەگەری بەفربارین ئەبێت لە ناوچە بەرزەكانی بناری قەندیل و چیا بەرزەكانی خۆرهەڵاتی قەڵادزە و باكووری خۆرئاوای ڕانیە، والله أعلم\nلەدوای كاتژمێر ١٢ی شەوەوە هەور لە ئاسمانی ناوچەكەمان بەدی ئەكرێت و بەتێپەڕبوونی كات ڕێژەكەی زیاتر ئەبێت و چاوەڕوان ئەكرێت تاوەكو دوای كاتژمێر ٩ی بەیانی بەگشتی ئاسمان لە نێوان نیمچە هەور و هەوری تەواودا بێت بەپێی جیاوازی ناوچەكان، هەروەها لەدوای كاتژمێر ٨ی بەیانیەوە ئەگەری باران بارین لە ناوچەكە دەست پێئەكات، والله أعلم\nسبەی پلەی گەرمی لە ناوچەكە نزم ئەبێتەوە و بەرزترین پلەی گەرمی لە ڕاپەڕین لەدوای نیوەڕۆدا ( ٩ ، ١٠ ) پلە ئەبێت و نزمترین پلەی گەرمی لە پێش خۆرهەڵاتندا ( -٤ ، -٥ ) پلە ئەبێت لە ناوچەكانی قەندیل و دەورووبەری، والله أعلم\nكچێكی چوارقوڕنە هەوڵی خۆكوشتن دەدات\nJanuary 12, 2019 ranyacitynet\tLeave a comment\nپۆلیسیش دەڵێت: هیچ شوێنێك ئەو كچە ناگرێتە خۆی\nلە شاری هەولێر كچێك کە خەڵکی چوارقوڕنەی سەر بە ئیدارەی راپەڕینە هەوڵدەدات لەسەر بەرزە پردێكی پەڕینەوە خۆی بخاتە خوارەوە، بەڵام چەند كەسێك فریای دەكەون و رزگاری دەكەن. گوتەبێژی پۆلیسی هەولێریش دەڵێت “هەر ئەمڕۆ دووجار ئەو كچەمان گرتووە و دەیبەینە هەر شوێنێك كەس نایگرێتە خۆی”.\nئەمڕۆ شەممە 12-1-2019 لە شەقامی 60 مەتری هەولێر، كچێك هەوڵدەدات لە بەرزەپردێكەوە خۆی فڕێبداتە خوارەوە و دواتر خەڵك نایەڵن و رزگاری دەكەن.\nهۆگر عەزیز، گوتەبێژی پۆلیسی هەولێر رايگەیاند: “ئەو كچە كێشەی دەروونی هەیە و پێشتر چەند جارێك دەستگیرمان كردووە و دواتر ئازادمان كردووە. هەر ئەمڕۆ دووجار گرتوومانە، بەڵام نازانین چی لێبكەین”.\nگوتەبێژی پۆلیسی هەولێر باسی لەوەشكرد، هیچ شوێنێك ئەو كچە ناگرێتە خۆی؛ نە نەخۆشخانە و نە هیچ رێكخراوێكی ژنان و ئافرەتان. گوتیشی “داوا لە وەزارتی كار‌و كاروباری كۆمەڵایەتی و هەموو لایەنە پەیوەندیدارەكان دەكەین چارەسەرێك بۆ ئەو ئافرەتە بدۆزنەوە، چونكە بەڕاستی بووەتە كێشەیەكی گەورە بۆ ئێمە”.\nشایەتحاڵێك كە ڤیدیۆی هەوڵدانی ئەو كچەی بۆ خۆكوشتن بۆ رووداو ناردووە دەڵێت، “ئەو كچە، هەمان ئەو كچەیە كە خەڵكی رانیەیە و چەندجارێك لەسەر شەقامەكان لەلایەن پۆلیسەوە گیراوە”.\nرووداو چەندین بەرنامەی لەسەر دۆخی ئەو کچە کردووە کە دوایینیان بەرنامەی بەرپرسیار بوو. کەسوکاری کچەکە لەنێو بەرنامە پەیوەندیان کرد و گوتیان ئەو کچە تاوەکو دایکی لە ژیاندا مابوو باری دەروونی زۆر باشبوو، دوای دایکیشی لەلای برایەکی دەژیا بەڵام براکەی ئێستا دەستگیرکراوە بۆیە بەتەواوی تێکچووە و ناتوانێت لە هیچ شوێنێک بمێنێتەوە\nلەسەر کۆتر ، کوڕ و باوکێک کوژران و سێ کەسی تریش برینداربوون\nپۆلیسی هەولێر رایگەیاند لە سەر کۆتر کوڕ و باوکێک کوژران و سێ کەسی دیکەش بریندارە\nوتەبێژی پۆلیسی هەولێر دەڵێ دوای گەیشتنمان بە شوێنی ڕوداوەکە توانیومانە بارو دۆخەکە کۆنترۆڵ بکەین.\nشەپۆلێكی باران بارین سەرجەم ناوچەكانی ڕاپەڕین ئەگرێتەوە\nبەپێی دوایین گۆڕانكاریەكانی كەش و هەوا لە سبەی یەكشەممەوە ناوچەكەمان ئەكەوێتە ژێر كاریگەری شەپۆلێكی باران بارین كە لە دەریای سوورەوە سەرچاوەی گرتووە و بەیەكگرتنی لەگەڵ نزمە پاڵەپەستۆی دەریای ناوەڕاست دابارین لە سەرجەم ناوچەكانی ڕاپەڕین دەست پێئەكات و پلەی گەرمی بەرەو نزمبوونەوە ئەچێت هەروەها ناوچە شاخاویە بەرزەكانی خۆرهەڵات و باكوور و خۆرئاوای ڕاپەڕین بەفربارین ئەیانگرێتەوە و دوای كۆتایی هاتنیشی شەپۆلێكی تر لەدەریای ناوەڕاستەوە ناوچەكەمان ئەگرێتەوە و بەهۆیەوە پلەی گەرمی بەشێوەیەكی زیاتر و بەرچاو بەرەو نزمبوونەوە ئەچێت لە سەرجەم ناوچەكانی ڕاپەڕین و باران بارین سەرجەم ناوچەكان ئەگرێتەوە هەروەها جگە لە بەفربارینی چڕ لە ناوچە شاخاویە بەرزەكان لە ناوچەكانی تری ڕاپەڕین كە بە بەراورد بە ناوچە شاخاویە بەرزەكان بەرزیان كەمترە لە ئاستی ڕووی دەریا ئەگەری بەفربارین یان بەفروباران بەیەكەوە ئەیانگرێتەوە و إن شاءالله لە كاتی خۆیدا زانیاری زیاتر و ووردتر بڵاوئەكەینەوە\nپاش كەمێكی تر زانیاری زیاتر سەبارەت بە ڕەوشی كەش و هەوای سبەی یەكشممە لە ڕاپەڕین بڵاوئەكەینەوە\nتێبینی// پێشبینییەکانی سەرەوە بەپێی مانگە دەستکردەکان و وێستگە ئەلیکترۆنیەکانەوەیە، وە هەروەها شایەنی گۆڕانکارین چونکە زانیاری تەواو و بێ هەڵە نین،ئەو زانستەی کە بە تەواوی ڕاست و دروستە تەنیا لای خودای گەورەیەو بەو شێوەیە ئەبێت کە زاتی پیرۆزی فەرمانی لەسەرداوە\nجوانترین داهێنانی بەشی باخچەکانی شارەوانی رانیە\nبەشی باخچەکانی شارەوانی رانیە رایدەگەیەنێت پارچە زەویەک تەرخان کردووە بۆ هاوشاریان تاوەکو لەبۆنەکانیاندا داری لێ بچێنن.\nدەقی راگەیەندراوی بەشی باخچەکان :\nھاوشاریانی خۆشەویست ئە م پارچە زەویە مان تەرخان کردوە بۆ ھەر دایک و باوکێک کە دار بۆ منداڵە کانیان بچێنن یان ھە رکورو کچێک لە کاتی پرۆسەی ھاوسەر گیری داربچێنن یان کە سێک ئازیزێکی لە دەست دە دات بیە وێ دارێکی بۆبچێنیت بەڵام دەبێت ئێمە ئاگادار بکرینە وە جۆری دارەکە مان دەست نیشان کردوە وەپێداویستیە کانی چاندنتان بۆ دابین دەکە ین رێنمای شێوازو شوێنی چاندنتان پێدەدەین دەتوانن ناوی خۆتان تۆمار بکە ن لە رێگە ی ژمارە مۆبایل ٠٧٥٠١٣١٤٠٠٢ لەوەرزی چاندن خۆمان پەیوەندیتان پێوە دەکە ینە وە .شوێن نزیک نەخۆش خانە ی منداڵ بوون٢٠١٩/١/١٢\nکارۆخ شەریف ( لێپرسراوی بەشی باخچەکانی شارەوانی رانیە )\nمنداڵێك فڕێدەدرێتە سەر شەقام و لە سەرما گیانی لەدەستدا\nلە زاری شایەتحاڵێكەوە دەڵێت، شەوی رابردوو منداڵێك لە گەڕەكی قەڵای نوێی شاری ھەولێر فڕێدراوە و سەگێك لەسەری وەستاوە و پارێزگاری لێكردووە و نەیھێشتووە ھیچ شتێك لێی نزیك بێتەوە و بەیانی كە خەڵك چووەتە سەر منداڵەكە، ئەو سەگە بەرگری كردووە بۆ ئەوەی لە منداڵەكە نزیك نەبنەوە.\nراشیگەیاندووە: “دوای گەیشتنی پۆلیس دەرکەوت کە منداڵەکە کوڕە و تەرمەکەی لەلایەن پۆلیسەوە ھەڵگیراوە و رەوانەی پزیشکی دادوەری كرا”.


شیینکردن یاخود ڕشانەوە !! … زاهیر باهیر – Dengekan\nbyZahir Bahir\tMay 30, 2017\tGeneral\nPrevious جه‌نگ له بێستانی ته‌ماته سپییه‌كاندا … نه‌ژاد عزیز سورمێ\nیه‌كه‌م رۆژی مامۆستا ره‌مه‌زان… فت! … مقداد شاسواری


مانگرتنی كرێكارانی په‌یمانیی نه‌وت، گاز و پێترۆشیمییه‌كان، سه‌ركه‌وتن نزیكه وتاری ڕۆژ\nجولای 20, 2021 7\nمانگرتنی ٣١ ڕۆژه‌ی كرێكارانی په‌یمانیی نه‌وت، گاز و پێترۆشیمییه‌كان، كرێكارانی له لایه‌كه‌وه و ده‌وڵه‌ت و خاوه‌نكارانی له لایه‌كی دیكه‌وه خستووه‌ته دوو ڕیزی چینایه‌تیی جیاوازه‌وه. كرێكارانی مانگرتوو به‌هۆی پێگه‌ی ئابووریی به‌رهه‌مهێنانیان، به‌هۆی مێژووی پڕ له شانازییان و به‌تایبه‌ت به‌هۆی ئه‌وه‌یكه خواستی لانیكه‌م و خێرای گشت كرێكارانی ئێرانیان هێناوه‌ته گۆڕێ، له‌م قۆناغه‌دا بوونه‌ته پێشه‌نگی گشت چینی كرێكاری ئێران. ئه‌م مانگرتنه هه‌تا ئه‌مڕۆشی گه‌لێك ده‌ستكه‌وتی گه‌وره‌ی بووه.\nله به‌رامبه‌ر ڕیزی كرێكارانی خه‌باتكاردا، كابینه‌ی ده‌وڵه‌ت، ده‌زگای قه‌زایی، ده‌زگای یاسادانان، سه‌رمایه‌دارانی ده‌وڵه‌تی، سه‌رمایه‌دارانی چه‌كدار، سه‌رمایه‌دارانی به‌شی خسووسی و مافیایی حه‌وت سه‌ری په‌یمانكار ڕاوه‌ستاون. ئه‌وانه تێكڕا هه‌وڵ ده‌ده‌ن تا له‌ڕێگه‌ی تاكتیك گه‌لێكه‌وه، كرێكاران به كه‌مترین ده‌ستكه‌وته‌وه بگه‌ڕێننه‌وه سه‌ر كاره‌كانیان. كابینه‌ی روحانی، كه له دوایین ڕۆژه‌كانی ته‌مه‌نی خۆی دایه، تاكتیكی ناكۆكینانه‌وه‌ی گرتووه‌ته‌به‌ر. روحانی و وه‌زیری نه‌وت كه له ترسی په‌ره‌سه‌ندنی مانگرتنه‌كه به‌ره‌و كرێكارانی ڕه‌سمی كه‌وتوونه‌ته له‌رزه، ڕایانگه‌یاندووه كه ئه‌وان له به‌رامبه‌ر كرێكارانی ڕه‌سمیدا، كه پێیان ده‌ڵێن “كاره‌كه‌ر“، به‌رپرسن. ئه‌وان وتوویانه كه كێشه‌یه‌ك له یاسای بوودجه‌دا هه‌یه كه له پێدانی حه‌قده‌سته دواخراوه‌كان و بردنه‌سه‌ره‌وه‌ی حه‌قده‌ستی كرێكارانی ڕه‌سمی ڕێگری ده‌كات. روحانی به قه‌ولی خۆی به‌ڵێنی به “كاره‌كه‌ره‌كان” داوه كه به‌ربه‌سته‌كانی یاسای بوودجه لاده‌چێت و حه‌قده‌سته دواخراوه‌كان ده‌درێت و حه‌قده‌سته‌كان به پێی یاسای دامه‌زراندنی ناوخۆ زیاد ده‌كرێت. ئه‌وان وتوویانه كه په‌یمانكاران ئه‌م كێشانه‌ی ئێستایان خوڵقاندووه له‌به‌ر ئه‌وه‌یكه پاره له شیركه‌تی نه‌وت وه‌رده‌گرن به‌ڵام بڕێكی كه‌م له‌و پاره‌یه ده‌ده‌نه كرێكارانی په‌یمانی.\n“شۆرای ڕێكخستنی ناڕه‌زایه‌تیی كرێكارانی په‌یمانیی نه‌وت” له وڵام به‌م ساخته‌كارییه‌دا ڕایگه‌یاندووه كه به‌ته‌واوی له داخوازیی كرێكارانی ڕه‌سمی دیفاع ده‌كات و جه‌ختی كردووه‌ته‌وه كه واده و به‌ڵێنی سه‌ر خرمان به ده‌یان جار له ماوه‌ی ساڵانی ڕابردوودا دراوه به‌ڵام هیچ كات وه‌دی نه‌هاتوون. هه‌روه‌ها به ته‌ئكیده‌وه ڕایانگه‌یاندووه كه هه‌موو مافێك به زه‌بری خه‌باتی یه‌كگرتووانه‌ی كرێكارانی ڕه‌سمی و غه‌یره ڕه‌سمی به‌ده‌ست دێت. “شۆرای ڕێكخستنی ناڕه‌زایه‌تیی كرێكارانی په‌یمانیی نه‌وت” سه‌باره‌ت به خه‌تابار كردنی په‌یمانكاران به ساده‌یی وتوویه‌تی كه: “ئه‌گه‌ر ڕاست ده‌كه‌ن وه‌رن و ئه‌م مفته‌خۆرانه وه‌ده‌ر نێن“.\nسه‌عید جه‌لیلی، وه‌ك نوێنه‌ری ره‌ئیسی له‌گه‌ڵ ژماره‌یه‌ك له ژێرده‌ستانی سه‌رۆك كۆماری ده‌ستنیشانكراو، له دیدار له‌گه‌ڵ كۆمه‌ڵێك له كرێكاری خۆش باوه‌ڕ به ڕژیم، وایان نیشان دا كه له كێشه و گرفتی داسه‌پاو به‌سه‌ر كرێكاران بێ خه‌به‌رن و قه‌ولیان دا كه ئیداره‌ی كار بكه‌نه شۆرای ئیسلامی و بیخه‌نه خزمه‌ت كرێكارانه‌وه. شۆرای ڕێكخستن بۆ به‌ره‌نگاربوونه‌وه له‌گه‌ڵ ئه‌م تاكتیكه له به‌یانییه‌ی ژماره چواری خۆیدا نووسیی:\n“هه‌ر له ئێستاوه ڕایده‌گه‌یه‌نین كه ڕێكخستنی شۆرای ئیسلامی و پێكهێنانی هه‌رجۆره ڕێكخراوێك له‌ژێرناوی “سه‌ربه‌خۆ“ی كرێكاری له لایه‌ن هه‌یئه‌تی ده‌وڵه‌ته‌وه كرده‌وه‌یه‌كی دژی ئێمه كرێكارانه و وڵامی ئێمه كرێكاران نییه. كارنامه‌ی شۆرا ئیسلامییه‌كان و ڕێكخراوه ده‌ستسازه‌كانی له‌مجۆره بۆ كرێكاران ئاشكرایه. ئه‌مانه هه‌میشه ئامرازی كۆنتڕۆڵی ئێمه كرێكاران و خزمه‌ت گه‌یاندن به خاوه‌نكاران بوون و ده‌شبن. ٤٠ هه‌زار هێزی حه‌راسه‌ت كه له سه‌نعه‌تی نه‌وتدا جێگیر كراون به‌س نییه كه ده‌تانهه‌وێ شۆرای ئیسلامیشی پێ زیاد ده‌كه‌ن.”\nنوێنه‌رانی ده‌زگای قه‌زایی و ده‌زگای یاسادانان باشتر بوونی باروودۆخی كرێكارانی په‌یمانی به‌مافی ئه‌وان ده‌زانن و به‌ڵێنیان داوه له جێبه‌جێ كردنی ئه‌م بابه‌ته‌دا یارمه‌تیده‌ر ده‌بن. ئه‌وان هاوكات هۆشداریشیان داوه كه مانگرتنه‌كه سیاسی نه‌بێته‌وه و زه‌ربه له به‌رهه‌مهێنان نه‌دات. شۆرای ڕێكخستنیش له به‌رامبه‌ردا وڵامی داوه‌ته‌وه كه تۆپه‌كه له زه‌ویی ئه‌وان دایه. كرێكاران چیتر به واده و به‌ڵێنی بێبنه‌ما دڵ خۆش ناكه‌ن. ئه‌وان به پشت به‌ستن به مانگرتنی سه‌ركه‌وتووانه‌یان، داخوازیی به‌ڕه‌سمی ڕاگه‌یه‌ندراوی ناو به‌نانییه‌ی یه‌كه‌م، وه‌دی دێنن.\nدوایین گرووپ، واته مافیای په‌یمانكاران، ده‌ستی داوه‌ته هه‌مووجۆره فروفێڵێك تا به‌ڵكوو مانگرتنه‌كه به كه‌مترین هه‌زینه و تا ڕاده‌یه‌ك به خه‌رجی ده‌وڵه‌ت كۆتایی پێبێنێ. “ئه‌نجومه‌نی پیشه‌یی خاوه‌نكارانی شیركه‌ته‌كانی موهه‌ندسی و په‌یمانكاریی نه‌وت، گاز و پێترۆشیمی” داوای له وه‌زاره‌تی نه‌وت كردووه بێننه ناو ئه‌م ناكۆكییه‌وه و خواسته یاساییه‌كان وه‌دی بێنن. ئه‌وان له هه‌ر هه‌نگاوێكدا له‌گه‌ڵ كاردانه‌وه‌ی بیرمه‌ندانه‌ی شۆرای ڕێكخستن، كه نوێنه‌ری ڕاسته‌قینه‌ی ١٠٦ تا ١١٠ هه‌زار كرێكاری په‌یمانییه، به‌ره‌وڕوو بوونه‌ته‌وه.\nبه‌ده‌ر له‌وانه‌ی باسیان لێكرا، په‌یمانكاران سه‌ره‌تا جلی سووری جه‌لادیان له‌به‌ر كرد و ٧٠٠ كرێكاری مانگرتوویان له پاڵاوگه‌ی تاران و پاشان ژماره‌یه‌كی زیاتریان له ناوه‌نده‌كانی دیكه ده‌ر‌كرد. “شۆرای ڕێكخستن“، گه‌ڕانه‌وه بۆسه‌ر كاری ئه‌م كرێكارانه‌ی به داخوازییه‌كان ئیزافه كرد و له ئاكامی ته‌بلیغاتی درووستی چالاكانی به‌ئه‌زموون و ئه‌م شۆرایه، ژماره‌یه‌كی زیاتر له كرێكاران به مانگرتنه‌كه په‌یوست بوون. له ئێستادا نزیك به ١٠٤ ناوه‌ندی كرێكاری و زیاتر له ١٠٥ هه‌زار كرێكار به‌م مانگرتنه په‌یوه‌ست بوون. په‌یمانكاران به قه‌تع كردنی حه‌قده‌ستی كرێكارانی مانگرتوو و قه‌تعی ئاو و خۆراكی كرێكارانی ناو كه‌مپه‌كان ویستیان كرێكاران له‌ژێر گوشاری برسییه‌تیدا بگه‌ڕێننه‌وه سه‌ر كار. شۆرای ڕێكخستن، ده‌ستبه‌جێ داوای له خه‌ڵكی ناوچه‌كه كرد كه ئاو و خۆراكی پێویست بۆ كرێكاران دابین بكه‌ن كه كردنیان. هێندێك له په‌یمانكاران له هێندێك له ناوچه‌كان له‌گه‌ڵ كرێكارانی مانگرتوو وتووێژیان كردووه و به قه‌بووڵ كردنی دوو به‌رابه‌ر كردنی حه‌قده‌سته‌كان و ٢٠ ڕۆژ كار و ١٠ ڕۆژ مه‌ره‌خه‌سی، ئه‌وانیان گه‌ڕاندووه‌ته‌وه سه‌ر كار. شۆرای ڕێكخستن، به بێ سه‌رزه‌نش كردنی ئه‌م كرێكارانه وه‌بیر ئه‌وان و خاوه‌نكارانی هێناوه‌ته‌وه كه مانگرتن سه‌رتاسه‌رییه و له ده‌وری گشت خواسته‌كان یه‌كگرتوویه. په‌یمانكاران هاوكات گرووپی كاریابیی پایپینگ و ئێكیپ پڕۆژه‌ییان به خزمه‌ت گرتووه. ئه‌وانه له هه‌وڵی ئه‌وه دان تا چالاكیی كرێكاران بخه‌نه چوارچێوه‌ی یاساوه و كرێكاران به چاره‌سه‌ر كردنی كێشه‌كانیان له لایه‌ن كاربه‌ده‌ستانی ده‌وڵه‌ته‌وه هومێد‌وار بكه‌ن. شۆرای ڕێكخستن، له به‌یانییه‌ی نۆهه‌می خۆیدا له‌مباره‌وه هۆشداری به كرێكاران دا و ڕایگه‌یاند كه:\n“ئه‌زموونی ساڵی ڕابردوودا هه‌رگیز له‌بیر ناكه‌ین. مانگرتنێكی یه‌كگرتوو و به‌رینمان بوو. به‌ڵام له ئاخردا كاتێك كه خه‌ریك بوو پانتایی ناڕه‌زایه‌تییه‌كان په‌ره‌ی ده‌ستاند و هه‌موو په‌یگیری خواسته‌كانمان بووین، گرووپی كاریابیی پایپینگ و ئێكیپ پڕۆژه‌یی مۆری كۆتاییان لێدا و به دانی هێندێك واده و به‌ڵێنی، كۆتایی مانگرتنه‌كه‌یان ڕاگه‌یاند“.\nهه‌ڵسووڕاوانی ده‌رگیر له كێشمه‌كێشی چینایه‌تیی ئێستا، توانای ئه‌وه‌یان هه‌یه كه له ڕێگه‌ی پێكهێنانی سندووقه ماڵییه‌كان و ڕێكخستنی كۆمه‌ڵێكی زیاتر له داكۆكیكارانی كرێكارانی مانگرتوو، ئه‌وان یه‌كگرتوو و به‌دوور له نیگه‌رانی ڕابگرن و ڕێگا بۆ پێكهێنانی ڕێكخراوێكی سه‌رتاسه‌ریی كرێكاری خۆش بكه‌ن. په‌ره‌پێدانی ڕیزه‌كانی مانگرتن، یه‌كگرتوویی زیاتر، كه‌ڵك وه‌رگرتنی به‌رین له تۆڕه كۆمه‌ڵایه‌تییه‌كان بۆ ئاگادار ڕاگرتنی به‌رده‌وامی خه‌ڵك و په‌ره‌پێدانی په‌یوه‌ندی له‌گه‌ڵ چالاكانی بزووتنه‌وه‌كانی دیكه ده‌بێته هۆی پووچه‌ڵ بوونه‌وه‌ی پیلانگێڕییه‌كان و وه‌دیهاتنی داخوازیی ڕاگه‌یه‌ندراو له به‌یانییه‌ی یه‌كه‌می شۆرای ڕێكخستن، ئاسان ده‌كاته‌وه.\nلاوانی كرێكار ڕێگای ڕزگاربوونیان هه‌یه\nrezan جولای 15, 2021


"به‌رهه‌م ساڵح كه‌ناڵێك ده‌كڕێته‌وه"\n"به‌رهه‌م ساڵح كه‌ناڵی رێگای حزبی شیوعی ده‌كڕێته‌وه"\nبه‌رهه‌م ساڵح كه‌ناڵی رێگا\nرۆژنامه‌ی ژیانی نزیك له لاهور شێخ جه‌نگی، له ژماره‌ی رۆژی 10/12/2017 دا ئاماژهی به‌وه‌كردووه، به‌رهه‌م ساڵح به‌نیازه كه‌ناڵی رێگای حزبی شیوعی كوردستان بكڕێته‌وه كه به‌هۆی خراپی دۆخی دارایی حزبه‌كه‌وه بڕیاره له سه‌ری ساڵی نوێوه كه‌ناڵه‌كه دابخه‌ن.\nرۆژنامه‌كه له زاری سه‌رچاوه‌یه‌كه‌ك له قه‌واره‌كه‌ی به‌رهه‌م ساڵحه‌وه كه ناوی نه‌هیناوه بڵاویكردووه‌ته‌وه "كه‌سێك كه ناوه‌كه‌ی لای رۆژنامه‌كه پارێزراوه، به نوێنه‌رایه‌تی به‌رهه‌م ساڵح سه‌ردانی كه‌ناڵی رێگای كردووه‌و ته‌ماشای كه‌لوپه‌له‌كانی كردووه بۆ ئه‌وه‌ی بۆ قه‌واره نوێیه‌كه‌ی به‌رهه‌م ساڵحی بكڕنه‌وه".\nپاش ئه‌وه‌ی رۆژی 16/9/2017 به‌رهه‌م ساڵح له رێگه‌ی كه‌ریم به‌حری، نوێنه‌ری یاسایی قه‌واره‌ی هاوپه‌یمانی بۆ دیموكراسی و دادپه‌روه‌ری له كۆنگره‌یه‌كی رۆژنامه‌وانیدا رایگه‌یاند: "به‌رهه‌م ساڵح جێگری دووه‌می سكرتێری گشتی یه‌كێتی نیشتمانی كوردستان قه‌واره‌یه‌كی نوێی به‌ناوی (هاوپه‌یمانی بۆ دیموكراسی و دادپه‌روه‌ری) تۆماركردووه، به‌ڵام به‌هۆی ئه‌وه‌ی هه‌ڵبژاردنی په‌رله‌مان دواخرا و كۆمیسیۆنی باڵای سه‌ربه‌خۆی هه‌ڵبژاردن و راپرسی هه‌رێمی كوردستانیش بڕیاری په‌سه‌ندكردنی ناو و ژماره‌ی پێدراوی قه‌واره سیاسییه‌كانی هه‌ڵوه‌شانده‌وه كه له كۆمیسیۆنه‌وه بۆ هه‌ڵبژاردن پێیاندرابوو.\nبه‌ڵام به‌رهه‌م ساڵح سووره له‌سه‌ر ئه‌وه‌ی كه له هه‌ڵبژاردنی داهاتووی په‌رله‌مانی كوردستان به قه‌واره‌یه‌كی تایبه‌ته‌وه به‌شداریی بكات. به‌ڵام ئه‌و قه‌واره نوێیه تا ئێستا ته‌نها له رێگه‌ی میدیاكانی دیكه و سۆشیال میدیاكانه‌وه كاری له‌سه‌ر ناساندنی خۆی ده‌كرد و هیچ میدیایه‌كی فه‌رمی و دیاریكراویان به ئاشكرا نه‌بووه.\nبه‌گوێره‌ی زانیارییه‌كانی هه‌ندێن ئه‌حمه‌د، به‌رپرسی مه‌كته‌بی راگه‌یاندنی حزبی شیوعی كوردستان كه به رۆژنامه‌كه‌ی داوه، دۆخی خراپی داراییان وایكردووه هێشتا به‌رده‌وامن له‌سه‌ر ئه‌و ئاراسته‌یه‌ی كه كه‌ناڵه‌كه دابخه‌ن و وه‌ك خۆیان ده‌ڵێن، باری دارایی حزبه‌كه توانای به‌رده‌وامیدان به به‌ڕێوه‌بردنی كه‌ناڵه‌كه‌ی نییه و بیرۆكه‌یه‌كیش هه‌یه بۆ ئه‌وه‌ی كه‌لوپه‌له‌كانی كه‌ناڵه‌كه له‌لایه‌ن لیژنه‌یه‌كی داراییه‌وه بفرۆشرێت بۆ ئه‌وه‌ی چاره‌سه‌رێكی بۆ دبدۆزرێته‌وه‌و له‌كار نه‌كه‌ون".


ڕه‌گوڕیشه سایكۆلۆجێکانی کۆمه‌ڵکوژی (جینۆساید) – Denegkan\nڕه‌گوڕیشه سایكۆلۆجێکانی کۆمه‌ڵکوژی (جینۆساید)\nbyسه‌ڵاحی\tOctober 4, 2008\tجینۆساید\n– به‌شی یه‌که‌م –\nد. سه‌ڵاحی گه‌رمیان/ سیدنی\nمه‌به‌ست له‌م نوسینه ناساندنی ئه‌و ڕه‌هه‌نده سایكۆلۆجیانه‌یه كه بونه‌ته هۆیی به‌رپاكردنی ئه‌و تاوانه جه‌رگبڕانه مێژووی مرۆڤ به‌خۆیه‌وه بینیوێ‌تی و ئامانجی قڕكردن و له‌ناوبردنی كۆمه‌ڵه ئه‌تنیك و ئاینی و مه‌زهه‌بێكان بووه، یان ئه‌وانه‌ی بونه‌ته هۆكاری ئه‌وه‌ی بارودۆخ بڕه‌خسێنێت بۆ ئه‌نجامدانیان، یان بونه‌ته هۆی ئه‌وه‌ی خه‌ڵكی تێوه‌گلێن له به‌جێهێنانی ئه‌و تاوانانه. نوسینه‌که باس له شێوه‌كانی كه‌سایه‌تی تاوانكارانی جینۆساید و بارودۆخ و ژینگه كۆمه‌ڵایه‌تێكان كه ئه‌و تاوانانه تیاندا به‌رپاكراون و ئه‌م ته‌وه‌رانه ئه‌خاته ژێر تیشكی باسه‌وه:\n:: سایكۆلوجی ده‌سه‌ڵاتی سته‌مکار\n:: سایكۆلۆجی كه‌سایه‌تی سته‌مکار\n:: سایكۆلۆجی شه‌ڕه‌نگێزی\n:: سایكۆلۆجی جه‌ماوه‌ر\n:: سایكۆلۆجی ملكه‌چی\nله ڕوانگه‌ی ئه‌و ته‌وه‌رانه‌وه، نو‌سینه‌كه تیشك ئه‌خاته سه‌ر تاوانه‌كانی دیكتاتور وڕژێمه له‌ناوچوه‌كه‌ی عیراق له كۆمه‌ڵكوژی ئه‌نفال له كوردستاندا.\nبه درێژاێی مێژوو كۆمه‌ڵگه‌ی مرۆڤایه‌تی، شه‌ڕ و به‌گژداچوون و هێرشبردن و پێكدادان و کوشتاری زۆری به‌خۆوه بینیوه له نێوان هێزی ده‌سه‌ڵاتداره‌کان كه هه‌رده‌م له هه‌وڵی ده‌ستبه‌سه‌رداگرتن خاک و ملكه‌چكردنی گه‌لان بوون و هێزه به‌رهه‌ڵستکار و نه‌یاره‌کانیاندا. سوپاكانی ئه‌سكه‌نده‌ری مه‌زن ته‌واوی وڵات و ده‌ڤه‌ره‌کانی نێوان ماسادونیا و هیندستانیان خسته ژێر ڕكێفی خۆیانه‌وه و له‌گه‌ڵ پێشه‌وه‌چونیان كوشتن وبڕین ئه‌بوه به‌شی ئه‌وانه‌ی كه به‌ره‌و ڕوویان ئه‌بونه‌وه یان ڕێیان لێ ئه‌گرتن. ده‌ست ودایره‌ی جه‌نگیزخان و تیمورلنگ و هۆلاكو، زۆربه‌ی وڵاتانی ئاسیایان داگیركرد وده‌ستیانكرد به كوشتن و تاڵان و سوتاندن و ێرانكردن. له ڕۆژئاوای مه‌سیحیه‌ت وله‌ژێر سێبه‌ری كه‌نیسه‌دا، چه‌ندین ملیۆن له خه‌ڵكی ڕه‌سه‌نی ئه‌مریكا له لایه‌ن ئیسپانه‌كانه‌وه كه‌وتنه ژێر شاڵاوی كۆمه‌ڵكوژی له پاش دۆزینه‌وه‌ی كیشوه‌ری تازه‌ی ئه‌مریكا. پاش ئه‌وانیش ئینگلیزه‌كان بوونه ته‌واوكه‌ری پرۆسه‌ی له‌ناوبردنیان تا كار گه‌یشته ئه‌وه‌ی بكه‌ونه قڕكردنیان به بڵاوكردنه‌وه‌ی نه‌خۆشی ئاوڵه له نیوانیاندا.\nهێزه داگیركه‌ره‌كان هه‌مان شێوه‌ی نامرۆڤانه‌یان به‌كارهێنا دژ به خه‌ڵكی ڕه‌سه‌نی مه‌كسیك و وڵاتانی دیكه‌ی ئه‌مریكای لاتین و كه‌نه‌دا و ئوسترالیا. گه‌لانی ئاسیا و ئه‌فریقا و ئه‌مریكای لاتین به‌وپه‌ڕی توندوتیژی و بێبه‌زه‌ییه‌وه خرانه ژێر ده‌سه‌ڵاتی هێزه كۆلۆنیالیزمه‌كانی ئه‌ورپاوه، له پێشبڕكیاندا بۆ زه‌وتكردنی سامانی ئه‌و وڵاتانه‌ی به‌ر هه‌ڵمه‌تی داگیركردنیان ئه‌كه‌وتن. چه‌ندین ملیۆن مرۆڤ بونه قوربانی سه‌ره‌ڕۆیی و هه‌ڵه‌شه‌یی وته‌ماعكاری ئیمپراتۆر و پادشا وحاكم وفه‌رمانده‌ی هێزه سه‌ربازێ‌كان، به‌تایبه‌ت له‌شه‌ڕی به‌رگریكردنی گه‌لانی ئه‌و وڵاتانه دژ به هێزه داگیركه‌ره‌كان. چه‌ندین تاوانی كۆمه‌ڵكوژی كه‌م وێنه ئه‌نجامدران به‌مه‌ستی جینۆسایدكردنی گروپه ئه‌تنیك و ئاینی و مه‌زهه‌بییه‌كان.\nله سه‌ره‌تای سه‌ده‌ی بیسته‌م ملیۆن ونیوێك ئه‌رمه‌نی به‌ده‌ستی توركه عوسمانێكان له‌ناوبران. نازێكان له ئه‌ڵمانیا، له نیوان ساڵاَنی 1938- 1945 قه‌سابخانه‌ی هۆلۆكۆستیان ئه‌نجامدا دژ به جوله‌كه‌كان، سلاڤێكان، كۆمۆنیسته‌كان، قه‌ره‌جه‌كان، هۆمۆسیكسوه‌ڵه‌كانHomosexuals ، و دیله ڕوسه‌كان، که له ئه‌نجامدا شه‌ش ملیۆن قوربانی لێکه‌وته‌وه. ڕژێمی ستالین له ساڵانی 1932- 1933 هه‌ڵسا به له‌ناوبردنی حه‌وت ملیۆن له ئۆكرانێكان به برسیكردنیان تا گیان له‌ده‌ستدان. سه‌ره‌ڕای ده‌رچونی په‌یماننامه‌ی نه‌ته‌وه یه‌كگرتۆ‌كان له ساڵی 1948 که به‌مه‌به‌ستی به‌رگرتن له ئه‌نجامدانی تاوانی له‌ناوبردنی مرۆڤ بوو، تاوانی زۆر ناڕه‌وا ئه‌نجامدرا له نیوه‌ی دووه‌می سه‌ده‌ی ڕابوردوودا. له لایه‌ن خومیره سووره‌كانه‌وه له كامبودیا كۆمه‌ڵكوژی دژ به نه‌یارانیان به‌رپاکرا. رژێمی دیكتاتۆری له‌ناوچووی عێراقیش شاڵاوی ئه‌نفالی له كوردستان بۆ له‌ناوبردنی گه‌لی كورد ئه‌نجامدا. له ئه‌فریقا چه‌كداره‌كانی هوتۆ كوشتاری به‌كۆمه‌ڵیان ئه‌نجامدا دژ به خیڵه‌كانی توتسی له ڕواندا. له ده‌ڤه‌ری دارفور هێزه‌كانی جه‌نجه‌وید به پاڵپشتی حكومه‌تی سودان تا ئه‌مرۆش به‌رده‌وامن له به‌رپاكردنی كۆمه‌ڵكوژی دژ به خه‌ڵكی ئه‌و ده‌ڤه‌ره.\nله ژێر ڕۆشنایی ئه‌و پێشه‌کییه‌ی سه‌ره‌وه و به‌پێی پێناسه‌ی ڕافائیل لیمکین (1900-1959)Raphael Lemkin، جێنۆساید کرده‌وه‌یه‌کی پراکتیزه‌کراوی کۆنه له بره‌و‌پێدانی نوێیدا و بریتیه له به‌جێهێنانی کرده‌وه‌ی درێژخایه‌ن به‌مه‌به‌ستی وێرانکردنی بنه‌ما سه‌ره‌کێکانی ژیانی کۆمه‌ڵه نه‌ته‌وه‌ێ‌کان. ئه‌مه‌ش هه‌وڵدانه بۆ له‌ناوبردنی سه‌رتاپای ئه‌و کۆمه‌ڵانه.\nکۆمه‌ڵکوژی و له‌ناوبردنی بنه‌ماکانی ژیانی هه‌زاران که‌س و وێرانکردنی شار و گونده‌کان و سوتاندنی ته‌ر و وشک، له توانای تاکه که‌سێک یان گروپێکدا نیه، گه‌ر ژماره‌یه‌کی زۆر له خه‌ڵکی به‌شدار نه‌بن تیایدا. ئه‌و خه‌ڵکه‌ی به ملکه‌چ بونیان بۆ بڕیاری خاوه‌ن ده‌سه‌ڵاته‌کان، به‌بێ هۆشیاری و درککردنیان به پلانی دارێژراوی ده‌سه‌ڵاتدارانه‌وه، تاوانی کوشتن و قڕکردن ئه‌نجام ئه‌ده‌ن. نه "نیرۆن"، نه "حه‌جاج"، نه "ته‌یمورله‌نگ و هۆلاکۆ، له سه‌رده‌می کۆندا، نه هیتله‌ری سه‌رکرده‌ی نازێکانی ئه‌ڵمان و مۆسۆلینی سه‌رکرده‌ی فاشێکانی ئیتالیا، نه سه‌ددامی دیکتاتۆر یان نه میلۆسۆڤیچی سه‌رۆک پێشووی سیربیا ، نه سه‌رکرده‌ی پۆلپۆت له کامبۆدیا، یان سه‌رۆ‌ک وه‌زیرانی ڕواندا "هابری مانا"، له سه‌رده‌می نوێدا که‌سیان به‌خۆیان یان له‌گه‌ڵ داروده‌سته‌کانیان هه‌ڵنه‌سان به‌و تاوانانه‌ی ئه‌نجامیان دابوو.\nگه‌ر باش بڕوانینه ئه‌و هۆکارانه‌ی له پشت ئه‌نجامدانی ئه‌و تاوانانه‌وه‌ن که هه‌ر یه‌کێکیان جیاوازه له‌وی تریان به پێی ئه‌و سه‌رده‌م وبارودۆخه سیاسی و کۆمه‌ڵایه‌تیه‌ی تیایدا ڕوویانداوه، هه‌روا به گوێره‌ی شێوه و چۆنێتی ئه‌و ڕژێم و گه‌وره یاریکه‌رانه‌ی ئه‌و تاوانا‌نه‌یان به‌رپاکردوه، ده‌رئه‌که‌وێت که له پاڵ فاکتره سیاسی و کۆمه‌ڵایه‌تی ئابورێکانه‌وه، کۆمه‌ڵێک فاکته‌ر و ڕه‌هه‌ندی سایکۆلۆجی هاوبه‌ش هه‌ن، رۆڵی سه‌ره‌کییان بینیوه له ڕوودان و به‌رپابوونی هه‌موو تاوانه‌کانی جینۆساید به‌درێژایی سه‌رده‌مه‌کانی مێژوو و له هه‌موو کۆمه‌ڵ و کولتووره جیاجیاکاندا.\nله تۆی برگه‌کانی ئه‌م نوسینه‌دا، تیشک ئه‌خه‌مه سه‌ر ئه‌و ڕه‌هه‌نده سایکۆڵۆجیه بنه‌ڕه‌تیانه که کاریگه‌رییان هه‌بووه له به‌رپاکردنی ئه‌و جۆره تاوانانه.\nسایکۆڵۆجی ده‌سه‌ڵاتی سته‌مکار\nده‌سه‌ڵات ڕژێمی تۆتالیتار و دیکتاتۆره‌کاندا توندترین رێبازی سه‌رکوتکردن و توندوتیژی و زه‌بروزه‌نگ دژ به نه‌یارانی ئه‌گرێته‌به‌ر له‌پێناو مانه‌وه و به‌رده‌وامبوونی. به‌هه‌موو جۆرێک هه‌وڵئه‌دات که به‌رهه‌ڵستکارانی ملکه‌چکات یان بیانکاته لایه‌نگری ده‌سه‌ڵاته‌که‌ی، چونکه تاکه‌کانی ناو کۆمه‌ڵ له‌ژێر کاریگه‌ری ئه‌و بواره‌دان که تێیدا ئه‌ژین تا ئه‌و ڕاده‌یه‌ی که ئه‌بن به به‌شێک لێ. هه‌ر وه‌کو کیورت لێڤین (1890-1947)Kurt Lewin دامه‌زرێنه‌ری تیۆری سایکۆلۆجی "بوار" جه‌خت له سه‌ر ئه‌وه ئه‌کات که تاکه‌کانی ناو کۆمه‌ڵ له نیوان خۆیاندا له یه‌کتری جیان به‌گوێره‌ی جیاوازی و گۆڕانی ئه‌و بوارانه‌ی که تێیدان، به‌مانای ئه‌وه‌ی هه‌ڵسوکه‌وتی هه‌ر مرۆڤێک ده‌رئه‌نجامی ئه‌و بواره‌یه که ئه مرۆڤه تێیدایه له کاتی نواندنی هه‌ڵسوکه‌وته‌که‌ی. له‌و ڕوانگه‌یه‌وه، ئه‌و که‌سانه‌ی که له‌گه‌ڵ ده‌سه‌ڵاتی رژێمێکی تۆتالیتاردا کارئه‌که‌ن، یان ئه‌وانه‌ی له بازنه سه‌ره‌کیه‌کانی ئه‌و ده‌سه‌ڵاته‌دان، شێوازێکی تایبه‌تیان پێوه ده‌رئه‌که‌وێت، کاردانه‌وه‌ی بواره‌کانی ده‌سه‌ڵات به سه‌ریانه‌وه دیاره و ئه‌بێته هۆی گۆڕانکاری له تایبه‌تمه‌ندی که‌سایه‌تییان به تایبه‌تی له‌سه‌ر کاسانێکی لاواز که تایبه‌تمه‌ندی ڕاڕایی و هه‌لپه‌رستی له که‌سایه‌تیاندا به‌دی ئه‌کرێت.\nسه‌ره‌ڕای به‌کارهێنانی توندوتیژی دژ به نه‌یارانی، ده‌سه‌ڵاتی سته‌مکار خه‌سڵه‌ت و تایبه‌تمه‌ندیه‌کی سایکۆلۆجی ئه‌وتۆی هه‌یه جیای ئه‌کاته‌وه له شێوه‌کانی تری ده‌سه‌ڵات له‌وانه: بێ متمانه‌یی به جه‌ماوه‌ر، ترس و وریابوون، په‌نابردنه به‌ر فروفێڵ و مه‌کربازی، گوشارخستنه‌سه‌ر ئه‌و که‌سانه‌ی که دڵسۆزی نانوێنن تا ئه‌گاته ئه‌وه‌ی گۆشه‌گیریانکات و دوریانخاته‌وه له بازنه‌ی ده‌سه‌ڵات و کارتێکردن. هه‌روه‌ها ده‌سه‌ڵاتی سته‌مکار خوڵیای تۆڵه‌سه‌ندنه‌وه‌یه له هه‌موو ئه‌وانه‌ی دژایه‌تی ئه‌که‌ن و بوونی ئه‌خه‌نه مه‌ترسییه‌وه. هه‌ر ئه‌و ده‌سه‌ڵاته له‌کاتێکدا په‌نا ئه‌باته بانگه‌شه‌کردن بۆ په‌یڕه‌وکردنی دادوه‌ری و هه‌ڵدانی بانگی ئازادی،  له‌هه‌مان کاتدا له‌هه‌وڵی شاردنه‌وه‌ی خۆپه‌رستی و به‌ته‌نگه‌وه‌هاتنی به‌رژه‌وه‌ندی خۆیی، هه‌ر ئه‌و هه‌ڵوێ‌ستانه‌ی ده‌سه‌ڵات خۆی له‌خۆیدا ئه‌بێته هۆی سه‌رهه‌ڵدانی دوفاقی له‌ناوخودی خۆیدا.\nبه‌پێچه‌وانه‌ی ڕژێمه دیموکراتێکانه‌وه، ڕژێمه تۆتالیتاره‌کان بۆ سه‌پاندنی ده‌سه‌ڵاتییان په‌نا ئه‌به‌نه به‌ر سه‌ختترین جۆری توندوتیژی و نواندنی دڵڕه‌قی دژ به که‌س و لایه‌نه‌کانی ناو کۆمه‌ڵ. زۆر جار یاساو و بڕیاری ناڕه‌وا ده‌رئه‌که‌ن و بارودۆخی نائاسایی ئه‌سه‌پێنن و ده‌سه‌ڵاتێکی به‌ربڵاو ئه‌سپێرن به داموده‌زگا سه‌رکورتکا‌ره‌کانیان که ئه‌بێته هۆی دروستبوونی دابڕانیان له جه‌ماوه‌ر و تا دێت که‌لێنی نێوانییان پانتر ئه‌بێت (که زۆر جار که‌لینێکی ده‌روونییه) تا ئه‌گاته سه‌رهه‌ڵدانی حاڵه‌تی نامۆی له‌لای ده‌سه‌ڵات و جه‌ماوه‌ردا.\nده‌سه‌ڵاتی تۆتالیتار باوه‌ڕی به جه‌ماوه‌ر نیه، چونکه به ئاگایه له‌وه‌ی که خۆی سه‌پاندوه و جه‌ماوه‌ر هه‌ڵینه‌بژاردوه، بۆیه به‌رده‌وام له حاڵاتی ترس و هه‌ڕه‌شه‌دا ئه‌ژێت و له هه‌ر جووڵه و ده‌ستپێشخه‌رییه‌کی هه‌موو که‌س و لایه‌نێک سڵئه‌کاته‌وه نه‌بادا ببیته هۆی ووروژاندنی جه‌ماوه‌ر. بۆیه به‌وپه‌ڕی توندوتیژییه‌وه ڕووبه‌ڕووی ئه‌و جۆره جووڵانه‌وانه ئه‌بێته‌وه به مه‌بستی تۆقاندن و چاندنی ترس له‌لای خه‌ڵکانی تر. زۆر جاریش په‌نا ئه‌برێته به‌ر شێوازی ده‌روونی بۆ تۆقاندن یانیش به شێوه‌ی بره‌وپێدان به‌مه‌به‌ستی ڕاکێشتنی سۆز و پشتیوانیکردنیان. هه‌روه‌ها په‌نائه‌باته به‌ر فڕوفێڵ و مه‌کربازی وچه‌واشه‌کاری و کۆنترۆڵکردن و جاسوسی له‌سه‌ر جه‌ماوه‌ر له‌بری ڕاستگۆیی نواندن و شه‌فافییه‌ت و دیالۆگ له‌گه‌ڵیاندا. ئه‌وه‌ش به هۆی ئه‌و دۆگما (Dogma)یه‌ی زاڵه به‌سه‌ر هرزی ده‌سه‌ڵاتداراندا که ڕێگره له‌سه‌ر داننان به ڕاوبۆچوونی جیاواز و نرخاندنی به‌رانبه‌ر، چونکه سڕینه‌وه‌ی به‌رانبه‌ر و دابڕاندن ڵێیان یه‌کێکه له تایبه‌تمه‌ندێکانی ئه‌و جۆره ده‌سه‌ڵاتانه.\nموسكوڤیجی (1984) Moscovici ئه‌ڵێت حیزبی نازی ده‌نگدانه‌وه‌ێکی جه‌ماوه‌ری گه‌وره‌ی لای ئه‌ڵمانه‌کان وه‌ده‌ستهێنا به هۆی دوپاتکردنی په‌یامه‌کان و دروشمه‌کانیان بۆ ماوه‌ی نزیک له بیست ساڵ. کاتێک باری کۆمه‌ڵایه‌تی گۆڕانی به‌سه‌رهات و زیاتر گونجاو بوو له‌گه‌ڵ په‌یامه نه‌گۆڕه‌کانیاندا، خه‌ڵکی مه‌یلی قه‌بووڵکردنی زیاتری هه‌بوو بۆ بانگه‌شه‌کردنه‌کانیان. نازێکان هیچ درێخییان نه‌کرد له‌م شێوازه تا لای ئه‌ڵمانه‌کان وه‌ک ڕاستگۆ ده‌رکه‌و‌تن. لاتانی Latane به پێی تیۆری کاردانه‌وه‌ی کۆمه‌ڵایه‌تی داینامیک Dynamic Social Impact Theory پێی وایه که ئه‌و کاریگه‌رییه‌ی که خه‌ڵکی له‌سه‌ر ئاڕاسته و باوه‌ڕ و هه‌ڵسوکه‌وتی  تاکه‌که‌س دایئه‌نێت، له ڕێگای ده‌سه‌ڵاته‌وه (پایه و ئه‌زمون) و دوورونزیکی (ماتریاڵی و کۆمه‌ڵایه‌تی)یه‌وه سه‌رچاوه ئه‌گرێت،  له گه‌ڵ چه‌ند کاریگه‌رییه‌کی تریش. له‌گه‌ڵ کات تێپه‌ربووندا ، تا دێت باوه‌ڕهێنان زیاتر ڕوونتر و ئاسایی ئه‌بێت و قه‌بووڵئه‌کرێت له‌لایه‌ن جه‌ماوه‌ره‌وه.\nده‌سه‌ڵاتی سته‌مکار زۆر چاک ئاگاداری سایکۆلۆجی جه‌ماوه‌ره وئه‌زانێت که جه‌ماوه‌ر هه‌رکاتێک بارودۆخی شیاوی بۆ بڕه‌خسێت به‌ڕوویدا ڕائه‌په‌ڕێت، ئه‌وکاته‌ش زۆر سه‌خته بۆ داموده‌زگا سه‌رکوتکه‌ره‌کانی ڕووبه‌ڕووی جه‌ماوه‌ر بوه‌ستنه‌وه. بۆیه ده‌سه‌ڵاتی سته‌مکار هه‌رچه‌نده خاوه‌نی داموده‌زگای سه‌رکوتکه‌ره، په‌نا بۆ هه‌موو شێوه ئامرازێکی تر ئه‌بات بۆ شێواندنی ڕاستێکان و به شێوه و ڕوخسارێکی دور له واقیع خۆی نیشان ئه‌دات به‌مه‌بستی پاساوکردنی کاره ناڕه‌واکانی و که‌مکردنه‌وه‌ی ئاستی شکست و دۆڕان که دووچاری ئه‌بێته‌وه. هه‌روه‌ها که‌رسته‌ی میدیاکانی ئه‌خاته گڕ له‌پێناو مێشک شوشتنه‌وه‌ی جه‌ماوه‌ر و سڕکردنی بیروهۆشیان.\nرژێمه تۆتالیتارێکان سوود له به‌کارهێنانی میدیا وه‌رئه‌گرن بۆ شێواندنی هۆشی جه‌ماوه‌ر و بۆ ئه‌وه‌ی بیانهێنێته پای پاڵپشتیکردنی و ئاگری دوژمنکاری دژ به نه‌یارانی ده‌سه‌ڵات تیایاندا هه‌ڵئه‌گیرسێنێت. زۆر جار ده‌سه‌ڵاتداران په‌نا ئه‌به‌نه به‌ر قۆرخکردنی فاکته‌ره سایکۆلۆجییه کۆمه‌ڵایه‌تێکان بۆ ئه‌نجامدانی پلانه‌کانیان، ئه‌گه‌ر له‌وه‌دا سه‌رکه‌وتووبن ئه‌وا له‌گه‌ڵ به‌ها کۆمه‌ڵایه‌تێ‌کان ئه‌گونجێن. گه‌ر بڕوانینه ڕاگه‌یاندن و ئه‌ده‌بیاتی ئیلیتی ده‌سه‌ڵاتداری ڕژێمه سته‌مکاره‌کان که تاوانی جینۆسایدیان ئه‌نجامداوه، به ڕوون و ئاشکرا قوربانیانی تاوانه‌کان، به یاخیبوون ئه‌خه‌نه‌ڕوو، نه‌ک هه‌ر به‌سووک وڕیسواییه‌وه ناویان ئه‌به‌ن به‌ڵکو وه‌ک که‌سانێکی شه‌ره‌نگێز سه‌یرییان ئه‌که‌ن و ئه‌یانخه‌نه خانه‌ی دوژمنانه‌وه.\nمیدیای سیربه‌کان وه‌ک نموونه، هانی خه‌ڵکی ئه‌دا به ووروژاندنی هه‌ستی ڕقی ڕه‌گه‌زپه‌رستێتی تیایاندا له ڕێگای چه‌واشه‌کردنی ڕووداوه مێژووییه‌کان و هه‌نووکه‌ێکانه‌وه، له‌پێناو چاندنی ترس و گیانی دوژمنایه‌تی لای سیربه‌کان. له‌هه‌مان کاتدا خوێندکارانی قووتابخانه‌کان له‌رێگای وانه‌وتنه‌وه ئاگادارئه‌کرانه‌وه و فێرئه‌کران سه‌باره‌ت به‌و شه‌ڕوکوشتارانه‌ی له سه‌ده‌ی چوارده‌دا له کۆسۆڤۆدا ڕویاندابوو. ڕژێمی دیکتاتۆری له‌ناوچووی عێراقیش، به‌به‌رده‌وامی کوردی وه‌ک ئه‌و کافرانه پێشانئه‌دا که ئاینی ئیسلام داوای له‌ناوبردنیان ئه‌کات و ماڵ و حاڵ و ژنو مناڵیان حه‌ڵال ئه‌کات وه‌ک تاڵانی جه‌نگ به‌پێی ئه‌وه‌ی له سوره‌تی ئه‌نفال له قورئاندا هاتووه، جگه له ناووناتۆر به مه‌به‌ستی شێواندنی ڕاستێکان و ناوهێنانی کورد به خیانه‌تکار و نۆکه‌رانی بیانی و ئه‌و سه‌گانه‌ی پێوسته سه‌ریان پانبکرێنه‌وه و چه‌ندین ناووناتۆره‌ی ناشرین به‌مه‌به‌ستی ئاما‌ده‌کردنی بارودۆخه‌که و چه‌واشه‌کردنی ڕای گشتی و پاساوکردنی سیاسه‌تی شۆڤێنیزمییانه‌ی ڕژێم.\nتیڕوانینی به‌که‌مزانینی نه‌یاران ودوژمنان له‌سه‌ر بنه‌مایه‌کی فیکری و ئایدیۆڵۆجی دروست ئه‌بێت و باڵئه‌کێشێت به‌سه‌ر هزری ده‌سه‌ڵاتی سته‌مکار و ته‌نیا په‌یوه‌ست نیه به لایه‌نه سه‌ربازی و ئابوورێکانه‌وه. به چه‌سپاندنی تیڕوانینی به‌که‌مزانین، ویژدان و پاڵپێوه‌نه‌ره ئه‌خلاقێکان ئه‌مرن و هه‌ستی مرۆڤایه‌تی نامێنێت و ئه‌بێته هۆی بته‌وکردنی ره‌گه‌زپه‌رستێتی له ئه‌نجامیشدا دورنیه له‌ناوبردنی به‌کۆمه‌ڵی بکه‌وێته‌وه. سه‌ره‌ڕای ئه‌وه‌ش سه‌رکرده‌کانی ده‌سه‌ڵاتی سته‌مکار پێیانوایه که کرده‌وه‌یه‌کی شایسته ئه‌نجام ئه‌ده‌ن. ئه‌و تیڕوانینی به‌که‌مزانینه هه‌مان تێڕوانینی هیتله‌ر و سه‌رکرده‌کانی حیزبی نازی بوو به‌رانبه‌ر جوله‌که‌کان و قه‌ره‌جه‌کان و سلاڤێ‌کان و هۆمه‌سێکسۆله‌کان له ئاگردانی هۆڵۆکۆستدا. تێڕوانینی سه‌ددام و سه‌رکرده‌کانی به‌عس و عروبه‌چێکانیش بوو به‌رامبه‌ر به گه‌ڵی کورد له قه‌سابخانه‌کانی ئه‌نفالدا، هه‌روه‌ها ته‌ڕوانینی میلۆسۆڤچ و ناسیۆنالیسته سربێکان بوو به‌رانبه‌ر به بۆسنێکان و کرواته‌کان و تێڕوانینی سه‌رکرده‌ی خێڵه‌کانی "هۆتۆ"ش بوو به‌رانبه‌ر هاونیشتمانه‌کانیان له خێڵه‌کانی "تووتسی" له ڕواندادا.\nڕژێمی له‌ناوچووی سه‌ددام که پلانی له‌ناوبردنی کورد و وێرانکردنی ژێرخانی ئابووری و سیسته‌می ئیکۆڵۆجی Ecosystem کوردستانی داڕشت و ئه‌نجامدا، به یه‌کێک له نمونه زه‌قه‌کانی ده‌سه‌ڵاتی دکتاتۆری تۆتالیتاری ئه‌ژمێردرێت. وه‌ک تووندوتێژ وخوێناویترین ڕژێمه دکتاتۆرێکان ئه‌ژمێردرێت، چونکه ئه‌وپه‌ڕی شیوه‌ی سه‌رکوتکردن و داپڵۆسینی دژ به مرۆڤی ئاسایی به‌کار ئه‌هێنا نه‌ک ته‌نیا دژ به نه‌یاره سیاسێکانی ڕژێم. زۆرجار په‌نیای ئه‌برد بۆ ئه‌و کرده‌وانه ته‌نیا به‌مه‌به‌ستی تۆقاندن تا که‌س بیر هیچ جۆره بیروبۆچوونیک دژ به سیاسه‌ته‌کانی ڕژێم به بیریدا نه‌یات و دژایه‌تی بڕیاره‌کانی ڕژێم نه‌کات. وه‌ک ئه‌و بڕیاره ناڕه‌وا و سه‌یروسه‌مه‌رانه‌ی له شیوه‌ی گوێبڕین و زمانبڕین و نیشانه‌کوتانی ناوچه‌وان که ڕژێمی له‌ناوچوو ده‌ریئه‌کرد له کاتی شه‌ڕ له‌گه‌ڵ ئێراندا. ئه‌و سیاسه‌تانه‌ی که ڕژێم په‌یڕه‌وی ئه‌کرد بریتیبوون له:\n:: په‌یڕه‌وکردنی سیاسه‌تی تێوه‌گلان و تووشکردن و خستنه‌داوی به‌رپرسیاره‌تی و گرێدان به ڕژێمه‌وه، به‌و پێیه نێشانه و میدالی ئازایه‌تی ئه‌دا به‌و که‌سانه‌ی مه‌به‌ست بوون و ناساندنیان به خه‌ڵک له ڕێگای میدیاکانه‌وه، ڕواندنی ئه‌و جۆره هه‌سته له‌لای ئه‌و که‌سه‌ی خه‌ڵات ئه‌کرا، که چیتر به‌شێکه له‌و ڕژێمه و هاوکار و هاوبه‌شه له ئه‌نجامدانی سیاسه‌ت و کرده‌وه‌کانی ئه‌و ده‌سه‌ڵاته. ئه‌وه‌ش ئه‌بوه هۆکاری ئه‌وه‌ی ئه‌و که‌سه ببێته که‌سێکی شێواو وداڕوخاو و گێرۆده‌ی ده‌سه‌ڵات، بێجگه له داکۆکیکردن هیچی تری بۆ نه‌کرێت، چونکه چاره‌نوسی به‌سترا به چاره‌نوسی ده‌سه‌ڵاته‌وه.\n:: به‌رپاکردنی هه‌ڵمه‌تی ئیعدامکرنی ئاشکرا به‌به‌رچاوی خه‌ڵکه‌وه له گۆڕه‌پانه گشتێکان و یاریگا وه‌رزشێکان و زۆرلێکردن له خه‌ڵکانی ئاماده‌بوو بۆ چه‌پله‌لێدان و ده‌ربڕینی خۆشحاڵی. ڕژێم هه‌ڵئه‌سا به هاندانی خه‌ڵک له ڕێگای خه‌ڵاتکردنیان به نیشانه‌ی ئازایه‌تی کاتێک ده‌سه‌ڵاتیان ئاگادار بکردایه‌ته‌وه له کوڕ و براکانیان له‌وانه‌ی دژ به ده‌سه‌ڵات ولاریبوون له‌وه‌ی ببن به سه‌رباز و ڕه‌وانه‌ی به‌ره‌کانی جه‌نگ بکرێن. ئه‌و کرده‌وانه‌ش ڕۆڵێکی زۆری هه‌بوو له تێکدان و هه‌ڵوه‌شاندنه‌وه‌ی به‌ها کۆمه‌ڵایه‌تێکان و په‌یوه‌ندی تاکه‌کانی ناو خێزان.\n:: داموده‌زگاکانی میدیای ڕژێم په‌یتاپه‌یتا دیمه‌نی تۆقێنه‌ری ده‌رگیرێکانی جه‌نگ و لاشه‌ی سه‌ربازه ئێرانێکانی پێشان به بینه‌رانی ته‌له‌ڤزیۆن ئه‌دا له ساڵانی جه‌نگ له‌گه‌ڵ ئێراندا، به‌تایبه‌ت له کاتی ئێواراندا و زۆرجاریش له کاتی پیشاندانی به‌رنامه‌ی مناڵاندا. مه‌به‌ستیش له‌وه به ڕوونی چاندنی گیانی شه‌ره‌نگێزی لای خه‌ڵک و به‌تایبه‌تیش لا مناڵان و هه‌رزه‌کاران، تا نه‌وه‌یه‌کی جۆشکراو به بیروبۆچونی سۆڤینزم و شه‌ره‌نگێز بهێنێته کایه‌وه.\n:: سه‌رانی ڕژێم هانی به‌رپرسه‌کان و سه‌ربازه‌کانی سوپایان ئه‌دا بۆ تاڵانکردن و ڕوتاندنه‌وه، ئه‌وه‌ش دیار و ئاشکرا بوو له کاتی داگیرکردنی شاره سنورێکانی ئێران و داگیرکردنی کوێت و شاڵاوی ئه‌نفالدا. ڕه‌نگدانه‌وه‌ی ئه‌و جۆره هه‌ڵسوکه‌وتانه‌ی ڕژێمی دیکتاتۆر له سه‌ر ته‌واوی خه‌ڵکدا هه‌بوو. زۆر به زه‌قیش ده‌رکه‌وت له کاتی ڕوخاندنی ڕژێمدا که دزی و تاڵانکردن سه‌رتاپای داموده‌زگا ده‌وڵه‌تێکانی گرته‌وه تا ئه‌گاته موزه‌خانی نیشتمانی.\nسایکۆڵۆجی که‌سایه‌تی سته‌مکار، سایکۆڵۆجی شه‌ڕه‌نگێزی، سایکۆڵۆجی جه‌ماوه‌ر و سایکۆڵۆجی ملکه‌چی ئه‌گرێته خۆ.\nPrevious په‌سندکردنی سنوری 2003 و… …….\nNext با …ئه‌ی جانانه‌ترین با


تاقیکردنەوەکان لە ووڵاتەکانی | Startfinder\nعمري36 سنة، تونسي وإسمي وسام. لقد عشت في أوروبا لمدة إجمالية تبلغ 15 عاماً وكنت أحلم هناك بأن يكون لدي عمل جيد وبأن أكون أسرة. لكني لم أتمكن من تحقيق أي أمنية منهما. والآن تحققت سعادتي في وطني تونس، وهو أمر .لم أكن أعتقد في السابق بأنه من الممكن تحقيقه\nدڵخۆشی لەسەر مێنیوی خواردن\nمن ناوم بیلالە. لە دوای نائارامیە ئابوریەکەی ساڵی 2015 عێراقم بەجێهێشت و ڕۆشتم بۆ ئەڵمانیا. من بە هیوای ژیانێکی باشتر ڕۆشتم بۆ ئەوێ. پاش سەفەرێکی 12 ڕۆژی بەبێ ژەمێك خواردنی باش یان جێگایەکی حەوانەوە گەیشتمە ئەڵمانیا. من هیوام وابوو کە گیروگرفتەکانم لەوێ کۆتاییان پێبێت.


نوێنەرایەتی حکومەتی هەرێمی کوردستان - تاران - Displaying items by tag: پێشمەرگە\nسەرۆكی هەرێمی كوردستان پێشوازی لە باڵیۆزی نەمسا بۆ لە عێراق و ئۆردون دەكات\nڕۆژی دووشەممە 25ـی 4ـی 2016 لە سەلاحەدین بەڕێز مەسعود بارزانی سەرۆكی هەرێمی كوردستان پێشوازی لە میشێل دیزێر باڵیۆزی تازەی وڵاتی نەمسا بۆ عێراق و ئۆردون كرد.\nلە دیدارەكەدا باڵیۆزی تازەی وڵاتی نەمسا بۆ عێراق و ئۆردون سوپاسی سەرۆك بارزانی كرد بۆ ڕەخساندنی دیدارەكە و ڕایگەیاند كە سڵاوی گەل و حكوومەتی نەمسای بۆ گەلی كوردستان و سەرۆك بارزانی هێناوە و هاتووە بۆ ئەوەی كار بۆ قووڵتركردنی پەیوەندییەكان بكات و بزانێ كە چۆن وڵاتەكەی بتوانێ زیاتر هاوكاریی گەلی كوردستان بكات. هەروەها ئەوەیشی بۆ سەرۆك بارزانی خستەڕوو كە گەلی نەمسا سۆزێكی زۆری بۆ گەلی كوردستان هەیە و ئاگاداری گیانفیدایی پێشمەرگە و خۆڕاگریی خەڵكی كوردستانن لەبەرانبەر تەحەدیاتەكاندا، پێزانینیشی هەبوو بۆ میوانداریی و دڵفراوانیی گەلی كوردستان كە بوونەتە پەناگەی سەدانهەزار ئاوارە و لێقەوماو.\nلەبەرانبەردا سەرۆك بارزانی هیوای سەركەوتنی بۆ باڵیۆزی تازەی نەمسا لە عێراق و ئۆردون خواست و وێڕای ئاماژەپێدان بە پەیوەندییە مێژووییەكانی كوردستان و نەمسا ستاییشی گەلی نەمسای كرد كە دۆست و پشتیوانی گەلی كوردستانن و پێشوازیشی كرد لە قووڵتربوونی پەیوەندییەكانی نێوان هەردوولا. سەرۆك بارزانی لە درێژەی گوتەكانیدا باسی لە شەڕی داعش و ئەو تەحەدیاتانە كرد كە ڕووبەڕووی گەلی كوردستان بوونەتەوە. پەیوەست بە شەڕی داعش و تیرۆر سەرۆك بارزانی جەختی لەوە كردەوە كە شەڕی داعش پێویستی بە هەماهەنگی و هاوكاریی جدیی كۆمەڵگەی نێودەوڵەتییە و شكستدانی داعشیش تەنیا ڕەهەندی سەربازی نییە بەڵكو پێویستە لەڕووی فكری و ئابووری و سیاسیشەوە داعش و تیرۆر تێكبشكێندرێت.\nهەر لەم دیدارەدا باس لە ئامادەكارییەكان بۆ ئازادكردنی موسڵ و پەیوەندییەكانی نێوان بەغدا و هەرێم و ئاییندەی گەلی كوردستان كرا و بیروڕا لەبارەی دوا پێشهاتە سیاسییەكانی توركیا و سووریا ئاڵوگۆڕ كرا.\nسەرۆكی هەرێمی كوردستان پێشوازی لە وەزیری بەرگریی فەڕەنسا دەكات\nڕۆژی سێشەممە 12ـی 4ـی 2016 لە سەلاحەدین بەڕێز مەسعود بارزانی سەرۆكی هەرێمی كوردستان پێشوازی لە ژان ئێڤ لۆدریان وەزیری بەرگریی فەڕەنسا و شاندێكی یاوەری كرد كە پێكهاتبوو لە مارك بارێتی باڵیۆزی فەڕەنسا لە عێراق و ئاڵێن گیبڕات كونسوڵی گشتیی فەڕەنسا لە هەولێر و ژمارەیەك ڕاوێژكار و بەرپرسی وەزارەتی بەرگریی فەڕەنسا.\nلە دیدارەكەدا وەزیری بەرگریی فەڕەنسا خۆشحاڵیی خۆی بۆ هاتنی بۆ كوردستان و دیدار لەگەڵ سەرۆك بارزانی نیشاندا و ستاییشی ڕۆڵ و بوێریی هێزی پێشمەرگەی كوردستانی كرد لە شكاندنی داعش و ئازادكردنی ناوچەكان و بە تایبەتی ئازادكردنی شنگال لە لایەن پێشمەرگەی بە قارەمانانە وەسف كرد كە كاریگەریی زۆری لەسەر ڕای گشتیی جیهانی و فەڕەنسا جێهێشتووە. وەزیری بەرگریی فەڕەنسا ئەوەیشی ڕاگەیاند تیرۆر دوژمنێكی هاوبەشی هەموومانە و ئەوانیشی لە ئەوروپا ئازار داوە و وێڕای ئاماژەدان بەوەی كە فەڕەنسا لە تەحەدیات و گرفتەكانی هەرێمی كوردستان و قەیرانی ئابووری باش تێگەییشتووە جەختی لەوە كردەوە كە وڵاتەكەی بەردەوام دەبێت لە پشتیوانیكردنی هەرێمی كوردستان و هاوكاریكردنی پێشمەرگە و لە چوارچێوەی هاوپەیمانێتیی نێودەوڵەتیدا بەشدار دەبێ لە شەڕی ئازادكردنی موسڵ.\nلەبەرانبەردا سەرۆك بارزانی بە گەرمی بەخێرهاتنی وەزیری بەرگریی فەڕەنسا و شاندی یاوەری كرد و سوپاسی گەل و سەرۆك و حكوومەتی فەڕەنسای كرد كە هاوسۆز و پشتیوانی گەلی كوردستان و پێشمەرگەن، هەروەها سوپاسی تیمە سەربازییەكانی فەڕەنسای كرد كە لە مەشق و ڕاهێنان و ڕاوێژدا یارمەتیی پێشمەرگەیان داوە. سەرۆك بارزانی لە گوتەیەكدا باسی لە بارودۆخی مەیدانیی بەرەكانی شەڕ و ئۆپڕاسیۆنی ئازادكردنی شنگال كرد و پەیوەست بە هەڕەشەی تیرۆر هێمای بەوەدا كە ڕووداوە تیرۆریستییەكانی پاریس و بروكسێل و پەلاماری تیرۆریستان بۆ سەر كوردستان بەڵگەی ڕوونن كە تیرۆر هەڕەشەیەكه بۆ هەموو وڵاتان و ڕووبەڕووبوونەوەیشی هەوڵێكی هەمە لایەنەی كۆمەڵگەی نێودەوڵەتی پێویستە و ئەوەیشی خستەڕوو كە جێگەی شانازییە لەسەر دەستی پێشمەرگە ئەفسانەی داعش تێكشكێندرا. لەبارەی ئامادەكارییەكان بۆ ئۆپڕاسیۆنی ئازادكردنی موسڵیش سەرۆك بارزانی باسی ئەو تەحەدیات و مەترسیانەی كرد كە لە ئەنجامی پەلاماری تیرۆریستان بۆ سەر خەڵك هاتووەتە ئاراوە و تەئكیدی لەوە كردەوە كە لەپێناو ڕێگەگرتن لە دووبارەبوونەوەی كارەساتەكان و دڵنیایی پێكهاتە نەتەوەیی و ئایینی و مەزهەبیی پارێزگای نەینەوا پێویستە ڕێككەوتن و پلانێكی سیاسیی ورد لەنێوان لایەن و پێكهاتەكاندا هەبێت.\nلە بەشێكی دیكەی كۆبوونەوەكەدا وەزیری بەرگریی فەڕەنسا باسی لەو هاوكارییانە كرد كە وڵاتەكەی بەنیازە لە داهاتوودا پێشكەشی پێشمەرگەی بكات و ئەوەیشی خستەڕوو كە سەرۆكی فەڕەنسا لە بارودۆخی مەیدانی شەڕ و تەحەدیاتی هەرێمی كوردستان و بیروبۆچوونی سەرۆك بارزانی لەبارەی كۆی كێشەكان ئاگادار دەكاتەوە.\nبە ئامادەبوونی سەرۆك بارزانی مەراسیمی دەرچوونی ئەفسەرانی كچی ئاكادیمیای سەربازیی زاخۆ بەڕێوەچوو\nڕۆژی چوارشەممە 30ـی 3ـی 2016 بە ئامادەبوونی بەڕێز مەسعود بارزانی سەرۆكی هەرێمی كوردستان مەراسیمی دەرچوونی 201 ئەفسەری كچ لە خولی بیست و یەكی ئاكادیمیای سەربازیی زاخۆ بەڕێوە چوو.\nلەم مەراسمیەدا كە بە ئامادەبوونی كونسوڵ و نوێنەری وڵاتانی بیانی و ژمارەیەكی زۆر لە بەرپرسانی سیاسی و سەربازی و ئیداری و جەماوەری شاری زاخۆ ئامادە بوون، دوای بەخشینی بڕوانامە و سوێندی سەربازی بۆ ئەفسەرانی كچ سەرۆك بارزانی وتەیەكی پێشكەش كرد و ئاماژەی بە قوربانیدان و ئازایەتی پێشمەرگە كرد و رایگەیاند، ناوی پێشمەرگە جێگەی شانازییە لە سەرتاسەری جیهان و جیهان شانازی بە كوڕ و كچانی پێشمەرگە دەكات.\nسەرۆكی هەرێمی كوردستان وێڕای پیرۆزبایكرن و دەستخۆشیكردن لە كچە ئەفسەرەكان و مامۆستا و سەرپەرشتیارانی ئەكادیمیای سەربازی زاخۆ، هێمای بە قوربانیدان و شۆڕشگێڕیی شاری زاخۆ كرد و ڕایگەیاند زاخۆ شایەنی هەموو جۆرە خزمەتێكە و لانكەی بەرخودانە.\nسەرۆك بارزانی لەدرێژەی وتەكەیدا باسی شەڕی دژی داعشی كرد و گوتی "لە شەڕی دژی داعشدا پێشمەرگە كوڕ و كچەكان ئازایەتی خۆیان بۆ جیهان سەلماند و، جێی شانازییە ناوی پێشمەرگە لە سەرتاسەری جیهان بووەتە ناوێكی پیرۆز و هێمای بەرخودان و شكاندنی ئەستورەی داعش".\nسەرۆك بارزانی سەبارەت بە ئەركی كچان و كوڕان لە بەرگریكردن لە نیشتیمان جەختی لەوە كردەوە كە جیاوازی لەنێوان پێشمەرگەی كوڕ و كچدا نییە و لە شەڕی دژی داعشدا سەلماندییان، كوردستان لە هەموو شتێك بەنرختر و شیرنترە.\nلەكۆتایی وتەكەیدا سەرۆك بارزانی باسی لە ساڵیادی شەهیدكردنی پێشەوا قازی كرد و گوتی: " پێشەوا دەڵێین ئێمە لەژێر سێبەری ئەو ئاڵایەی تەسلیمی بارزانیتان كردووە، ئەمڕۆ سەربەرز و سەرفیرازین".\nهەر لەم مەراسیمەدا سەرۆك بارزانی خەڵاتی بەخشیە ئەفسەرانی كچی یەكەم و دووەم و سێیەمی خولەكە.\nبۆ بینینی وتاری سەرۆك بارزانی ئێرە دابگرە\nنێچیرڤان بارزانی و وەزیری دەروەی بەریتانیا ڕەوشی عێراق و هەرێمی كوردستان تاوتوێ دەكەن\nنیوەڕی ئەمڕۆ پێنجشەممە 17 - 3 - 2016 بەڕێز نێچیرڤان بارزانی سەرۆك وەزیرانی هەرێمی كوردستان، پێشوازی لە بەڕێز فیلیپ هامۆند وەزیری دەرەوەی بەریتانیا و شاندێكی یاوەری كرد كە لە بەرێزان باڵیۆزی بەریتانیا لە عێراق و ژمارەیەك بەرپرسی دیكەی بەریتانی پێكهاتبوو.\nلە دیدارێكدا كە بەڕێزان قوباد تاڵەبانی جێگری سەرۆك وەزیران، وەزیرانی ناوخۆ و پلاندانان و گوتەبێژی فەرمیی حكوومەتی هەرێمی كوردستان ئامادەی بوون، بەڕێز هامۆند خۆشحاڵیی خۆی بە سەردانی هەرێمی كوردستان دەربڕی و باسی بارودۆخی عێراق بەگشتی و هەرێمی كوردستان بەتایبەتی لە ڕووی قەیرانی داراییەوە كرد. هەروەها دەستخۆشی لە هەوڵەكانی حكوومەتی هەرێمی كوردستان كرد بۆ ئەو ڕێكار و پرۆگرامە چاكسازییەی كە بەمەبەستی تێپەڕاندنی قەیرانی دارایی گرتووەیەتە بەر و لەم بوارەشدا هاوكاریی وڵاتەكەی بۆ ئەم هەوڵانەی حكوومەتی هەرێمی كوردستان پیشان دا.\nئاماژەی بەوەش دا كە وەستاندن و تێكشكاندنی هێرش و مەترسییەكانی تیرۆر لەلایەن پێشمەرگەوە و حەواندنەوەوە و دابینكردنی خزمەتگوزاری بۆ ژمارەیەكی یەكجار زۆری پەنابەر و ئاوارەی دەستی تیرۆر لەلایەن خەڵك و حكوومەتی هەرێمی كوردستانەوە، جێگە و پێگەیەكی تایبەتی بە هەرێمی كوردستان بەخشیوە لە سەرتاسەری ئەورووپا و جیهان و هیوای خواست كە هێزی پێشمەرگە ڕۆڵێكی بەرچاوی لە پلانی ئازادكردنەوەی شاری مووسڵدا هەبێت.\nلای خۆیەوە بەڕێز سەرۆك وەزیرانی هەرێمی كوردستان سوپاسی ئەو سەردانە و هاوكارییەكانی وڵاتی بەریتانیای بۆ هەرێمی كوردستان و هێزی پێشمەرگە كرد و دووپاتی كردەوە كە بەهۆی قەیرانی دارایی و هاتنی ژمارەیەكی یەكجار زۆری ئاوارە و پەنابەری دەستی تیرۆرەوە، هەرێمی كوردستان پێویستی بە هاوكاریی زیاتری كۆمەڵگەی نێودەوڵەتی هەیە.\nلە بەشێكی دیكەی قسەكانیدا بەڕێز نێچیرڤان بارزانی باسی لە بارودۆخی هەرێمی كوردستان و ڕێكارەكان و پلانی چاكسازیی حكوومەتی هەرێم بۆ تێپەڕاندنی قەیرانی دارایی كرد و دووپاتی كردەوە كە حكوومەت لەسەر چاكسازیی جددییە و دەربارەی شەفافیەت لە داهاتەكاندا دەستی بە كار كردووە و لەمبارەیەشەوە ڕاوێژ بە لایەنە پسپۆڕە نێودەوڵەتیەكان دەكات و بەریتانیاش دەتوانێت بۆ ئەم مەبەستە هاوكاریی حكوومەتی هەرێمی كوردستان بكات.\nتاوتوێكردنی پلانی ئازادكردنی مووسڵ لە دەستی تیرۆرستانی داعش و بارودۆخی ناوچەكە بەگشتی و گۆڕینەوەی بیروبۆچوون لەسەر چەند بابەتێكی پەیوەندیدار، لایەنێكی دیكەی دیدارەكە بوو.\nسەرۆكی هەرێمی كوردستان پێشوازی لە سكرتێری گشتیی ڕێكخراوی نەتەوە یەكگرتووەكان دەكات\nڕۆژی شەممە 26ـی 3ـی 2016 لە شاری هەولێر بەڕێز مەسعود بارزانی سەرۆكی هەرێمی كوردستان پێشوازی لە بان كیمۆن سكرتێری گشتیی ڕێكخراوی نەتەوە یەكگرتووەكان و شاندێكی یاوەری كرد كە پێكهاتبوو لە جیم یونگ كیم سەرۆكی بانكی جیهانی و ئەحمەد عەلی سەرۆكی بانكی گەشەپێدانی ئیسلامی و جان كۆبیس نوێنەری تایبەتی سكرتێری گشتیی ڕێكخراوی نەتەوە یەكگرتووەكان لە عێراق و ژمارەیەك ڕاوێژكار و بەرپرسی نەتەوە یەكگرتووەكان و بانكی جیهانی و بانكی گەشەپێدانی ئیسلامی.\nلە دیدارەكەدا سەرۆك بارزانی زۆر بە گەرمی بەخێرهاتنی سكرتێری گشتیی نەتەوە یەكگرتووەكان و سەرۆكی بانكی جیهانی و سەرۆكی بانكی گەشەپێدانی ئیسلامی و شاندی یاوەریان كرد و هاتنی ئەو شاندە بەرزەی كۆمەڵگەی نێودەوڵەتی بۆ هەرێمی كوردستان بە پڕبایەخ و مایەی ئومێد بۆ گەلی كوردستان وەسف كرد. سەرۆك بارزانی لە وتەیەكدا باسی لە قوربانیدانی گەلی كوردستان كرد لە شەڕی دژی تیرۆریستان و ئەوەیشی خستەڕوو كە سەرباری شەڕێكی قورس، كوردستان ڕووبەڕووی تەحەدیی قەیرانی دارایی بووەتەوە و سەدانهەزار ئاوارەیشی حەواندووەتەوە و وێڕای ئاماژەدان بە هۆكارەكانی قەیرانی دارایی ئەوەیشی باس كرد كە هەتا ئێستا هیچ لایەنێك لەڕووی دارایی هاوكاریی كوردستانی نەكردووە و حكوومەتی عێراقیش كاری بە پابەندبوونەكانی نەكردووە لە یارمەتیدانی هەرێمی كوردستان بۆ حەواندنەوەی ئاوارەكان. لە بەشێكی دیكەی وتەكانیدا سەرۆك بارزانی ڕۆشنایی خستەسەر بەرنامەی چاكسازیی حكوومەتی هەرێم و ڕایگەیاند كە حكوومەتی هەرێم پابەندی هەموو پێوەر و ئەو بنەمایانە دەبێت كە بۆ چاكسازی پێویستن. سەرۆك بارزانی ئەوەیشی بە شاندی میوان ڕاگەیاند كە پێویستە كۆمەڵگەی نێودەوڵەتی لە هاوكاریكردنی عێراق و هەرێمی كوردستان ڕەچاوی ئەوە بكات كە بەشی زیاتری قورسایی شەڕی تیرۆر و تێچوونی پەنادانی ئاوارەكان بەر هەرێمی كوردستان كەوتووە. داوایشی كرد كە لە سەرخستنی پڕۆسەی چاكسازی و تێپەڕاندنی قەیرانی ئابووری ڕێكخراوی نەتەوە یەكگرتووەكان و دامەزراوە جیهانییەكان ڕێنوێنی و ڕاوێژی پێویست پێشكەشی حكوومەتی هەرێمی كوردستان بكەن.\nهەر لەم دیدارەدا سكرتێری گشتیی ڕێكخراوی نەتەوە یەكگرتووەكان خۆشحاڵیی خۆی بۆ ڕەخساندنی دیدارەكە و سەردانی بۆ هەرێمی كوردستان نیشاندا و پیرۆزبایی جەژنی نەورۆزیشی لە سەرۆك بارزانی و گەلی كوردستان كرد و ڕایگەیاند كە لەگەڵ شاندە یاوەرەكەی بۆ نیشاندانی پاڵپشتی و هاوسۆزی بۆ گەلی كوردستان هاتووە و ستاییشی سەركردایەتیكردنی سەرۆك بارزانی و ئازایەتی و قوربانیدانی هێزی پێشمەرگەی كوردستانی كرد لە شكستدانی تیرۆریستان و جەختی لەوە كردەوە كە پێشمەرگە ناوێكی ناسراوە لە ئاستی جیهانیدا كە لە هێڵی یەكەمی پاراستنی جیهانە لە هەڕەشەی تیرۆر و ئاماژەیشی بەوەدا كە جیهان ئاگاداری ئەو تەحەدیاتانەیە كە ڕووبەڕووی هەرێمی كوردستان بووەتەوە و بە سەرۆك بارزانی ڕاگەیاند كە سەركەوتنی ئێوە لەم شەڕەدا و لە بارودۆخێكی سەختی ئابووری جێگەی سەرسامیی هەموو جیهانە. هەروەها سوپاسی گەلی كوردستان و حكوومەتی هەرێمیشی كرد كە شانیان داوەتە بەر حەواندنەوەی سەدانهەزار ئاوارە و لێقەوماو. سكرتێری گشتیی ڕێكخراوی نەتەوە یەكگرتووەكان سەرسامیی خۆی بۆ سەركردایەتییكردنی سەرۆك بارزانی ڕاگەیاند و ئەوەی دووپاتكردەوە كە كۆمەڵگەی نێودەوڵەتی پاڵپشتی هەوڵەكانی سەرۆك بارزانییە بۆ بەدیهاتنی ئاشتی و سەقامگیری.\nهەر لەم دیدارەدا سەرۆكی بانكی جیهانی سەرۆك بارزانیی لە هەوڵەكانی بانكی جیهانی ئاگادار كردەوە بۆ یارمەتیدانی هەرێمی كوردستان و ڕەزامەندیی خۆیشی نیشاندا لەسەر بەرنامەی چاكسازیی و جددیبوونی حكوومەتی هەرێم لەمبارەیەوە و، ڕایگەیاند كە حكوومەتی هەرێم شاییستەی ئەوەیە جیهان پشتیوانی بێت. هەروەها لە بەشێكی دیكەی كۆبوونەوەكە سەرۆكی بانكی گەشەپێدانی ئیسلامی لە گوتەیەكدا تەئكیدی لە هاوسۆزیی و پەرۆشیی بانكی گەشەپێدانی ئیسلامی بۆ هەرێمی كوردستان كردەوە و ڕایگەیاند كە بۆ ئەوە هاتووە كە لەگەڵ بانكی جیهانیدا یارمەتیی حكوومەتی هەرێم بدەن لە سەرخستنی چاكسازی و یارمەتیدانی ئاوارەكان و هەروەها هاوكاریكردن بۆ گەڕاندنەوەی ژیان بۆ ناوچە ئازادكراوەكان.\nلە كۆتایی دیدارەكەدا سەرۆك بارزانی سكرتێری گشتیی ڕێكخراوی نەتەوە یەكگرتووەكانی وەك دۆستێكی گەورەی گەلی كوردستان وەسفكرد و سوپاسی هەوڵ و ماندووبوونی تیمەكانی سەر بە نەتەوە یەكگرتووەكانی كرد كە لە كوردستاندا چالاكن.\nجێگەی ئاماژەپێكردنە لەم كۆبوونەوەیەدا سەرۆكی حكوومەت و جێگری سەرۆكی حكوومەت و ڕاوێژكاری ئەنجوومەنی ئاساییشی هەرێم و وەزیری ناوخۆ و وەزیری پێشمەرگە بە وەكالەت و سەرۆكی دیوانی سەرۆكایەتیی هەرێم و وەزیری پلاندانان و بەرپرسی فەرمانگەی پەیوەندییەكانی دەرەوەی هەرێم و گوتەبێژی حكوومەتی هەرێمی كوردستان ئامادە بوون.\nشاندی هەرێمی كوردستان سەردانی مالكی دەكەن\nلە دوا دیداریاندا لە بەغدا ئێوارەی ئەمڕۆ یەكشەممە 31 - 1 - 2016 شاندی هەرێمی كوردستان بە سەرۆكایەتیی بەڕێز نێچیرڤان بارزانی سەرۆك وەزیرانی هەرێمی كوردستان، دیدارێكیان لەگەڵ بەڕێز نوری مالكی ئەمینداری گشتیی حزبی دەعوەی عێراقی ئەنجام دا.\nلە دیدارەكەدا شاندی هەرێمی كوردستان تیشكیان خستە سەر ئەم سەردانەیان بۆ بەغدا و دیدار و گفتوگۆكانی ئەمڕۆی لەگەڵ بەڕێزان سەرۆك وەزیران، سەركۆمار، ئەنجومەنی باڵای ئیسلامی لە عێراق و هەردوو باڵیۆزخانەی ئەمەریكا و بەریتانیا لە بەغدا، هەروەها باسیان لە دۆخی ئەمڕۆی عێراق و هەرێمی كوردستان.\nڕووبەڕووبوونەوەی تیرۆرستانی داعش و شكاندنی مەترسیی تیرۆ لەسەر عێراق و هەرێمی كوردستان و گرنگیی هاوكاری و هەماهەنگیی نێوان سوپای عێراق و پێشمەرگە بۆ ڕزگاركردنی ئەو ناوچانەی هێشتا لە ژێر كۆنترۆڵی تیرۆرستانی داعشدان، دووپات كرایەوە و خۆشحاڵیی خۆیان بۆ بەردەوامیی گفتوگۆ و دیالۆگی نێوان هەولێر و بەغدا بۆ چارەسەركردنی كێشە هەڵواسراوەكانی نێوانیان، پیشان دا.\nلە دیدارەكەدا جەخت لەسەر گرنگیی پتەوبوونی پەیوەندیی نێوان لایەنە عێراقییەكان بۆ ڕووبەڕووبوونەوەی تەحەدیات و مەترسییەكانی سەر عێراق و هەرێمی كوردستان و گرتنەبەری ڕێكاری هەنووكەیی و جێبەجێكردنی بەرنامەیەكی چاكسازیی تۆكمە لە هەموو ڕوویەكەوە بۆ تێپەڕاندنی دۆخی ئێستای دارایی و ئابووری لە عێراق و هەرێمی كوردستان كرایەوە كە لە ئەنجامی دابەزینی نرخی نەوت ڕووبەڕووی عێراق بە گشتی و هەرێمی كوردستان بە تایبەتی بووەتەوە.\nسەرۆكی هەرێمی كوردستان پێشوازی لە فرانك باكێر باڵیۆزی بریتانیا لە عێراق دەكات\nڕۆژی چوارشەممە 20ـی 1ـی 2016 لە سەلاحەدین بەڕێز مەسعود بارزانی سەرۆكی هەرێمی كوردستان پێشوازی لە فرانك باكێر باڵیۆزی بریتانیا لە عێراق و شاندێكی یاوەری كرد.\nلە دیدارەكەدا بارودۆخی سیاسیی و ئەمنیی عێراق و ناوچەكە و هەروەها بارودۆخی مەیدانیی بەرەكانی ڕووبەڕووبوونەوەی تیرۆریستانی داعش لە پارێزگاكانی ئەنبار و نەینەوا و پارێزگاكانی تری عێراق و ئامادەكارییەكان بۆ ئازادكردنی شاری موسڵ خرایە بەر باس و گفتوگۆ و جەختیش لە هەماهەنگی نێوان هێزەكانی پێشمەرگە و هاوپەیمانان و هێزەكانی عێراقی كرایەوە.\nهەر لەم كۆبوونەوەیەدا بیروڕا لەبارەی قەیرانی ئابووری و ڕێگەكانی ڕووبەڕووبوونەوەی ئەو قەیرانە و هەروەها كێشە و قەیرانە سیاسی و تاییفییەكانی عێراق و ئاشتەوایی نیشتیمانی ئاڵوگۆڕ كرا.\nسەرۆكی هەرێمی كوردستان پێشوازی لە نێردراوی تایبەتی ئاساییشی حكوومەتی بریتانیا دەكات\nڕۆژی پێنجشەممە 14ـی 1ـی 2016 لە سەلاحەدین بەڕێز مەسعود بارزانی سەرۆكی هەرێمی كوردستان پێشوازی لە جەنەڕاڵ تۆم بەكێت نێردراوی تایبەتی ئاساییشی حكوومەتی بریتانیا بۆ هەرێمی كوردستان و ڕاوێژكاری سەربازیی بریتانیا بۆ ڕۆژهەڵاتی ناوەڕاست و شاندێكی یاوەری كرد.\nلە دیدارەكەدا نێردراوی تایبەتی ئاساییشی حكوومەتی بریتانیا پیرۆزبایی سەركەوتنەكانی هێزی پێشمەرگەی لە ئازادكردنی شنگال و شكستدانی تیرۆریستان كرد و پێزانینی بۆ ڕۆڵی سەرۆك بارزانی لە سەركردایەتیكردنی ئەو سەركەوتنانەدا هەبوو و ڕایگەیاند كە جیهان ڕێزی هەیە بۆ ڕۆڵی میحوەریی پێشمەرگە كە لەسەر ئەرزی واقعدا ڕووبەڕووی تیرۆریستان بووەتەوە. لەگەڵ ئەوەیشدا ئاگاداری ئەو گوشارە ئابوورییانەن كە لە ئەنجامی تێچوونەكانی شەڕ و هاتنی ئاوارەكان و دابەزینی نرخی نەوت بەرۆكی هەرێمی كوردستانی گرتووە.\nلەبەرانبەردا سەرۆك بارزانی سوپاسی هەڵوێستی بریتانیا و وڵاتانی هاوپەیمانی كرد كە لە شەڕەكاندا پاڵپشتی هێزی پێشمەرگە بوون و پشتیوانییە ئاسمانییەكانی بە كاریگەر وەسف كرد. لە بەشێكی دیكەی كۆبوونەوەكەدا سەرۆك بارزانی باسی لە بارودۆخی مەیدانیی بەرەكانی شەڕ و ئۆپڕاسیۆنی ئازادكردنی شنگال كرد و هەروەها تیشكی خستەسەر قوربانیدانی پێشمەرگە و خۆڕاگریی گەلی كوردستان لە تێپەڕاندنی تەحەدیاتەكان.\nهەر لەم كۆبوونەوەیەدا باس لە پێداویستییە سەربازییەكانی هێزی پێشمەرگەی كوردستان لە بەرەكانی شەڕ كرا. بارودۆخی سیاسی و ئەمنی ناوچەكە و هەروەها ئاییندەی عێراق و قۆناغی دوای داعش و چۆنییەتی ڕووبەڕووبوونەوەی هزری توندڕۆیی تەوەری دیكەی دیدارەكە بوون.


یه‌كێتی به‌ره‌و كۆنگره هه‌نگاو ده‌نێت .. راپۆرت: ستیڤان شه‌مزینی\n*حاكم قادر: له كاتی خۆیدا كۆنگره ئه‌نجام ده‌درێت\n*عه‌دنان موفتی: چه‌ندین گۆڕانكاریی گه‌وره له سه‌ركردایه‌تی یه‌كێتیدا ده‌كرێت\n*فوئاد مه‌عسوم: ناكرێ به هیچ بیانوویه‌ك كۆنگره‌ی چواره‌می یه‌كێتی دوابخرێت\n*عارف روشدی: به‌هیچ جۆرێك نابێت چواره‌مین كۆنگره وه‌ك كۆنگره‌ی سێیه‌م بێت\nبڕیاره یه‌كێتی نیشتمانی كوردستان له كۆتا رۆژی ئه‌م مانگه "31-1-2014" چواره‌مین كۆنگره‌ی ئاسایی خۆی ببه‌ستێت، به‌ڵام لێره‌و له‌وێ ده‌نگۆی ئه‌وه بڵاو ده‌بێته‌وه كه به‌هۆی بارودۆخی ناجێگیری ئه‌و حزبه و سه‌روبه‌ندی پێكهێنانی حكوومه‌ت و نزیكبوونه‌وه له هه‌ڵبژاردنی په‌رله‌مانی عێراق و پارێزگاكان، كه یه‌كێتی كۆنگره‌ی خۆی بۆ كاتێكی نادیار دوا ده‌خات. سه‌ركرده‌كانی یه‌كێتیش جه‌خت له‌سه‌ر ئه‌وه ده‌كه‌نه‌وه كه كۆنگره‌كه له كاتی پێشنیاركراوی خۆیدا ده‌به‌سترێت و به هیچ شێوه‌یه‌ك بۆ هیچ واده‌یه‌كی دیكه دواناخرێ.\nئه‌ندامێكی مه‌كته‌بی سیاسیی یه‌كێتی رایده‌گه‌یه‌نێت كه ئاماده‌كارییه‌كان بۆ به‌ستنی كۆنگره‌ی حزبه‌كه‌ی به‌رده‌وامه و ته‌ئكید له‌وه‌ش ده‌كاته‌وه كه كۆنگره له واده‌ی خۆیدا به‌ڕێوه ده‌چێت. حاكم قادر حه‌مه‌جان، ئه‌ندامی ده‌سته‌ی كارگێڕیی مه‌كته‌بی سیاسیی یه‌كێتی نیشتمانی كوردستان رایگه‌یاند "ئێمه وه‌كوو لیژنه‌ی باڵای ئاماده‌كاریی كۆنگره، له كاتی دیاریكراوی خۆیدا ته‌واوی ئاماده‌كارییه‌كان جێبه‌جێ ده‌كه‌ین و له‌و باره‌وه هیچ كێشه‌یه‌كمان نییه". حاكم قادر، ئه‌وه‌شی خسته‌ڕوو، كه پلنیۆم كۆنگره‌ی دواخستووه بۆ كۆتایی ئه‌م مانگه، جه‌ختیش له‌وه ده‌كاته‌وه پلنیۆم یه‌كجار ده‌توانێت كۆنگره دوابخات.\nله باره‌ی میكانیزمی چۆنێتی دیاریكردنی ئه‌ندامانی كۆنگره ده‌ستنیشان نه‌كراوه، ئه‌و ئه‌ندامه‌ی مه‌كته‌بی سیاسیی یه‌كێتی وتیشی "له‌و ماوه‌یه‌ی دیاریكراوه، ئه‌و میكانیزمه‌ش داده‌نرێت". له باره‌ی داواكردنی دواخستنی كۆنگره ئه‌ندامه‌كه‌ی ده‌سته‌ی كارگێڕیی مه‌كته‌بی سیاسیی یه‌كێتی، ئاماژه‌ی به‌وه‌دا كه تا ئێستا به فه‌رمی نه له ناو مه‌كته‌بی سیاسیی و نه له كۆمیته‌ی سه‌ركردایه‌تی و نه له ئه‌نجوومه‌نی ناوه‌ندیش، كه‌س ئه‌و داوایه‌ی پێشكه‌ش نه‌كردووه. حاكم قادر جه‌ختیشی له‌سه‌ر ئه‌وه كرده‌وه به‌رژه‌وه‌ندیی یه‌كێتی و جه‌ماوه‌ره‌كه‌ی و هه‌رێمی كوردستان بڕیار له‌باره‌ی كۆنگره‌وه ده‌درێت، ئه‌وه‌شی خسته‌ڕوو تا ئێستاش كاره‌كان له‌سه‌ر ئه‌وه ده‌ڕوات كه له كۆتایی ئه‌م مانگه‌دا، كۆنگره ببه‌سترێت.\nله‌لایه‌كی تره‌وه، فوئاد مه‌عسوم، یه‌كێك له دامه‌زرێنه‌رانی یه‌كێتی هۆشداریی ئه‌وه ده‌دات كه ناكرێ به هیچ بیانوویه‌ك ئه‌و كۆنگره‌یه دوابخرێت. مه‌عسوم، ئه‌ندامی ده‌سته‌ی دامه‌زرێنه‌ری یه‌كێتی ده‌ڵێت "ناكرێ ئه‌و كۆنگره‌یه دوابخرێ، چوونكه له پلینیۆم جه‌خت كراوه‌ته‌وه كه ده‌بێ له 31-1-2014 ببه‌سترێ و پلینیۆم ته‌نیا یه‌ك جار ده‌توانێ دوای بخات. بۆیه هیچ ده‌رفه‌تێكی دواخستنی نه‌ماوه. " له‌م كۆنگره‌یه‌دا بۆ یه‌كه‌مین جار دوو لیژنه‌ی دیكه زیادكراون، كه ئه‌وانیش لیژنه‌ی گووتاری سیاسیی یه‌كێتی و په‌رله‌مان و حكوومه‌تن.\nروونیش نییه سكرتێری گشتیی یه‌كێتی، جه‌لال تاڵه‌بانی ده‌توانێ ئاماده ببێ یان نا، هه‌ر به‌و هۆیه‌وه راپۆرتی سكرتێری گشتیی ناخوێنرێته‌وه و هه‌ر ئه‌ویش وه‌ك سكرتێری گشتیی حزبه‌كه ده‌مێنێته‌وه، به‌ڵام بۆ یه‌كێتییه‌كان هه‌ڵبژاردنی چاره‌نووسی سیاسیی یه‌كێتییه. ره‌فعه‌ت عه‌بدوڵڵا، ئه‌ندامی مه‌كته‌بی سیاسیی یه‌كێتیش گوتی "ئه‌گه‌ر هاتوو لیژنه‌كانی ئاماده‌كاریی كۆنگره كاره‌كانیان ته‌واو نه‌بوو، نامانه‌وێ بچینه ناو كۆنگره‌وه، چوونكه كۆنگره‌یه‌كمان ده‌وێ كه هیوای ئه‌ندامان و دۆست و لایه‌نگرانی له‌سه‌ر هه‌ڵچنراوه و هیوای دۆستانی یه‌كێتی به‌و كۆنگره‌یه به‌ستراوه‌ته‌وه، بۆیه ده‌مانه‌وێ كۆنگره‌ی هه‌ستانه‌وه‌ی یه‌كێتی سازبكه‌ین. "\nله‌لایه‌كی تره‌وه، كۆنگره‌ی یه‌كێتی كه‌وتۆته نێوان دوو به‌رداشه‌وه، كه ئایا گۆڕانكاریی ده‌كات به تایبه‌ت له په‌یڕه‌و و پرۆگرام و قووچه‌كی ده‌سه‌ڵات و مه‌كته‌بی سیاسیی یان نا؟ چوونكه ئه‌گه‌ر یه‌كێتی نه‌توانێت ئه‌و گۆڕانكارییه بكات، ده‌كه‌وێته به‌رده‌م شه‌پۆلێكی ناڕه‌زایی ناوخۆیی به تایبه‌ت له ئاستی كادره ناوه‌ندییه‌كان و بنكه‌ی جه‌ماوه‌ریی یه‌كێتی، له‌لایه‌كی تره‌وه ئه‌گه‌ر ئه‌م پێكهاته‌یه له سه‌ركردایه‌تی یه‌كێتی وه‌ك خۆی نه‌مێنێته‌وه و ده‌ست ببه‌ن بۆ گۆڕانكاریی ریشه‌یی، به دڵنیاییه‌وه ئه‌م ده‌سته‌یه‌ی ئێستا سه‌ركردایه‌تی یه‌كێتی ده‌كه‌ن ده‌بێت بچنه په‌ڕاوێزه‌وه و ده‌ستبه‌رداری پۆسته‌كانیان بن كه ئه‌مه له ئێستادا كه‌مێك ئه‌سته‌مه.\nئه‌ندامێكی مه‌كته‌بی سیاسیی یه‌كێتی ئاشكرای كرد، له كۆنگره‌ی داهاتووی یه‌كێتیدا، چه‌ندین گۆڕانكاریی گه‌وره له سه‌ركردایه‌تی یه‌كێتیدا ده‌كرێت، وه‌ك خۆی ئاماژه‌ی بۆ كردووه، چه‌ندین سه‌ركرده‌ی یه‌كێتی به هۆی ته‌مه‌ن و باری ته‌ندروستیانه‌وه خۆیان بۆ پۆسته‌كانیان هه‌ڵنابژێرنه‌وه. له چاوپێكه‌وتنێكی رۆژنامه‌ی شه‌رق ئه‌لئه‌وسه‌تدا، عه‌دنان موفتی، ئه‌ندامی مه‌كته‌بی سیاسی یه‌كێتی نیشتیمانی كوردستان ئاشكرای كردوه، مام جه‌لال، سكرتێری گشتیی یه‌كێتی هه‌ر له پۆسته‌كه‌ی خۆیدا ده‌مێنێته‌وه و هه‌ڵبژاردن بۆ سكرتێری گشتیی یه‌كێتی ناكرێت.\nعه‌دنان موفتی، هۆكاری ئه‌و بڕیاره‌شی بۆ رێزگرتن له خه‌باتی سیاسیی تاڵه‌بانی گه‌ڕاندۆته‌وه، كه له هه‌مانكاتدا دامه‌زرێنه‌ری ئه‌و حزبه‌یه. به‌ڵام ئاماژه‌ی به‌وه نه‌كردووه كه سیستمی به‌ڕێوه‌به‌ردنی یه‌كێتی چۆن ده‌بێ. عه‌دنان موفتی جه‌ختی كردۆته‌وه، داهاتووی یه‌كێتی ده‌كه‌وێته سه‌ر كۆنگره‌ی چواره‌م، ئاشكراشی كردووه، چه‌ندین گۆڕانكاریی گه‌وره له سه‌ركردایه‌تی یه‌كێتیدا ده‌كرێت، وه‌ك خۆی ئاماژه‌ی بۆ كردووه، چه‌ندین سه‌ركرده‌ی یه‌كێتی به هۆی ته‌مه‌ن و باری ته‌ندروستیانه‌وه خۆیان بۆ پۆسته‌كانیان هه‌ڵنابژێرنه‌وه.\nبه‌شێك له كادره پێشكه‌وتووه‌كانی یه‌كێتی و جه‌ماوه‌ری ئه‌و حزبه بێئومدن له‌وه‌ی كۆنگره‌ی چواره‌م هیچ گۆڕانكارییه‌ك بهێنێته دی، به‌ڵكو ده‌نگۆی ئه‌وه‌ش له ئارادایه كه یه‌كێتی هه‌مان ئه‌زموونی كۆنگره‌ی گۆڕان دووباره بكاته‌وه و هیچ هه‌ڵبژاردنێكی ئه‌نجوومه‌نی سه‌ركردایه‌تی تێدا ئه‌نجام نه‌درێت. ئه‌مه‌ش له‌سه‌ر زاری سه‌رۆكی ئه‌نجوومه‌نی ناوه‌ندیی یه‌كێتی پشتڕاست كراوه‌ته‌وه. له‌م رووه‌وه عادل مراد، سه‌رۆكی ئه‌نجوومه‌نی ناوه‌ندیی یه‌كێتی نیشتمانی كوردستان رایگه‌یاند له كۆنگره‌ی چواره‌می حزبه‌كه‌دا كه له كۆتایی ئه‌م مانگه‌دا 31-1 به‌ڕێوه ده‌چێت، هه‌ڵبژاردنی تێدا ئه‌نجام نادرێت و سه‌ركردایه‌تی نوێ بۆ حزبه‌كه هه‌ڵنابژێردرێت. به‌ڵكو ته‌نیا راپۆرتی لیژنه‌كان ده‌خرێنه‌ڕوو.\nعادل موراد ئاشكرای كرد له ئه‌نجوومه‌نی ناوه‌ندیدا پێشنیارێكیان بۆ سه‌ركردایه‌تی و مه‌كته‌بی سیاسیی به‌رز كردووه‌ته‌وه بۆ ئه‌وه‌ی كۆنگره‌ی چواره‌م ته‌رخان بكرێت بۆ وتوێژكردن له‌سه‌ر ئه‌و راپۆرتانه‌ی لیژنه‌كانی ئاماده‌كاریی كۆنگره پێشكه‌شیان كردووه، له‌گه‌ڵ ئه‌نجامدانی گۆڕانكاریی پێویست له په‌یڕه‌و و پرۆگرامی ناوخۆیی حزب و هه‌ر شتێكی تر پێویست بێت بۆ حزبه‌كه، ته‌نیا هه‌ڵبژاردنی سه‌ركردایه‌تییه‌كی نوێ نه‌بێ.\nئه‌و سه‌ركرده‌یه‌ی یه‌كێتی به رۆژنامه‌ی (شه‌رق ئه‌لئه‌وسه‌ت) ی راگه‌یاندووه ده‌یانه‌وێ له‌م قۆناغه‌دا ویلایه‌تی سه‌ركردایه‌تی ئێستای یه‌كێتی وه‌كو خۆی بهێڵنه‌وه تاكو مانگی ئه‌یلوولی داهاتوو، واته پاش 9 مانگی تر، ئه‌مه‌ش وه‌كو چاره‌سه‌رییه‌كی مامناوه‌ندیی بۆ ئه‌و دۆخه‌ی ئێسته حزبه‌كه تێیكه‌وتووه. تا له‌و كاته‌دا حزبه‌كه كۆنگره‌ی پێنجه‌می خۆی ببه‌ستێت و سه‌ركردایه‌تییه‌كی نوێ بۆ حزبه‌كه هه‌ڵبژێرن. موراد ئاماژه‌ی به‌وه‌شداوه به‌م دواییه بزووتنه‌وه‌ی گۆڕان له یه‌كه‌م كۆنگره‌ی خۆیدا هه‌مان رێگه‌ی ئه‌نجام داوه و هیچ نه‌نگییه‌كی تێدا نییه سوود له ئه‌زموونی ئه‌وان وه‌ربگرین.\nتارق جه‌وهه‌ر، كادری پێشكه‌وتووی یه‌كێتی پێیوایه "كۆنگره‌ی یه‌كێتی به قۆناغێكی وه‌رچه‌رخان ده‌بینم له مێژووی سیاسیی یه‌كێتی و هه‌رێمی كوردستاندا. سه‌ركه‌وتنی كۆنگره‌كه سه‌ركه‌وتنه بۆ هه‌موو خه‌ڵكی كوردستان و پرۆسه‌ی سیاسیی له هه‌رێم. كۆنگره ده‌بی به فیعلی بۆ نوێبوونه‌وه و هاتنه پێشه‌وه‌ی خوێنی تازه بێت بۆ سه‌كردایه‌تی و مه‌كته‌بی سیاسیی، ده‌بی بۆ یه‌كگرتنه‌وه‌ی باڵه‌كانی ناو یه‌كێتی و به‌هێزبوونی بێت، (پێویسته كۆنگره‌ی تۆڵه‌سه‌ندنه‌وه نه‌بێت، به‌ڵكو بۆ ساڕێژكردنی برینه‌كان بێت) . ".\nئه‌و كادره‌ی یه‌كێتی، بۆ "شه‌پۆل" وتیشی "نابێت كۆنگره ببێته مایه‌ی په‌رته‌وازه‌بوونی زیاتری گووتاری سیاسیی و راگه‌یاندن و فره ناوه‌ندیی وه‌رگرتنی بڕیار. چوونكه ئه‌ندامانی یه‌كێتی تێكۆشه‌ره دێرینه‌كان و پێشمه‌رگه‌كانی و رۆحی شه‌هیدانی یه‌كێتی و خانه‌واده‌كانیان ره‌حم به هیچ یه‌كێك له سه‌ركردایه‌تی ئێستای یه‌كێتی ناكه‌ن، ئه‌گه‌ر هاتو نه‌یانتوانی یه‌كێتی و كۆنگره‌كه‌ی به‌ره كه‌نارێكی ئارام به‌رن. رۆحی نوێبوونه‌وه و هه‌ڵسانه‌وه‌ی راسه‌قینه‌ی پێ ببه‌خشن، چوونكه ئه‌و كۆنگره‌یه زۆر جیاواز ده‌بێت له چاو كۆنگره‌كانی تری یه‌كێتی و ته‌نانه‌ت حزبه‌كانی تریش، بۆیه گرنگه لایه‌نگرانی به‌ستنی كۆنگره و دواخستنیشنی به هێمنی و لۆژیكییه‌وه دیراسه‌ی ئه‌و مه‌سه‌له‌یه بكه‌ن، ئینجا به هه‌ڵوێستێكی یه‌كگرتوو بڕیار له‌سه‌ر ئه‌و پرسه گرنگه بده‌ن. ئه‌مه مه‌سه‌له‌یه‌كی چاره‌نووسسازه بۆ یه‌كێتی كه خاوه‌نی مێژوویه‌كه پر له داهێنان و ده‌ستكه‌وت و سه‌روه‌ریی له سه‌رجه‌م پارچه‌كانی كوردستان".\nعارف روشدی، ئه‌ندامی سه‌ركردایه‌تی یه‌كێتی، پێیوایه، چواره‌مین كۆنگره نابێت به‌هیچ جۆرێك وه‌ك سێیه‌مین كۆنگره بێت، چوونكه ده‌رهاویشته‌كانی سێیه‌مین كۆنگره‌ی یه‌كێتی به‌شێكی گرنگی ئه‌و كێشانه‌ی ئێستای یه‌كێتین. كۆنگره ده‌بێت سیاسه‌ت و پڕۆگرامی یه‌كێتی باشتر بكات، چوونكه مه‌به‌ستی ئێمه له كۆنگره‌دا بۆ ئه‌وه‌یه كه چۆن یه‌كێتی وا لێبكه‌ین كه یه‌كێتی حزبی ئه‌م سه‌رده‌مه بێت. روشدی وتیشی "هه‌موو ئه‌و كه‌موكوڕییانه‌ی كه له سێیه‌مین كۆنگره‌دا هه‌بوون و له ئێستادا دیاره و له هیچ كه‌سێكیش شاراوه نییه، بۆیه ئه‌گه‌ر ئه‌مڕۆ هه‌وڵێك هه‌بێت بۆ ئه‌وه‌ی به هه‌مان كێشه‌وه بڕۆینه ناو چواره‌مین كۆنگره‌وه، پێموایه رۆژێكی نه‌خوازراو چاوه‌ڕێی یه‌كێتی ده‌كات و ئاینده‌شی ده‌خاته مه‌ترسییه‌وه".\nعارف روشدی، ئه‌ندامی سه‌ركردایه‌تی یه‌كێتی، وتیشی "به‌داخه‌وه هه‌ندێكجار پاساو به‌وه ده‌هێنرێته‌وه كه فڵان تێكۆشه‌رێكی دێرینه و ده‌بێت به‌شدار بێت. به‌ڵێ با به‌شدار بێت به‌ڵام با تێكۆشه‌ره دێرینه‌كانیش ژماره‌یان هه‌ر چه‌ندێكه هه‌ڵبژاردن له ناوخۆیاندا بكه‌ن و به رێژه‌یه‌كی دیاریكراو نوێنه‌ریان بێته ناو كۆنگره‌وه، بۆ نموونه ئه‌گه‌ر 1000 كه‌س بن، با 1%یان به‌شدار بێت بۆ كۆنگره، به‌ڵام ناكرێت پاساو بهێنینه‌وه و كۆنگره پڕ بكه‌ین له خه‌ڵك و دوایی ببێت به چه‌پڵه‌ڕێزان. له‌گه‌ڵ ئه‌وه‌شدا خه‌ڵكانی تر ده‌توانن به‌شدار بن، به‌ڵام وه‌كو چاودێر و به هیچ جۆرێك نه‌بنه ئه‌ندامی كۆنگره. چوونكه ئه‌و كه‌سانه كه وه‌كو چاودێر به‌شدار ده‌بن، بۆیان هه‌یه له رۆژی یه‌كه‌م و دووه‌م ئاماده‌بن، به‌ڵام له رۆژانی دواتردا كه رۆژی ده‌نگدانه ئه‌وانه مافی ده‌نگدانیان نییه".\nكۆنگره‌ی یه‌كێتی، سه‌رنجی میدیاكاران و ته‌نانه‌ت حزبه‌كانی دیكه‌ی گۆڕه‌پانی سیاسیی كوردستانی راكێشاوه، كه هه‌ندێكیان له‌و بڕوایه‌دان به‌م دۆخه‌وه زه‌حمه‌ته یه‌كێتی بتوانێت كۆنگره‌ی چواره‌می خۆی له واده‌ی خۆیدا ببه‌ستێ. "عه‌بدولستار مه‌جید" ئه‌ندامی مه‌كته‌بی سیاسیی كۆمه‌ڵی ئیسلامی پێیوایه "كۆنگره هه‌میشه بۆ به خۆداچوونه‌وه و به‌ره‌و پێشبردنی حزب و چاره‌سه‌ركردنی كێشه‌كانێتی، بۆیه هیوادارم یه‌كێتی نیشتیمانی بتوانی كۆنگره‌یه‌ك ببه‌ستێ كه وێڕای خۆ رێكخستنه‌وه‌یان، بتوانن بارودۆخی ناوچه‌كانی سلێمانی سه‌قامگیرتر و ئارامتر بێت، هه‌رچه‌ند بڕوام وایه له سه‌روبه‌ندی پێكهێنانی كابینه‌ی نوێی حكوومه‌تی هه‌رێمی كوردستان به‌ستنی كۆنگره ئاسان نییه، هیوای سه‌ركه‌وتنیان بۆ ده‌خوازم".\nله‌لایه‌كی تره‌وه، وه‌سفیه به‌نی وه‌یس، ئه‌ندامی سه‌ركردایه‌تی یه‌كێتی نیشتمانی كوردستان رایگه‌یاندووه: له ناو یه‌كێتی نیشتمانی كوردستاندا چه‌ند بۆچوونێك هه‌یه، یه‌كێك له بۆچوونه‌كان ئه‌وه‌یه كه ده‌یه‌وێت كۆنگره دوا بخرێت، چوونكه چه‌ند هه‌ڵبژاردنێك له پێشه، یه‌كێك هه‌ڵبژاردنی پارێزگاكان و ئه‌ویتریش هه‌ڵبژاردنی په‌رله‌مانی عێراقه كه پێویستی به كاته. وه‌سفیه به‌نی وه‌یس وتیشی: به رای من كۆنگره‌كه دوابخرێت باشتره له‌وه‌ی به په‌له ئه‌نجام بدرێت.


سازدانی : ئاودێر\nلەم دیمانەیەدا د. محێدین حەسەن سەرۆکى فراکسیۆنى ئازادى لە پەرلەمانى کوردستان باس لە کێشەکانى ئەم دوایەی پەرلەمانى کوردستان و هۆکارى نەخستنەبەرنامەى کارى مووچەى فەرمانبەران دەکات لەلایەن سەرۆکایەتى پەرلەمانەوە، هاوکات باس لە چارەنووسی مووچەى فەرمانبەران و پێنەدانى شایستەى دارایی مووچەخۆران و خانەنشینانى هەرێمى کوردستان دەکات، ئەمە جگە لە نەبوونى پڕۆژەیاسای بودجە لەماوەى هەشت ساڵى ڕابردوودا و ڕەوانە نەکردنى ژمێرەى کۆتایی بۆ پەرلەمان. لەبارەى هەڵبژاردنى پێشوەختەى ئەنجوومەنى نوێنەرانى عێراقیش جەخت لە گرنگى بوونى کاندیدێکى قبوڵکراو لەلایەن هاووڵاتییانەوە دەکات و هۆشداریش دەدات لە دابەزینى رێژەى دەنگى کورد لە ناوچە کوردستانییەکان.\nژمارەیەک لە پەرلەمانتاران چەندینجار یاداشتیان ئاڕاستەى سەرۆکایەتى پەرلەمانى کوردستان بۆ ئەنجامدانى کۆبوونەوەى تایبەت لەسەر مووچە کردووە، بەڵام وەڵامى ئەرێنى نەبووە، هۆکارى ئەمە چییە؟\nئێمە لە پێنجى کانوونى دووەم یاداشتێکمان بە واژۆى 22 ئەندامى پەرلەمان پێشکەشی دەستەى سەرۆکایەتى پەرلەمانى کوردستان کرد، داواى ئەومان کرد کە جگە لەو دوو خاڵەى لە کۆبوونەوەى شەشی مانگ دانراوون، خاڵێکى دیکە زیاد بکرێت کە تایبەت بێت بە مووچەی فەرمانبەرانى هەرێمى کوردستان، لە هەمان کاتدا چارەنوسی مووچەکانى مانگى 11 و 12ى ساڵى ڕابردوو، و ئەو پێنج مووچەى کە بەناوی پاشەکەوت کراوە بخرێتە بەرنامەى کارەوە، بەڵام بەداخەوە نەخرایە بەرنامەى کارەوە، ئەوە گرفتێکى گەورەى لە پەرلەمانى کوردستان دروستکرد، جگە لەمە دەستەى سەرۆکایەتى پەرلەمان پێشنیارى ئەوەى کرد کە کۆبوونەوەیەکى تایبەت بە بارودۆخى مووچەى فەرمانبەران و خانەنشینان بکرێت، ئینجا دەکرێت لەسەر داواى دەستەى سەرۆکایەتى بێت، یاخود بە واژۆى یەک لەسەر سێى ئەندامانى پەرلەمان بێت، ئەمڕۆ کۆبوونەوەیەکى دەستەى سەرۆکایەتى پەرلەمانى کوردستان لەگەڵ سەرۆکى فراکسیۆنەکان ئەنجام دەدرێت و یەکێک لەو خاڵانەی ئێمە دەیخەینە بەردەم دەستەى سەرۆکایەتى پەرلەمان دانیشتنێکى تایبەتە بە دۆخى مووچەخۆران و پێنەدانى شایستەى دارایی مووچەخۆران و خانەنشینانى هەرێمى کوردستان.\nپێشتر سەرۆکایەتى پەرلەمانى کوردستان چەند جارێک ئەم داواکارییەى ڕەت کردووەتەوە، پێتوایە لە دانیشتنەکەى ئەمڕۆدا دانیشتنێکى تایبەت لەسەر پرسی مووچە بخاتە بەرنامەى کارەوە؟\nپەیڕەوى ناوخۆی پەرلەمانى کوردستان دوو میکانیزمى داناوە، یان دەبێت یەک لەسەر سێى ئەندامانى پەرلەمان واژۆ بۆ دانیشتن کۆ بکەنەوە، یاخود دەکرێت دانیشتنەکە لەسەر داواى دەستەى سەرۆکایەتى پەرلەمان بێت، ئەگەر دەستەى سەرۆکایەتى پەرلەمان ئەوەى نەکرد پێویستە ئێمە ژمارەى پێویست کە 37 واژۆیە ئاڕاستەى دەستەى سەرۆکایەتى بکەین و پابەندی بکەین بە دانیشتنێکى تایبەت کە پەیوەندى بە مووچەوە هەبێت.\nماوەى چەند ساڵێکە حکومەتى هەرێمى کوردستان هیچ پڕۆژەیاسایەکى بودجەى نییە، هۆکارى ئەمە چییە؟\nلە ساڵى 2014ەوە، حکومەتى هەرێمى کوردستان بە پاساوى ئەوەى حکوومەتى عێراق بەشە بوودجەى نەناردووە، پڕۆژەیاسای بودحەى ئاڕاستەى پەرلەماى کوردستان نەکردووە، ڕاستە بەغدا بڕیویەتى، یاخود ئەگەر نێردرابێت کەمتر بووە لە بەشەبودجە و شایستە داراییەکان، بەڵام لەگەڵ ئەوەشدا دەکرێت هەرێمى کوردستان لەو داهاتانەى دەستى دەکەوێت پڕۆژە بودجە ئامادە بکات و ڕەوانەى پەرلەمانى کوردستانی بکات، چونکە پڕۆژە یاسای بودجە شتێکى خەمڵێنراوە، کە پێشکەش بە پەرلەمان دەکرێت، بۆیە دەکرا بەو داهاتەى کە حکوومەتى هەرێمى کوردستان، مانگانە یاخود ساڵانە دەستى دەکەوت بیخەمڵێنێ و ڕەوانەى پەرلەمانى بکات، جگە لەوەش ئێمە تەنانەت داوامان کردبوو ئەگەر حکوومەت پڕۆژەیاسای بودجە پێشکەش ناکات، لانى کەم ژمێرەى کۆتایی رەوانەى پەرلەمان بکات، بەڵام بەداخەوە تاکو ئێستا ئەوەشی نەناردووە، هەر ئەمەش وایکردووە کە هیچ چاودێرییەک لەسەر ئەو خەرجییانەى حکوومەت نەبێت کە لەماوەى ساڵێکدا خەرجیان دەکات، چونکە ئێستا هەم پەرلەمان، هەم دیوانى چاودێرى دارایی ناتونان لێپێچینەوە و لێپرسینەوە لە چۆنییەتى خەرجکردنی بکەن.\nحکوومەتى هەرێمى کوردستان بەردەوام باسی ئەنجامدانى چاکسازى دەکات، بوونى پڕۆژەیاسایەکى لەو شێوەیە تاچەند هاوکار دەبێت لەشەفافییەت و رێگرى لە گەندەڵى؟\nپڕۆژەیاسای بودجە رێگرى لەو گەندەڵییە بەربڵاوە ناکات کە ئێستا لە هەرێمى کوردستان ئەنجام دەدرێت، بەڵام بەلانى کەم پەرلەمانى کوردستان، یاخود ئەو لایەنانەى چاودێرى خەرجکردنى بودجەکە دەکەن دەتوانن لەسەر ئەو بنەمایە لێپێچینەوە و لێپرسینەوە لە حکوومەت بکەن، ئەو گەندەڵییانەى کە دەکرێن لەدەرەوەى پرۆژەیاسای بودجەیە، پەیوەندى بە کۆمەڵێک پرۆژەى وەبەرهێنان و دەروازە سنوورییەکان، گرێبەستە نەوتییەکان و کۆمپانیاکانى سکویریتییەوە هەیە کە کۆمەڵێک کەسی دەستڕۆشتوو دەیکەن.\nبڕیارە لەناوەڕاستى ئەمساڵدا هەلبژاردنى ئەنجوومەنى نوێنەرانى عێراق بەرێوە بچێت، پێتوایە ئەم هەڵبژاردنە بۆ کورد چی دەگەیەنێت؟\nخودى یاسای هەڵبژاردن بۆ کورد باش نییە، هیوامان دەخواست کە یاسایەک هەبێت عێراق بکاتە یەک بازنەى هەڵبژاردن ئەمە نەکرا، لەگەڵ ئەوەشدا پارێزگاکان دابەشکران بەسەر زیاتر لە 80 ناوەنددا، کە ئەمە دەنگەکان پەرت و بڵاو دەکات، ئەوەى پەیوەندى بە دۆخى ناوچە کوردستانییەکانى دەرەوەى ئیدارەى هەرێمى کوردستانەوە هەیە کە بەداخەوە رەنگە کورد زیانى گەورەى بەربکەوێت، ئەمەش لەبەر خودى یاساکە و هاتنى داعش و ئەو ژمارە زۆرەى ئاوارە و عەرەبی هاوردە، ئەمە جگە لە ئاوارەبوونى خەڵکى رەسەنى ناوچەکە بۆ هەولێر و سلێمانى بەتایبەتى لەناوچەى داقوق، دوز، شەنگال، مەخمور، سەعدیە و گوڵالە و ناچەکانى دیکەش، کە رەنگە رێژەى دەنگى کورد بەشێوەیەک کەم بکات نەتوانین پارێزگارى لەو دەنگانە بکەین کە لەماوەى رابردوودا هەمان بووە. بۆ ئەوەى پارێزگارى لەو ناوچانە بکەین، پێویستە سەرکردایەتى سیاسی کورد، بتوانێت هێزە سیاسییەکان، یاخود لایەنە کوردستانییەکان رێکبکەون لەسەر کاندیدێکى قبوڵکراو لەلایەن خەڵک و حزبەکانەوە، وابکەین کە ئەو نوێنەرە قبوڵکراو بێت و متمانە پێکراوى هاووڵاتییانى کورد بێت، لەو ناوچانە هانى هاووڵاتییانى کورد بدرێت خۆیان لە بایۆمەترى تۆمار بکەن، هاوکات سندوقى تایبەت بۆ ئەو ئاوارانە بکرێتەوە کە ئێستا لە ناوچە جیاوازەکانى هەرێمى کوردستان نیشتەجێن تاکو بتوانن دەنگ بدەن.\nئەگەر ئەمە نەکرێت، هەرێمى کوردستان لەرووى سیاسییەوە ئەو ناوچانە بەتەواوى لەدەست دەدات، وەک ئەوەى ئێستا لەرووى سەربازییەوە لەدەستى داون؟\nرەنگە لەدەستدانێکى کاتى بێت، بەدرێژایی مێژووى حکومڕانى عێراق، حکوومەتە یەک لەدوای یەکەکان، پڕۆسەى بەعەرەبکردن و راگواستن و ئەنفالیان ئەنجامداوە، ئەو ناوچانە کوردستانین لەرووى میژوویی و جوگرافییەوە، ئەگەرچی ئێستا خراونەتە ژێر دەسەڵاتى ملیشیا و هێزە عێراقییەکان، بەڵام ئەم ناوچانە هەر وەکو خاکى هەرێمى کوردستان دەمێننەوە، ئەوەى گرنگە کار بکرێت ئەو رێژەیە پێشتر کورد لەو ناوچانە هەیبووە دانەبەزێت، چونکە لە حاڵەتێکى لەو شێوەیەدا کەمى رێژەى کورد وەکو کارتى فشار دژمان بەکار دەهێنرێت، دەکرێتە بنەما بۆ رێژەى کورد، بۆیە گرنگە لانى کەم ئەگەر نەتوانرێت ژمارەى ئەندامەکان زیاتر بکرێت پارێزگارى لە رێژەکە بکرێت.